
 讜讻讜诇讛讜 讻转讬讘讬 讘讗讚专注讬讛: 讗诪专 专讘讬谉 讘专 专讘 讗讚讗 讗诪专 专讘讬 讬爪讞拽 讻诇 讛专讙讬诇 诇讘讗 诇讘讬转 讛讻谞住转 讜诇讗 讘讗 讬讜诐 讗讞讚 讛拽讘''讛 诪砖讗讬诇 讘讜 砖谞讗诪专 {讬砖注讬讛 谞-讬} 诪讬 讘讻诐 讬专讗 讛' 砖讜诪注 讘拽讜诇 注讘讚讜 讗砖专 讛诇讱 讞砖讻讬诐 讜讗讬谉 谞讜讙讛 诇讜 讗诐 诇讚讘专 诪爪讜讛 讛诇讱 谞讜讙讛 诇讜 讜讗诐 诇讚讘专 讛专砖讜转 讛诇讱 讗讬谉 谞讜讙讛 诇讜 讬讘讟讞 讘砖诐 讛' 诪讗讬 讟注诪讗 诪砖讜诐 讚讛讜讛 诇讬讛 诇讘讟讜讞 讘砖诐 讛' 讜诇讗 讘讟讞: 讗诪专 专' 讬讜讞谞谉 讘砖注讛 砖讛拽讘''讛 讘讗 讘讘讬转 讛讻谞住转 讜诇讗 诪爪讗 讘讛 注砖专讛 诪讬讚 讛讜讗 讻讜注住 砖谞讗' {讬砖注讬讛 谞-讘} 诪讚讜注 讘讗转讬 讜讗讬谉 讗讬砖 拽专讗转讬 讜讗讬谉 注讜谞讛. 讗''专 讞诇讘讜 讗诪专 专讘 讛讜谞讗 讻诇 讛拽讜讘注 诪拽讜诐 诇转驻诇转讜 讗诇讛讬 讗讘专讛诐 讘注讝专讜 讜讻砖诪转 讗讜诪专讬诐 诇讜 讗讬 注谞讬讜 讗讬 讞住讬讚 诪转诇诪讬讚讬讜 砖诇 讗讘专讛诐 讗讘讬谞讜 讜讗讘专讛诐 讗讘讬谞讜 诪谞讗 诇谉 讚拽讘注 诪拽讜诐 讚讻转讬讘 {讘专讗砖讬转 讬讟-讻讝} 讜讬砖讻诐 讗讘专讛诐 讘讘拽专 讗诇 讛诪拽讜诐 讗砖专 注诪讚 砖诐 讜讗讬谉 注诪讬讚讛 讗诇讗 转驻诇讛 砖谞讗诪专 {转讛讬诇讬诐 拽讜-诇} 讜讬注诪讜讚 驻讬谞讞住 讜讬驻诇诇: 讗诪专 专讘讬 讞诇讘讜 讗诪专 专讘 讛讜谞讗 讛讬讜爪讗 诪讘讬转 讛讻谞住转 讗诇 讬驻住讬注 驻住讬注讛 讙住讛 讗诪专 讗讘讬讬 诇讗 讗诪专谉 讗诇讗 诇诪讬驻拽 讗讘诇 诇诪讬注诇 诪爪讜讛 诇诪专讛讟 砖谞讗' {讛讜砖注 讜-讙} 谞专讚驻讛 诇讚注转 讗转 讛' 讗诪专 专讘讬 讝讬专讗 诪专讬砖 讻讬 讛讜讛 讞讝讬谞讗 诇讛讜 诇专讘谞谉 讚拽讗 专讛讟讬 诇驻专拽讗 讘砖讘转讗 讗诪讬谞讗 拽讗 诪讞诇讬讬谉 专讘谞谉 砖讘转讗 讻讬讜谉 讚砖诪注谞讗 诇讛讗 讚专讘讬 转谞讞讜诐 讗''专 讬讛讜砖注 讘谉 诇讜讬 诇注讜诇诐 讬专讜抓 讗讚诐 诇讚讘专 讛诇讻讛 讜讗驻讬诇讜 讘砖讘转 砖谞讗' {讛讜砖注 讬讗-讬} 讗讞专讬 讛' 讬诇讻讜 讻讗专讬讛 讬砖讗讙 讜讙讜' 讗谞讗 谞诪讬 专讛讬讟谞讗. 讗诪专 专' 讝讬专讗 讗讙专讗 讚驻专拽讗 专讛讟讗 讗诪专 讗讘讬讬 讗讙专讗 讚讻诇讛 讚讜讞拽讗 讗诪专 专讘讗 讗讙专讗 讚砖诪注转讗 住讘专讗 讗诪专 专讘 驻驻讗 讗讙专讗 讚讘讬 讟诪讬讗 砖转讬拽讜转讗 讗诪专 诪专 讝讜讟专讗 讗讙专讗 讚转注谞讬转讗 爪讚拽转讗 讗诪专 专讘 砖砖转 讗讙专讗 讚讛住驻讚讗 讚诇讜讬讬 讗诪专 专讘 讗砖讬 讗讙专讗 讚讘讬 讛诇讜诇讬 诪讬诇讬: 讗诪专 专讘 讛讜谞讗 讻诇 讛诪转驻诇诇 讗讞讜专讬 讘讬转 讛讻谞住转 谞拽专讗 专砖注 砖谞讗诪专 {转讛讬诇讬诐 讬讘-讟} 住讘讬讘 专砖注讬诐 讬转讛诇讻讜谉 讗诪专 讗讘讬讬 诇讗 讗诪专谉 讗诇讗 讚诇讗 诪讛讚专 讗驻讬讛 诇讘讬 讻谞讬砖转讗 讗讘诇 诪讛讚专 讗驻讬讛 诇讘讬 讻谞讬砖转讗 诇讬转 诇谉 讘讛 讛讛讜讗 讙讘专讗 讚拽讗 诪爪诇讬 讗讞讜专讬 讘讬 讻谞讬砖转讗 讜诇讗 诪讛讚专 讗驻讬讛 诇讘讬 讻谞讬砖转讗 讞诇祝 讗诇讬讛讜 讞讝讬讬讛 讗讬讚诪讬 诇讬讛 讻讟讬讬注讗 讗''诇 讻讚讜 讘专 拽讬讬诪转 拽诪讬 诪专讱 砖诇祝 住驻住专讗 讜拽讟诇讬讛 讗''诇 讛讛讜讗 诪专讘谞谉 诇专讘 讘讬讘讬 讘专 讗讘讬讬 讜讗诪专讬 诇讛 专讘 讘讬讘讬 诇专讘 谞讞诪谉 讘专 讬爪讞拽 诪讗讬 {转讛讬诇讬诐 讬讘-讟} 讻专讜诐 讝诇讜转 诇讘谞讬 讗讚诐 讗诪专 诇讬讛 讗诇讜 讚讘专讬诐 砖注讜诪讚讬诐 讘专讜诪讜 砖诇 注讜诇诐 讜讘谞讬 讗讚诐 诪讝诇讝诇讬谉 讘讛谉 专' 讬讜讞谞谉 讜专' 讗诇注讝专 讚讗诪专讬 转专讜讬讬讛讜 讻讬讜谉 砖谞爪讟专讱 讗讚诐 诇讘专讬讜转 驻谞讬讜 诪砖转谞讜转 讻讻专讜诐 砖谞讗诪专 讻专讜诐 讝诇讜转 诇讘谞讬 讗讚诐 诪讗讬 讻专讜诐 讻讬 讗转讗 专讘 讚讬诪讬 讗诪专 注讜祝 讗讞讚 讬砖 讘讻专讻讬 讛讬诐 讜讻专讜诐 砖诪讜 讜讻讬讜谉 砖讞诪讛 讝讜专讞转 诪转讛驻讱 诇讻诪讛 讙讜讜谞讬谉 专' 讗诪讬 讜专' 讗住讬 讚讗诪专讬 转专讜讬讬讛讜 讻讗讬诇讜 谞讚讜谉 讘砖谞讬 讚讬谞讬诐 讗砖 讜诪讬诐 砖谞讗诪专 {转讛讬诇讬诐 住讜-讬讘} 讛专讻讘转 讗谞讜砖 诇专讗砖谞讜 讘讗谞讜 讘讗砖 讜讘诪讬诐: 讜讗诪专 专讘讬 讞诇讘讜 讗诪专 专讘 讛讜谞讗 诇注讜诇诐 讬讛讗 讗讚诐 讝讛讬专 讘转驻诇转 讛诪谞讞讛 砖讛专讬 讗诇讬讛讜 诇讗 谞注谞讛 讗诇讗 讘转驻诇转 讛诪谞讞讛 砖谞讗诪专 {诪诇讻讬诐 讗 讬讞-诇讜} 讜讬讛讬 讘注诇讜转 讛诪谞讞讛 讜讬讙砖 讗诇讬讛讜 讛谞讘讬讗 讜讬讗诪专 讜讙讜' 注谞谞讬 讛' 注谞谞讬 注谞谞讬 砖转专讚 讗砖 诪谉 讛砖诪讬诐 讜注谞谞讬 砖诇讗 讬讗诪专讜 诪注砖讛 讻砖驻讬诐 讛诐 专' 讬讜讞谞谉 讗诪专 讗祝 讘转驻诇转 注专讘讬转 砖谞讗诪专 {转讛讬诇讬诐 拽诪讗-讘} 转讻讜谉 转驻诇转讬 拽讟专转 诇驻谞讬讱 诪砖讗转 讻驻讬 诪谞讞转 注专讘 专讘 谞讞诪谉 讘专 讬爪讞拽 讗诪专 讗祝 转驻诇转 砖讞专讬转 砖谞讗诪专 {转讛讬诇讬诐 讛-讚} 讛' 讘拽专 转砖诪注 拽讜诇讬 讘拽专 讗注专讱 诇讱 讜讗爪驻讛: 讜讗''专 讞诇讘讜 讗诪专 专讘 讛讜谞讗 讻诇 讛谞讛谞讛 诪住注讜讚转 讞转谉 讜讗讬谞讜 诪砖诪讞讜 注讜讘专 讘讞诪砖讛 拽讜诇讜转 砖谞讗诪专 {讬专诪讬讛 诇讙-讬讗} 拽讜诇 砖砖讜谉 讜拽讜诇 砖诪讞讛 拽讜诇 讞转谉 讜拽讜诇 讻诇讛 拽讜诇 讗讜诪专讬诐 讛讜讚讜 讗转 讛' 爪讘讗讜转 讜讗诐 诪砖诪讞讜 诪讛 砖讻专讜 讗诪专 专讘讬 讬讛讜砖注 讘谉 诇讜讬 讝讜讻讛 诇转讜专讛 砖谞转谞讛 讘讞诪砖讛 拽讜诇讜转 砖谞讗诪专 {砖诪讜转 讬讟-讟讝} 讜讬讛讬 讘讬讜诐 讛砖诇讬砖讬 讘讛讬讜转 讛讘拽专 讜讬讛讬 拽讜诇讜转 讜讘专拽讬诐 讜注谞谉 讻讘讚 注诇 讛讛专 讜拽讜诇 砖讜驻专 讜讙讜' 讜讬讛讬 拽讜诇 讛砖讜驻专 讜讙讜' 讜讛讗诇讛讬诐 讬注谞谞讜 讘拽讜诇. 讗讬谞讬 讜讛讗 讻转讬讘 {砖诪讜转 讻-讬讞} 讜讻诇 讛注诐 专讜讗讬诐 讗转 讛拽讜诇转 讗讜转谉 拽讜诇讜转 讚拽讜讚诐 诪转谉 转讜专讛 讛讜讜 专讘讬 讗讘讛讜 讗诪专 讻讗讬诇讜 讛拽专讬讘 转讜讚讛 砖谞讗诪专 {讬专诪讬讛 诇讙-讬讗} 诪讘讬讗讬诐 转讜讚讛 讘讬转 讛' 专讘 谞讞诪谉 讘专 讬爪讞拽 讗诪专 讻讗讬诇讜 讘谞讛 讗讞转 诪讞讜专讘讜转 讬专讜砖诇讬诐 砖谞讗诪专 {讬专诪讬讛 诇讙-讬讗} 讻讬 讗砖讬讘 讗转 砖讘讜转 讛讗专抓 讻讘专讗砖讜谞讛 讗诪专 讛': 讜讗''专 讞诇讘讜 讗诪专 专讘 讛讜谞讗 讻诇 讗讚诐 砖讬砖 讘讜 讬专讗转 砖诪讬诐 讚讘专讬讜 谞砖诪注讬谉 砖谞讗诪专 {拽讛诇转 讬讘-讬讙} 住讜祝 讚讘专 讛讻诇 谞砖诪注 讗转 讛讗诇讛讬诐 讬专讗 讜讙讜' 诪讗讬 {拽讛诇转 讬讘-讬讙} 讻讬 讝讛 讻诇 讛讗讚诐 讗''专 讗诇注讝专 讗诪专 讛拽讘''讛 讻诇 讛注讜诇诐 讻诇讜 诇讗 谞讘专讗 讗诇讗 讘砖讘讬诇 讝讛 专讘讬 讗讘讗 讘专 讻讛谞讗 讗诪专 砖拽讜诇 讝讛 讻谞讙讚 讻诇 讛注讜诇诐 讻讜诇讜 专' 砖诪注讜谉 讘谉 注讝讗讬 讗讜诪专 讜讗诪专讬 诇讛 专' 砖诪注讜谉 讘谉 讝讜诪讗 讗讜诪专 讻诇 讛注讜诇诐 讻讜诇讜 诇讗 谞讘专讗 讗诇讗 诇爪讜讜转 诇讝讛: 讜讗''专 讞诇讘讜 讗诪专 专讘 讛讜谞讗 讻诇 砖讬讜讚注 讘讞讘专讜 砖讛讜讗 专讙讬诇 诇讬转谉 诇讜 砖诇讜诐 讬拽讚讬诐 诇讜 砖诇讜诐 砖谞讗诪专 {转讛讬诇讬诐 诇讚-讟讜} 讘拽砖 砖诇讜诐 讜专讚驻讛讜 讜讗诐 谞转谉 诇讜 讜诇讗 讛讞讝讬专 谞拽专讗 讙讝诇谉 砖谞讗诪专 {讬砖注讬讛 讙-讬讚} 讜讗转诐 讘注专转诐 讛讻专诐 讙讝诇转 讛注谞讬 讘讘转讬讻诐: 

 讜讻讜诇讛讜 讻转讬讘讬 讘讗讚专注讬讛. 讻诇 讛讻转讜讘讬诐 讛诇诇讜 讻转讜讘讬诐 讘讝专讜注 讘讘讬转 讗讞讚 砖讗讜转谉 砖诇 讬讚 讗讬谞谉 讗诇讗 讘讬转 讗讞讚 讻讚讗诪专讬谞谉 讘诪谞讞讜转 (讚祝 诇讚:) 讜讻诇 讛驻专砖讬讜转 讻转讜讘讜转 讘讜: 诪砖讗讬诇 讘讜. 诪讛 讟讬讘讜 砖诇 驻诇讜谞讬 诇诪讛 诇讗 讘讗: 讬专讗 讗转 讛'. 砖讛讬讛 专讙讬诇 诇讘讗 讗诇讬讜: 讗砖专 讛诇讱 讞砖讻讬诐 讜讗讬谉 谞讜讙讛 诇讜. 讗砖专 注转讛 讛诇讱 诇诪拽讜诐 讞砖讱 讗砖专 讬诪谞注 注爪诪讜 诪诇讛砖讻讬诐 诇驻转讞讬: 讜讗讬谉 注讜谞讛. 砖讬注讜专 砖讬讜讻诇讜 诇注谞讜转 讚讘专 拽讚讜砖讛: 讗诇拽讬 讗讘专讛诐. 砖拽讘注 诪拽讜诐 诇转驻诇转讜: 讘注讝专讜. 讻讚专讱 砖讛讬讛 注讜讝专 诇讗讘专讛诐: 讗诇 讬驻住讬注 驻住讬注讛 讙住讛. 诇驻讬 砖诪专讗讛 讘注爪诪讜 砖注讻讜讘 讘讬转 讛讻谞住转 讚讜诪讛 注诇讬讜 讻诪砖讜讬: 谞专讚驻讛. 诇砖讜谉 诪专讜爪讛 诪砖诪注 砖讛专讜讚祝 专抓: 诇驻专拽讗. 诇砖诪讜注 讛讚专砖讛: 诪讞诇讬讬谉 专讘谞谉 砖讘转讗. 讚讗诪专 诪专 (砖讘转 讚' 拽讬讙:) 讗住讜专 诇驻住讜注 驻住讬注讛 讙住讛 讘砖讘转 砖谞讗诪专 讗诐 转砖讬讘 诪砖讘转 专讙诇讱: 讗讙专讗 讚驻专拽讗. 注讬拽专 拽讘讜诇 砖讻专 讛讘专讬讜转 讛专爪讬诐 诇砖诪讜注 讚专砖讛 诪驻讬 讞讻诐 讛讬讗 砖讻专 讛诪专讜爪讛 砖讛专讬 专讜讘诐 讗讬谞诐 诪讘讬谞讬诐 诇讛注诪讬讚 讙专住讗 讜诇讜诪专 砖诪讜注讛 诪驻讬 专讘谉 诇讗讞专 讝诪谉 砖讬拽讘诇讜 砖讻专 诇诪讜讚: 讗讙专讗 讚讻诇讛. 砖讘转 砖诇驻谞讬 讛专讙诇 砖讛讻诇 谞讗住驻讬谉 诇砖诪讜注 讛诇讻讜转 讛专讙诇: 讗讙专讗 讚砖诪注转讗 住讘专讗. 砖讛讜讗 讬讙注 讜讟讜专讞 讜诪讞砖讘 诇讛讘讬谉 讟注诪讜 砖诇 讚讘专: 讗讙专讗 讚转注谞讬转讗 爪讚拽转讗. 砖谞讜转谞讬谉 爪讚拽讛 诇注专讘 诇驻专谞住转 讛注谞讬讬诐 砖讛转注谞讜 讛讬讜诐: 讚诇讜讬讬. 诇讛专讬诐 拽讜诇 讘诇砖讜谉 谞讛讬 讜注讙诪转 谞驻砖 砖讬讘讻讜 讛砖讜诪注讬诐: 诪讬诇讬. 诇砖诪讞 讛讞转谉 讘讚讘专讬诐: 讗讞讜专讬 讘讬转 讛讻谞住转. 讻诇 驻转讞讬 讘讬转 讛讻谞住转 讛讬讜 讘诪讝专讞 讜讛讻讬 转谞讬讗 讘转讜住驻转讗 讚诪讙讬诇讛 (驻专拽 讙) 诪注讬谉 诪拽讚砖 讜诪砖讻谉 驻谞讬讛诐 诇诪注专讘 讜讗讞讜专讬讛诐 诇诪讝专讞 讜讛诪转驻诇诇 讗讞讜专讬 讘讬转 讛讻谞住转 讜讗讬谞讜 诪讞讝讬专 驻谞讬讜 诇讘讬转 讛讻谞住转 谞专讗讛 讻讻讜驻专 讘诪讬 砖讛爪讘讜专 诪转驻诇诇讬谉 诇驻谞讬讜 讜讛讗 讚专讘 讛讜谞讗 诪讜拽讬 诇讛 诇讗讘讬讬 讘讚诇讗 诪讛讚专 讗驻讬讛 诇讘讬 讻谞讬砖转讗: 讞诇祝 讛讛讜讗 讟讬讬注讗. 住讜讞专 注专讘讬: 讻讚讜 讘专 讻讚讜 砖转讬 讘专. 专砖讜转 讻讬 讛讗讬 讚讗诪专讬谞谉 讘住讜讻讛 (讚' 诪讛:) 讛讗 讚注讬讬诇讬 讘讘专: 讻专讜诐 讝诇讜转. 住讬驻讬讛 讚拽专讗 讚诇注讬诇: 讚讘专讬诐 砖注讜诪讚讬诐 讘专讜诪讜 砖诇 注讜诇诐. 讻讙讜谉 转驻诇讛 砖注讜诇讛 诇诪注诇讛: 讻讬讜谉 砖谞爪讟专讱 讗讚诐 诇讘专讬讜转. 讛讜讗 讝诇 讘注讬谞讬讛诐: 诇专讗砖谞讜. 诇讛讬讜转 谞讜砖讛 讘谞讜 讚诪转专讙诪讬谞谉 讻谞讜砖讛 (砖诪讜转 讻讘) 讻专砖讬讗: 注讜讘专 讘讞诪砖讛 拽讜诇讜转. 诪讝诇讝诇 讘讞诪砖讛 拽讜诇讜转 砖讘讬专讱 讘讛谉 讛拽讘''讛 讗转 讬砖专讗诇: 讗讜转谉 拽讜诇讜转 讚拽讜讚诐 诪转谉 转讜专讛 讛讜讜. 讛谞讱 拽讜诇讜转 讘转专讗讬 讛讬讬谞讜 讛谞讱 讚讗讬讬专讬 讘讛讜 诇注讬诇 讜拽讗诪专 讚谞专讗讬谉 讛讬讜 讜讗注''驻 砖讛拽讜诇 讗讬谞讜 谞专讗讛 讝讛 谞专讗讛: 诪讘讬讗讬诐 转讜讚讛 讘讬转 讛'. 讻讬 讗砖讬讘 讗转 砖讘讜转 讜讙讜'. 住讬驻讬讛 讚拽专讗 讚讞诪砖讛 拽讜诇讜转 讚诇注讬诇 讛讜讗: 讘砖讘讬诇 讝讛. 砖讬讘专讗 讝讛: 诇爪讜讜转. 砖诇''讜讜抓 讘诇注''讝: 讙讝诇转 讛注谞讬. 讜讛诇讗 讗祝 讙讝诇转 讛注砖讬专 讙讝诇讛 讛讬讗 讗诇讗 讙讝诇转 讛注谞讬 砖讗讬谉 诇讜 讻诇讜诐 诇讙讝讜诇 诪诪谞讜 讗诇讗 砖诇讗 诇讛砖讬讘 注诇 砖诇讜诪讜: 

转讜住驻讜转



 讗讬谉 驻讬专讜砖 诇拽讟注 讝讛 

专讬讟讘"讗

转讜专讛 谞讬转谞讛 讘讛' 拽讜诇讜转 讚讻转讬讘 讜讬讛讬 拽讜诇讜转. 讜讗讬谉 拽讜诇讜转 驻讞讜转讬谉 诪砖谞讬诐 讜讙讜' 讛驻住讜拽讬诐. 讜讗讜转谉 拽讜诇讜转 讚讜讻诇 讛注诐 专讜讗讬诐 拽讜讚诐 诪转谉 转讜专讛 讜诇讗 讞砖讬讘 诇讛讜:



住讜祝 讚讘专 讜讻讜'. 讛讻讬 诪砖诪注 诇住讜祝 讚讘专讬讜 讛讻诇 谞砖诪注 诇诪讬 砖讗转 讛讗诇讛讬诐 讬专讗 讜讗转 诪爪讜转讬讜 砖诪讜专:



诪讗讬 讻讬 讝讛 讻诇 讛讗讚诐. 讻诇 讛注讜诇诐 诇讗 谞讘专讗 讗诇讗 讘砖讘讬诇 讝讛. 讻诇讜诪专 讻讬 讛注讜诇诐 谞讘专讗 诇爪讜专讱 讘谞讬 讗讚诐 讜讘谞讬 讗讚诐 谞讘专讗讜 诇砖讘讞 讜诇讛讜讚讜转 诇讛拽讘"讛 讜诇注讘讚讜 讜诇讬专讗讛 讗讜转讜 讜讗诇讜 砖注讜砖讬谉 讻谉 诪拽讬讬诪讬谉 讛注讜诇诐 讜讛砖讗专 讛专讬 讛谉 讻讘讛诪讛 砖讗讬谉 注讜砖讬谉 讛讚讘专讬诐 砖谞讘专讗讜 讘砖讘讬诇谉: 



讗诇讗 诇爪讜讜转 诇讝讛. 讻诇讜诪专 诇讝诪谉 诇讜 讻诇 诪讗讻诇讜 讜诪砖转讬讜. 讜讛讜讗 谞讘专讗 诇注砖讜转 专爪讜谉 讘讜专讗讜 讬转讘专讱 讜讬转注诇讛:



讙讝诇转 讛注谞讬 讘讘转讬讻诐. 讬砖 诪驻专砖 诪诇砖讜谉 注谞讬讬讛 砖讗讬谉 注讜谞讛 诇讜:





讛诪讗讬专讬

讜诇注讜诇诐 讬讛讗 讗讚诐 谞讜讞 诇讘专讬讜转 讜诪拽讚讬诐 讘砖诇讜诪诐 讜诪砖转讚诇 讘讻讘讜讚诐 讜讘转讜注诇转诐 讻驻讬 讻讞讜 讜讘讝讜 诪转讗讛讘 诇讘专讬讜转 讜讙讜专诐 诇讛诐 诇爪讗转 讬讚讬 讞讜讘转 讻讘讜讚 转讜专讛 讜诪爪讜转:





转讜住驻讜转 专讗"砖

讘砖注讛 砖讛拽讘"讛 讘讗 诇讘讬讛讻"谞 讜诇讗 诪爪讗 砖诐 注砖专讛 诪讬讚 讻讜注住. 讜讗"转 讜讛讗 讗诪专讬' 讚讘注砖专讛 拽讚诪讛 砖讻讬谞讛 讜讗转讬讗 讜诪诪转谞转 诇讛诐, 讜讬"诇 讚讛转诐 诪讬讬专讬 讘注砖专讛 讛诪转驻诇诇讬谉 砖诇讗 讘讘讬讛讻"谞 讻讚诪砖诪注 诇讬砖谞讗 诪谞讬谉 诇讛诪转驻诇诇讬谉 砖砖讻讬谞讛 注诪讛诐 讚诪砖诪注 讘讻诇 诪拽讜诐 砖诪转驻诇诇讬谉 讗注"驻 砖讗讬谞讜 诪拽讜诐 拽讘讜注 诇转驻诇讛 讗讘诇 讛讻讗 讘讘讬讛讻"谞 讻讬 诇讗 讗转讜 讘讝诪谞讬讬讛讜 讚专讙讬诇讬 诇诪讬转讬 诪专转讞 专转讞:



讛拽讜讘注 诪拽讜诐 诇转驻诇转讜. 诇讗 讘注讬 诇诪讬诪专 [砖讬讛讗 专讙讬诇 诇讛转驻诇诇 讘讘讬讛讻"谞] 讗讞转 讗讘诇 [讗诐] 讛讜讗 诪转驻诇诇 讘讗讞转 转诪讬讚 讗驻讬诇讜 讘砖谞讬 诪拽讜诪讜转 砖驻讬专 讚诪讬 讚讗诪专讬' 讘讬专讜砖诇诪讬 驻专拽 转驻诇转 讛砖讞专 讗"专 转谞讞讜诐 讘"专 讞讬讬讗 爪专讬讱 讗讚诐 诇讬讬讞讚 诇讜 诪拽讜诐 讘讘讬讛讻"谞 砖谞讗诪专 讜讬讛讬 讚讜讚 讘讗 注讚 讛专讗砖 讗砖专 讬砖转讞讜讛 砖诐 诇讗诇讛讬诐 讛砖转讞讜讛 诇讗 谞讗诪专 讗诇讗 讬砖转讞讜讛:



讗讙专讗 讚驻专拽讗 专讛讟讗. 驻讬专砖"讬 讝讛讜 注讬拽专 砖讻专诐 砖讬砖 讘谞讬 讗讚诐 砖讗讬谞谉 诪讘讬谞讬诐 讛讚专砖讛 诪驻讬 讛专讘, 讜转讬诪讗 讚专' 讝讬专讗 讙讜驻讬讛 拽讗诪专 诇注讬诇 讚诪讞诇诇讬 砖讘转讗 讻讬 专讛讟讗 讜讛砖转讗 拽讗诪专 讚讛讜讗 注讬拽专 讛砖讻专. 讜谞专讗讛 诇驻专砖 砖讗诐 专讜爪讛 诇注砖讜转 诪爪讜讛 砖诇讬诪讛 讻诪讗诪专讛 讘诇讗 讞住专讜谉 讬注砖讛 讻诇 讛讚讘专讬诐 讚讘住诪讜讱:



讗讙专讗 讚讘讬 讟诪讬讗 砖转讬拽讜转讗. 讗讬谉 谞"诇 讚诪讬讬专讬 讘讗讘诇 讜砖讜转拽 讜诪拽讘诇 砖讻专 讻讚讻转讬讘 [讜讬拽专讗 讬'] 讜讬讚讜诐 讗讛专谉, 讚讻诇 讛谞讬 诪讬讬专讬 讘诪讬 砖注讜砖讛 讛诪爪讜讛 讜讛讗讘诇 讗讬谞讜 注讜砖讛 砖讜诐 诪爪讜讛, 讛讬诇讻讱 谞"诇 讚诪讬讬专讬 讚讗讜转诐 砖讘讗讬诐 诇讘讬转 讛讗讘诇 砖讬砖 诇讛诐 诇讬砖讘 讜诇砖转讜拽 讜诇砖诪讜注 讚讘专讬 讛讙讚讜诇 讛诪谞讞诐 讗讜转讜 讜讗诐 讛讬讜 讗讞专讬诐 诪讚讘专讬诐 讗讬谉 讝讛 讻讘讜讚 讜转谞讞讜诪讬谉 诇讗讘诇, 讜讟诪讬讗 注"砖 注爪诪讜转 讛诪转 讻讚诪转专讙诐 讘注爪诐 讗讚诐 讘讟诪讗 谞驻砖讗 讚讗讬谞砖讗 讜讘诪讚专砖 讗谞讚专讬讗谞讜住 砖讞讬拽 讟诪讬讗 讘诪讜 讬砖讞拽讜 注爪诪讜转讬讜. 讜讘注专讜讱 驻讬' 讟诪讗 讗讘诇 讘讗讟讘"讞 讛讗' 讟' 讜讘讗诇讘"诐 讛诪' 讘' 讜讛诇' 讗':



讻诇 讛诪转驻诇诇 讗讞讜专讬 讘讬讛讻"谞. 驻专砖"讬 砖讻诇 讘转讬 讻谞住讬讜转 砖诇讛诐 讛讬讜 驻转讜讞讜转 诇诪讝专讞 讜讛讻讬 转谞讬讗 讘转讜住驻转讗 讚诪讙讬诇讛 [驻"讙] 讜讗讞讜专讬讛诐 诇诪注专讘 讜讛诪转驻诇诇 讗讞讜专讬 讘讬讛讻"谞 讜讗讬谞讜 诪讞讝讬专 驻谞讬讜 诇讘讬讛讻"谞 谞专讗讛 讻讻讜驻专 讘诪讬 砖诪转驻诇诇讬谉 诇驻谞讬讜. 讜拽砖讛 诇驻讬' 讚诇驻讬 砖讬讟转 讛转讜住驻转讗 诪砖诪注 砖讛讬讜 诪砖转讞讜讬诐 诇诪注专讘 讗讜 诪砖讜诐 讚讬诇驻讬谞谉 诪诪砖讻谉 讗讜 诪砖讜诐 讬专讜砖诇诐 诇诪注专讘 讜讘注讬谞谉 讜讛转驻诇诇讜 讚专讱 讗专爪诐 讜讗"讻 讻砖注讜诪讚 讗讞讜专讬 讘讬讛讻"谞 讜驻谞讬讜 诇诪注专讘 讛专讬 讛讜驻讱 驻谞讬讜 诇讗讜转讜 专讜讞 砖讛爪讘讜专 诪转驻诇诇讬诐 讜讗讬谞讜 谞专讗讛 讻讻讜驻专, 讜讬讜转专 讛讬讛 谞专讗讛 讻砖转讬 专砖讜讬讜转 讗诐 讛讜驻讱 驻谞讬讜 诇诪讝专讞, 注诇 讻谉 谞"诇 讚讗讞讜专讬 讘讬讛讻"谞 讛讬讬谞讜 诪讬 砖讛讜讗 讗讞讜专讬 讛注诐 讘诪讝专讞 讘讬讛讻"谞 讜讗注"驻 砖讛驻转讞 讘诪讝专讞 拽讜专讛讜 讗讞讜专讬 讘讬讛讻"谞 诇驻讬 砖讛讜讗 讗讞讜专讬 讛注诐 讛讛讜驻讻讬诐 驻谞讬讛诐 诇诪注专讘 讜讻谉 诪砖诪注 诇拽诪谉 讘驻讬专拽讬谉 [讚祝 讞' 注"讘] 讜讘驻专拽 讛专讜讗讛 [讚祝 住"讗 注"讗) 讚拽讗诪专 讗住讜专 诇注讘讜专 讗讞讜专讬 讘讬讛讻"谞 讘砖注讛 砖讛爪讘讜专 诪转驻诇诇讬谉 讜诪住讬拽 讛"诪 讚诇讬讻讗 驻转讞讗 讗讞专讬转讬, 驻讬' 讚讻讬讜谉 砖讛讜讗 诇驻谞讬 讛驻转讞 谞专讗讛 砖讗讬谞讜 讞讜砖砖 诇讬讻谞住, 诪砖诪注 砖讘讗讜转讜 爪讚 砖讛讬讛 讛驻转讞 拽讜专讗 讗讞讜专讬 讘讛讻"谞 讜驻转讞讬诐 砖诇讛诐 讛讬' 讘诪讝专讞 讻讚诪驻专砖"讬, 讜诪讬讛讜 拽砖讛 讚诇讗讞讜专讬 讘讬讛讻"谞 诪砖诪注 讻诪讜 讗讞讜专讬 讛诪砖讻谉 砖拽讜专讬谉 讗讞讜专讬 讗讜转讜 爪讚 砖讛讜驻讻讬谉 诇讜 驻谞讬讛诐, 讜讬砖 诇拽讬讬诐 驻专砖"讬 讚讻讬 诪讛讚专 讗驻讬讛 诇讘讜 讻谞砖转讗 诇讬转 诇谉 讘讛 讗注"驻 砖讗讬谞讜 诪讛驻讱 驻谞讬讜 诇讗讜转讜 专讜讞 砖讛爪讘讜专 讛讜驻讻讬谉 驻谞讬讛诐 诇讗 诪讞讝讬 讻砖转讬 专砖讜讬讜转 讻讬讜谉 砖讻讜诇谉 讛讜驻讻讬谉 驻谞讬讛诐 讻谞讙讚 讛讗专讜谉 砖砖诐 讛转讜专讛 诪讜谞讞转 讻讚讗诪专讬' 讘诪讻讬诇转讬谉 (砖讚') [砖诪讚'] 专讜讞讜转 讛讜驻讻讬谉 驻谞讬讛诐 讻诇驻讬 讛讻驻讜专转, 讗注"驻 砖讬砖 诇讞诇拽 讚诪砖讜诐 砖讻讬谞讛 讗谞讬: 砖讗谞讬:



诇讗 谞注谞讛 讗诇讗 讘转驻诇转 讛诪谞讞讛. 转讬诪讗 诇诪讛 谞拽专讗 砖诪讛 诪谞讞讛 讗讬 诪砖讜诐 诪谞讞讛 砖讘注专讘 讙诐 讘讘拽专 讬砖 诪谞讞讛, 讬"诇 诪砖讜诐 讚注专讘讬转 讜砖讞专讬转 讬砖 诇讛诐 砖诐 讗讞专 拽讜专讗 讝讜 转驻诇转 讛诪谞讞讛:





砖讬讟讛 诪拽讜讘爪转

转讜专讛 谞讬转谞讛 讘讞诪砖讛 拽讜诇讜转 讚讻转讬讘 讜讬讛讬 拽讜诇讜转 - 讜讗讬谉 拽讜诇讜转 驻讞讜转讬谉 诪砖谞讬诐 讜讙讜' 讛驻住讜拽讬诐. 讜讗讜转谉 拽讜诇讜转 讚讜讻诇 讛注诐 专讜讗讬诐 拽讜讚诐 诪转谉 转讜专讛 讜诇讗 讞砖讬讘 诇讛讜:


住讜祝 讚讘专 讜讻讜' 鈥� 讛讻讬 诪砖诪注 诇住讜祝 讚讘专讬讜 讛讻诇 谞砖诪注 诇诪讬 砖讗转 讛讗诇讛讬诐 讬专讗 讜讗转 诪爪讜转讬讜 砖诪讜专:


诪讗讬 讻讬 讝讛 讻诇 讛讗讚诐. 讻诇 讛注讜诇诐 诇讗 谞讘专讗 讗诇讗 讘砖讘讬诇 讝讛 -讻诇讜诪专 讻讬 讛注讜诇诐 谞讘专讗 诇爪讜专讱 讘谞讬 讗讚诐 讜讘谞讬 讗讚诐 谞讘专讗讜 诇砖讘讞 讜诇讛讜讚讜转 诇讛拽讚讜砖 讘专讜讱 讛讜讗 讜诇注讘讚讜 讜诇讬专讗讛 讗讜转讜 讜讗诇讜 砖注讜砖讬谉 讻谉 诪拽讬讬诪讬谉 讛注讜诇诐 讜讛砖讗专 讛专讬 讛谉 讻讘讛诪讛 砖讗讬谉 注讜砖讬谉 讛讚讘专讬诐 砖谞讘专讗讜 讘砖讘讬诇谉:


诇爪讜讜转 诇讝讛 - 讻诇讜诪专 诇讝诪谉 诇讜 讻诇 诪讗讻诇讜 讜诪砖转讬讜. 讜讛讜讗 谞讘专讗 诇注砖讜转 专爪讜谉 讘讜专讗讜 讬转讘专讱 讜讬转注诇讛:


讙讝诇转 讛注谞讬 讘讘转讬讻诐 鈥� 讬砖 诪驻专砖 诪诇砖讜谉 注谞讬讬讛 砖讗讬谉 注讜谞讛 诇讜:





诪讛专砖"讗 - 讞讬讚讜砖讬 讗讙讚讜转

注"讘 砖谞讗诪专  诪讬 讘讻诐 讬专讗 讛' 讜讙讜'. 驻讬专讜砖讜 诇驻讬 讛讚专砖 诪讬 讘讻诐 讬专讗 讛' 诇讘讗 诇讘讬讛讻"谞 诇砖诪讜注 讘拽讜诇 注讘讚讜 砖诇 讛拽讘"讛 讚讛讬讬谞讜 讛砖"抓 砖讛讜讗 注讜讘讚 讘转驻诇转讜 注讘讜讚转 讻"讙 讻诪讜 砖讻转讜讘 (转注谞讬转 讘'.) 讜诇注讘讜讚 讗转 讛' 讗诇讛讬讱 讘讻诇 诇讘讘讱 讗讬讝讜 注讘讜讚讛 砖讛讬讗 讘诇讘 讛讜讬 讗讜诪专 讝讜 转驻诇讛 讗砖专 注转讛 讛诇讱 讘讚专讱 讞讜砖讱 讜讗驻讬诇讛 讚讛讬讬谞讜 谞诪谞注 诪讛诇讜讱 讘讛 讘砖讘讬诇 讚讘专 砖讗讬谉 谞讜讙讛 诇讜 讚讛讬讬谞讜 诇讚讘专 讛专砖讜转 诇讗驻讜拽讬 讗诐 谞诪谞注 诪讘"讛 诪砖讜诐 砖讛诇讱 讘讚讘专 诪爪讜讛 砖讗讝 谞讜讙讛 诇讜 注"砖 讻讬 谞专 诪爪讜讛 讜讙讜' 砖讗讝 讛讜讗 注讜住拽 讘诪爪讜讛 讜驻讟讜专 诪谉 讛转驻诇讛 讜诪砖讜诐 砖讬砖 讗讚诐 砖讬讞砖讜讘 诇讜 讻讬 讙诐 讝讛 诇讜 讚讘专 诪爪讜讛 讻砖讛讜诇讱 讘住讞讜专转讜 诇讛专讜讬讞 讘讛 讜诇驻专谞住 讘谞讬 讘讬转讜 讜注"讻 讗诪专 砖讬讘讟讞 讘讛' 讚讛"诇 诇讘讟讜讞 讘讛' 砖讬转谉 诇讜 驻专谞住转讜 讜诇讗 讛讬讛 诇讜 诇讬诪谞注 诪讘"讛 讻讚讗诪专讬' 诇拽诪谉 驻专拽 讗讬谉 注讜诪讚讬谉 (讘专讻讜转 诇"讘 讘) 讘讞住讬讚讬诐 讛专讗砖讜谞讬诐 讜拽"诇: 


讜诇讗  诪爪讗 讘讛 讬' 诪讬讚 讻讜'. 讻讚讗诪专讬' 诇注讬诇 砖讛拽讘"讛 诪爪讜讬 讘讘"讛 讜讬' 讛诪转驻诇诇讬诐 砖诐 砖讻讬谞讛 砖专讜讬讛 讘讬谞讬讛诐 讜诪住讬拽 砖诐 讚注砖专讛 砖讻讬谞讛 拽讚诪讗 讜讗转讬讗 讜注"讝 讗诪专 讘砖注讛 砖讛拽讘"讛 诪拽讚讬诐 注爪诪讜 诇讘"讛 诇诪爪讜讗 砖诐 注砖专讛 讚专讙讬诇讬诐 砖诐 讜诇讗 诪爪讗 讬' 讻"讗 讟' 讻讜注住 讛拽讘"讛 讜讗讜诪专 诪讚讜注 讘讗转讬 诇讛砖专讜转 砖讻讬谞转讬 砖诐 讜讗讬谉 讗讬砖 讗讞讚 驻专讟讬 砖讛讜讗 诪砖诇讬诐 注砖专讛 讜讗讬谉 注讜谞讛 讚讘专 砖讘拽讚讜砖讛 讜讝讛 讞住专讜谉 诇讗 讬讜讻诇 诇讛诪谞讜转 讻讚讗诪专讬' 讘讞讙讬讙讛 (讟:): 


讻诇  讛拽讜讘注 诪拽讜诐 讻讜'. 诪讘讜讗专 讚讻诇 讛诪砖谞讛 诪拽讜诐 转驻诇转讜 讛讜讗 诪拽讘诇 砖驻注 讜讻讞 讗诇讛讬 讻驻讬 讗讜转讜 讛诪拽讜诐 讜讛专讜讞 讻诪讜 砖讗诪专讜 (讘"讘 讻"讛) 讻诇 讛专讜爪讛 诇讛讞讻讬诐 讬讚专讬诐 诇讛注砖讬专 讬爪驻讬谉 讗讘诇 讛拽讜讘注 诇讜 诪拽讜诐 讗讞讚 诇转驻诇转讜 讘诇讬 砖讬谞讜讬 讛讜讗 诪讬讬讞讚 讻讞讜转 讗诇拽讬诐 诇砖诐 讛讗讞讚 讛讗诪讬转讬 讜讝讛 讗讜诪专讜 讗诇讛讬 讗讘专讛诐 讘注讝专讜 砖谞讗诪专 讜讬砖讻诐 讜讙讜' 讜讛讜讗 诪讘讜讗专 讻诪"砖 讘驻住讞讬诐 (拽讬"讝:) 砖讗诪专 诇讜 讛拽讘"讛 讜讛讬讛 讘专讻讛 讘讱 讞讜转诪讬谉 讘砖诐 讛讛讜讬讛 砖诐 讛诪讬讜讞讚 砖注诇 讬讚讬 讗讘专讛诐 谞转讬讬讞讚 砖诪讜 讬转讘专讱 讘"讛 讘注讜诇诐 讜专讗讜讬 诇讜诪专 注诇讬讜 讗讬 讞住讬讚 讻讜' 砖讝讜 诪诪讚转 讞住讬讚讜转 讛讜讗 砖诪讘拽砖 爪专讻讬讜 诪诪讚转 讛专讞诪讬诐 讜讗讬谉 驻讜谞讛 驻谞讬讜 诇讘拽砖 讙讚讜诇讜转 讘讚专讱 讗讞专 讜拽"诇: 


诇讗  讗诪专谉 讗诇讗 诇诪讬驻拽 讻讜'. 专讘 讛讜谞讗 谞诪讬 诇讗 讗诪专 讗诇讗 讛讬讜爪讗 讚讛讬讬谞讜 诇诪讬驻拽 讗诇讗 讚讛讻讬 拽讗诪专 诇讗 讗诪专谉 讗诇讗 讛讬讜爪讗 诪讘"讛 注"诪 诇诪讬驻拽 讚讛讬讬谞讜 诇注砖讜转 爪专讻讬讜 讘讞讜抓 讗讘诇 讛讬讜爪讗 诪讘"讛 讻讚讬 诇诪讬注诇 诇讘讬转 讛诪讚专砖 诇拽讬讬诐 诪"砖 讬诇讻讜 诪讞讬诇 讗诇 讞讬诇 讜讚讗讬 诪爪讜讛 诇诪讬专讛讟 讙诐 诪讘讬转 讛讻谞住转 砖谞讗诪专 谞专讚驻讛 诇讚注转 讗转 讛' 讚讛讬讬谞讜 诇诇诪讜讚 转讜专讛 讘讘"讛 讜拽"诇: 


讜讗驻讬诇讜  讘砖讘转 讜讻讜'. 专"诇 讛砖讜诪注 砖讗讙转 讗专讬讛 讜诪转讬讬专讗 讜讚讗讬 讚讛讜诇讱 讘诪专讜爪讛 讜砖专讬 讗驻讬诇讜 讘砖讘转 诪砖讜诐 住讻谞讛 讻谉 讗讞专讬 讛' 诇讚讘专 讛诇讻讛 讜讙讜': 


讗讙专讗  讚驻讬专拽讗 专讬讛讟讗 讻讜'. 讻驻讬专砖"讬 讚专讜讘诐 讗讬谞诐 诪讘讬谞讬诐 讻讜' 讜注讬"诇 讚讗讞讻诪讬诐 讚讗讬谞谉 爪专讬讻讬谉 诇驻专拽讗 讚讻讘专 讬讜讚注讬谉 讚讘专讬 讛诇讻讛 拽讗诪专 讚诪"诪 讗讙专讗 砖诇讛诐 专讬讛讟讗 讜注讚"讝 讬砖 诇驻专砖 诪"砖 讘驻专拽 诪砖拽讬谉 (诪讜"拽 讛.) 讘讛讛讜讗 转诇诪讬讚讗 讚讘砖讘转讗 讚专讙诇讗 诇讗 讛讜讛 诪拽砖讬 诇讬讛 拽专讬 注诇讛 讜砖诐 讚专讱 讗专讗谞讜 讜讙讜' 讚讗讜转讜 转诇诪讬讚 诇讗 讛讬讛 爪专讬讱 诇讛诇讱 诇砖诐 讻讬讜谉 讚诇讗 讛讜讛 诪拽砖讬 诇讬讛 讗诇讗 砖砖诐 讜诪讞砖讘 诇讜 砖讻专 讜讗讙专讗 讚专抓 讘讚专讱 诇讬诇讱 诇砖诐 讜讻谉 讬砖 诇驻专砖 讗讙专讗 讚讻诇讛 讚讜讞拽讗 讙诐 讗诐 讛砖讜诪注 讛讘讗 讛讜讗 转"讞 讜讗讬谉 爪专讬讱 诇讻讱 讬砖 诇讜 讗讙专讗 讚讚讜讞拽讗: 


讗讙专讗  讚讘讬 讟诪讬讗 砖转讬拽讜转讗. 讜讘注专讜讱 讘注专讱 讟诐 讗讙专讗 讚讘讬 讟诪讬讗 驻讬专讜砖 讗讘诇 讜讬爪讗 讘讗讟讘"讞 讜讘讗诇讘"诐 注讻"诇. 讜讻讚讗诪专讬' 讘住讜祝 驻"讘 讚诪"拽 (讻"讞:) 讗讬谉 讛诪谞讞诪讬谉 专砖讗讬谉 诇讜诪专 讚讘专 注讚 砖讬驻转讞 讛讗讘诇: 


讜讗讙专讗  讚转注谞讬转讗 爪讚拽转讗 讻讜'. 注讬讬谉 驻讬专砖"讬 讜注讜讚 讬砖 讟注诐 讗讞专 讻讚讬 砖诇讗 讬讛讗 谞讛谞讛 诪转注谞讬转讜 讘诪诪讜谞讜 砖讬注讜专 诪讛 砖诇讗 讗讻诇 讜砖转讛 讛讬讜诐 诇讻讱 讬转谉 砖讬注讜专 讛诪诪讜谉 讝讛 砖谞讛谞讛 诇爪讚拽讛 讜拽"诇: 


讜讗讙专讗  讚讛住驻讚讗 讚诇讜讬讬 讻讜'. 讗诪专讬' 讘住驻"讙 讚诪"拽 (讚祝 讻讞:) 讚讬讚诇 讬讚诇讜谞讬讛 讻讜' 讻驻讬专砖"讬 砖诐: 


讜讗讙专讗  讚讘讬 讛诇讜诇讬 诪讬诇讬 讻讜'. 讻驻讬专砖"讬 诇砖诪讞 讛讞转谉 讘讚讘专讬诐 注讻"诇 讜讻讛讛讬讗 讚讘专 拽驻专讗 讘讛诇讜诇讬 讚专"砖 讘专 专讘讬 讘诪住' 谞讚专讬诐 (谞"讗.): 


讻诇  讛诪转驻诇诇 讗讞讜专讬 讘"讛 讜讻讜'. 诇驻讬专讜砖 讛转讜住' 砖讞砖砖讗 讝讜 讻讬讜谉 砖诪转驻诇诇 诇专讜讞 讗讞专转 砖诪转驻诇诇讬谉 讻诇 讛注诐 讜讻"讛 讘讛讙讛转 讗砖专讬 注"砖 讜拽"拽 诪讗讬 拽讗诪专讬 诪讬 砖讛讜讗 讗讞讜专讬 讛注诐 讻讜' 讙诐 讗诐 讛讜讗 讘讘"讛 讜讛讜讗 诪转驻诇诇 诇专讜讞 讗讞专 讬砖 诇讞讜砖 注诇 讻讱 讜讬"诇 讚转专转讬 讘注讬 诪讘讞讜抓 讜诇专讜讞 讗讞专 讜注讬讬谉 讘转专"讬 讜诇讜诇讬 讚讘专讬讛诐 讛讬讛 谞专讗讛 诇砖讬讟转诐 讚讗讛"谞 讘转讜讱 讘"讛 谞诪讬 讬砖 诇讞讜砖 注诇 讻讱 讜讛"驻 讻诇 讛诪转驻诇诇 讗讞讜专讬 讜讻讜' 讛讬讬谞讜 砖注讜诪讚 讘讘"讛 讜注讜诪讚 讘驻谞讬讜 讗讞讜专讬 讻诇驻讬 讘"讛 讚讛讬讬谞讜 诇专讜讞 讗讞专转 砖讛讻诇 诪转驻诇诇讬诐 讜住讘讬讘 专砖注讬诐 讬转讛诇讻讜谉 讚诪讬讬转讬 诇讗讜 讛讬讬谞讜 住讘讬讘 诪讘讞讜抓 诇讘讛讻"谞 讗诇讗 砖诪住讘讘 驻谞讬讜 诇专讜讞 讗讞专转 砖诪转驻诇诇讬谉 讻诇 讛注诐 讜讛讗 诇讗 转拽砖讬 砖讗诪专讜 (讘"讘 讻"讛) 讛专讜爪讛 诇讛讞讻讬诐 讬讚专讬诐 讜诇讛注砖讬专 讬爪驻讬谉 讚讬"诇 讛讬讬谞讜 讘诪转驻诇诇 讘讬讞讬讚 讘讘讬转讜 讜注讜讚 讚讛转诐 诇讗 拽讗诪专 讗诇讗 诇爪讚讚 拽爪转 讗讘诇 讛诪转驻诇诇 讛讬驻讱 砖诪转驻诇诇讬谉 讛注诐 讛讜讗 讗住讜专 讻讚拽讗诪专 讛讻讗 诇驻讬' 讛转讜住' 砖诇驻谞讬谞讜 讗讘诇 讘转专"讬 讛讘讬讗 讚讘专讬 专"讬 讘讚专讱 讗讞专 讜讗讬谉 诇讛讗专讬讱 讜讚讜"拽: 


讞诇祝  讗诇讬讛讜 讜讞讝讬讬讛 讗讬讚诪讬 诇讬讛 讻讟讬讬注讗 讻讜'. 讘专讬"祝 诇"讙 讞诇祝 讗诇讬讛讜 讻讜' 讗诇讗 讞诇祝 讛讛讜讗 讟讬讬注讗 讞讝讬讬讛 讻讜' 讜讻谉 谞专讗讛 诪驻专砖"讬 讜讻谉 谞专讗讛 拽爪转 讚诪砖讜诐 砖注砖讛 讻讱 讗讬谞讜 讚讜诪讛 砖讬讛讬讛 讞讬讬讘 诪讬转讛 砖讬讛专讙讛讜 讗诇讬讛讜 讜讬砖 诇讬讬砖讘 讙讬专住转谞讜 讚讗讬讚诪讬 诇讬讛 讻讟讬讬注讗 诇讗 拽讗讬 讗讗诇讬讛讜 讗诇讗 讗讗讜转讜 讗讬砖 讚诇讗 讛讜讛 诪讛讚专 讗驻讬讛 讻讜' 拽讗讬 讚讛讜讛 讗讬讚诪讬 诇讬讛 诇讗诇讬讛讜 砖讗讬谞讜 讬砖专讗诇 讗诇讗 注专讘讬 讜诇讻讱 讛专讙讜 讗诇讬讛讜 讜拽"诇: 


诪讗讬  讻专讜诐 讻讜' 讚讘专讬诐 讻讜'. 诪讘讜讗专 讚拽讗讬 讗专讬砖讗 讚拽专讗 讛诪转驻诇诇 住讘讬讘 诇讘"讛 讚讛讬讬谞讜 诪讞讜抓 诇讘"讛 谞拽专讗 专砖注 注"砖 砖讛讜讗 诪讝诇讝诇 讘转驻诇讛 讚讛讜讗 讚讘专讬诐 讻讜' 讜诇诪讗谉 讚讚专讬砖 讻讬讜谉 砖谞爪专讱 讗讚诐 诇讘专讬讜转 讻讜' 拽讗讬 谞诪讬 讗专讬砖讗 讚拽专讗 注"驻 诪"砖 (讘"诪 注"讛 注"讘) 讚讗住讜专 诇讗讚诐 诇注讘讜专 谞讙讚 讘"讞 砖诇讜 讻讚讬 砖诇讗 诇讘讬讬砖讜 讗诐 讗讬谉 诇讜 诇砖诇诐 讜讝"砖 住讘讬讘 讜讙讜' 讚诪讚转 专砖注讬诐 讗讬谞讜 讻谉 讗诇讗 讚住讘讬讘 讘"讞 讛讜诇讻讬谉 讜诪讝诇讝诇讬谉 讘讜 注讚 砖谞砖转谞讛 讻讜' 讜讗讛讗 诪讬讬转讬 讻讗诇讜 谞讬讚讜谉 讘讗砖 讜讘诪讬诐 讻讜' 讚讛讬讬谞讜 砖诪讘讬讬砖讜 谞砖转谞讛 驻谞讬讜 诇讛转讛驻讱 讘讙讜讜谞讬诐 讚讗讝讬诇 住讜诪拽讗 讚讛讜讗 转讜诇讚讜转 讗砖 讜讗转讬 讞讬讜专讗 讚讛讜讗 转讜诇讚讜转 诪讬诐 讜拽"诇: 


讘转驻诇转  讛诪谞讞讛 讻讜'. 谞专讗讛 诇驻专砖 讚讛讗 诇讗 讗爪讟专讬讱 诇诪讬诪专 砖诇讗 讬讘讟诇 讗讚诐 讗讞讚 诪讛转驻诇讜转 砖讻讘专 诪驻讜专砖 (诇拽诪谉 讻"讜) 砖讗讘讜转 转拽谞讜诐 讜讻谞讙讚 转诪讬讚讬谉 转拽谞讜诐 讗诇讗 讚讛"拽 诇注讜诇诐 讬讛讗 讗讚诐 讝讛讬专 讜讝专讬讝 讘转驻诇转 讛诪谞讞讛 砖诇讗 讬砖讛讛 讗讜转讛 讗诇讗 诪讬讚 讜转讬讻祝 砖讬讙讬注 讝诪谞讛 讬转驻诇诇 讗讜转讛 讻诪"砖 驻"拽 讚砖讘转 (讚祝 讟:) 砖诇讗 讬注砖讛 讚讘专 讚诇讗 讗转讜 诇讗诪砖讜讻讬 讜诪讬讬转讬. 


砖讛专讬  讗诇讬讛讜 诇讗 谞注谞讛 讗诇讗 讘转讞诇转 转驻诇转 讛诪谞讞讛 砖谞讗诪专 讜讬讛讬 讘注诇讜转 讛诪谞讞讛 讜讬讙砖 讜讙讜'. 讚诪砖诪注 诇讬讛 讘转讞诇转 注诇讬讬转讜 砖诇 砖注转 讛诪谞讞讛: 


讜专"讬  讗诪专 讗祝 讘转驻诇转 注专讘讬转 砖谞讗' 转讻讜谉 转驻诇转讬 拽讟讜专转 讜讙讜'. 注"驻 诪讛 砖讗诪专讜 (讘讬讜诪讗) [讘驻住讞讬诐 谞"讟.] 讗讬谉 诇讱 讚讘专 砖诪转注讻讘 讗讞专 转诪讬讚 砖诇 讘讬谉 讛注专讘讬诐 讗诇讗 拽讟讜专转 讜讝"砖 转讻讜谉 转驻诇转讬 砖诇 注专讘讬转 住诪讜讱 诇注讘讜讚转 讛拽讟讜专转 砖诇 讘讬谉 讛注专讘讬诐 砖讛讬讗 注讘讜讚讛 讛诪讗讜讞专转 讘诪谞讞讛 讻讚讗诪专讬' 诇注讬诇 住讬讬讙 注砖讜 讞讻诪讬诐 讻讜' 讜注讚"讝 拽讗诪专 谞诪讬. 


讘转驻诇转  砖讞专讬转 砖谞讗' 讛' 讘讜拽专 转砖诪注 拽讜诇讬 讻讜'. 讻驻诇 讘讜 诪诇转 讘讜拽专 注"驻 诪讛 砖讗诪专讜 (驻住讞讬诐 砖诐) 讚讗讬谉 诇讱 讚讘专 拽讜讚诐 诇转诪讬讚 砖诇 砖讞专 讗诇讗 拽讟讜专转 讚讻转讬讘 讘讬讛 讘讘拽专 讘讘拽专 讜讙讜' 讚讛讬讬谞讜 砖讬讛讗 讝专讬讝 诇讛砖讻讬诐 讗讜转讛 讘讘拽专 讘讘拽专 讻诪讜 讘拽讟讜专转 砖诇 砖讞专讬转 讻讚讗诪专讬谞谉 诇注讬诇 砖转讛讗 转驻诇转讬 住诪讜讱 诇诪讟转讬 讻驻讬专砖"讬 讜转讜住驻讜转 砖诐: 


注谞谞讬  讛' 注谞谞讬 讻讜' 注谞谞讬 砖诇讗 讬讗诪专讜 诪注砖讛 讻砖驻讬诐 讻讜'. 讻诪讜 砖诪住讬讬诐 注谞谞讬 讜讬讚注讜 讛注诐 讛讝讛 讻讬 讗转讛 讛讜讗 讛' 讗诇讛讬诐 讜讙讜': 


注讜讘专  讘讛' 拽讜诇讜转 讻讜'. 诪讘讜讗专 讗诇讜 讞诪砖讛 拽讜诇讜转 讛谉 讞诪砖讛 拽讜诇讜转 砖诇 讛讚讘讜专 砖讛拽讜诇 诪转讞诇拽 诇驻讬 诪讜爪讗诐 讗讜转讬讜转 讘讜诪"祝 诪讛驻讛 讚讟诇谞"转 诪讛诇砖讜谉 讝住砖专"抓 诪讛砖讬谞讬诐 讙讬讻"拽 诪讛讞讬讱 讗讞讛"注 诪讛讙专讜谉 讜讛谉 讛谉 讗讜转讬讜转 砖讛转讜专讛 谞转谞讛 讘讛谉 讜诇讗 讘拽讜诇 驻砖讜讟 砖讗讬谞讜 诪讜专讛 注诇 讚讘讜专 诪讛 讜讝讛 砖讗诪专 砖专讗讜讬 诇砖诪讞 讞转谉 讜讻诇讛 讘拽讜诇 讛讚讘讜专 讛讻讜诇诇 讛' 诪讬谞讬 拽讜诇讜转 砖讗诪专谞讜 讻诪"砖 讘讬 讛诇讜诇讬 诪讬诇讬 讜专"诇 诇砖诪讞讜 讘砖诪讞讛 讘讚讘讜专 砖诇 诪爪讜讛 诇讛讝讻讬专 讞住讚讬 讛诪拽讜诐 讘讘专讬讗讛 诇拽讬讜诐 注讜诇诐 讜讛讜讗 砖住讬讬诐 讘讗讜诪专讜 拽讜诇 讗讜诪专讬诐 讛讜讚讜 讗转 讛' 砖拽讜诇讜转 讛砖诪讞讛 讬讛讬讜 讘砖讘讞 讛诪拽讜诐 讜注"讻 转拽谞讜 讞讝"诇 讗诇讜 讛' 拽讜诇讜转 讘讝' 讘专讻讜转 讞转谞讬诐 讻诪驻讜专砖 讘讞讬讚讜砖讬谞讜 驻"拽 讚讻转讜讘讜转 注"砖 讜讗诪专 砖讗诐 诪砖诪讞讜 讝讜讻讛 诇讛' 拽讜诇讜转 砖诇 转讜专讛 讻讬 谞转讬谞转讛 讛讬讗 讛讬转讛 讬讜诐 砖诪讞转 诇讘讜 讜讞转讜谞转讜 注诐 讬砖专讗诇 讜讛讛' 拽讜诇讜转 砖讛谉 讛' 诪讜爪讗讬 讛讚讘讜专 讘讗讜转讬讜转 砖诇 转讜专讛 讛诐 拽讬讜诪讜 砖诇 注讜诇诐 砖谞转谞讜 讘住讬谞讬 讻诪讜 砖讻转讜讘 讗诐 诇讗 讘专讬转讬 讬讜诪诐 讜讙讜' 讗诐 讬砖专讗诇 诪拽讘诇讬谉 讻讜' 讜诪讛 砖住讬讬诐 讜讗诪专 讛讗 讚讻转讬讘 讜讻诇 讛注诐 专讜讗讬诐 讗转 讛拽讜诇讜转 讛谉 拽讜诇讜转 讚拽讜讚诐 诪转谉 转讜专讛 讚讛讗讬 拽专讗 驻讬专讜砖讜 砖诇 讛' 拽讜诇讜转 砖谞讗诪专讜 拽讜讚诐 诪转谉 转讜专讛 砖诇讗 转讗诪专 砖讛诐 拽讜诇讜转 驻砖讜讟讬诐 砖讜讬诐 讗诇讗 砖讻诇 讛注诐 专讜讗讬诐 讗转 讛拽讜诇讜转 砖讛诐 诪转讞诇拽讬诐 诇驻讬 爪讜专转 讛讗讜转讬讜转 讻驻讬 诪讜爪讗诐 砖诇 讛拽讜诇讜转 讜讘讚诪讬讜谉 专讜讗讛 讗转 讻诇 讞诇拽 讜讞诇拽 诪讛拽讜诇 讻驻讬 诪讛 砖讛讜讗 诇驻讬 爪讜专转讜 讘讗讜转讬讜转 讜讗诪专 讻讗诇讜 讛拽专讬讘 转讜讚讛 讻讜' 砖讛讬讗 讘讗讛 讙"讻 讘砖诪讞讛 注诇 讛拽讬讜诐 专爪讜谉 诇驻谞讬讜 讻诪驻讜专砖 (驻"拽) [驻"讘] 讚砖讘讜注讜转 讙讘讬 诪讜住讬驻讬谉 注诇 讛注讝专讛 讜讗诪专 注讚"讝 讻讗诇讜 讘谞讛 讗讞转 诪讞讜专讘讜转 讬专讜砖诇讬诐 砖讛讜讗 拽讬讜诪讜 讜讬砖讜讘讜 砖诇 讗专抓 讬砖专讗诇 讜拽"诇: 


住讜祝  讚讘专 讛讻诇 谞砖诪注 讜讙讜'. 讚诇驻讬 驻砖讜讟讜 讛"诇 诇诪讻转讘 讛讻诇 转砖诪注 讘诇砖讜谉 爪讜讜讬 诇谞讜讻讞 讻诪讜 砖住讬讬诐 讗转 讛讗诇讛讬诐 讬专讗 讜讙讜' 讜讗诪专 注诇 讝讛 诪讗讬 讻讬 讝讛 讻诇 讛讗讚诐 讻讜' 讚诇驻讬 驻砖讟讬讛 讚讛讻转讜讘 诪讚讘专 讘诇砖讜谉 爪讜讜讬 讗转 讛讗诇讛讬诐 讬专讗 讜讙讜' 讬讛讬讛 驻讬专讜砖讜 谞转讬谞转 讟注诐 讻讬 诇讚讘专 讝讛 砖讛讜讗 讛讬专讗讛 谞讘专讗 讛讗讚诐 讻驻讬专砖"讬 讘住驻专 拽讛诇转 讗讘诇 讛砖转讗 讚讛讻诇 谞砖诪注 讗转 讛讗诇讛讬诐 讬专讗 讜讙讜' 诪讚讘专 讘砖讘讞 讜诪注诇讛 砖诇 讬专讗 讗诇讛讬诐 讬砖 诇谞讜 诇驻专砖 讙"讻 住讬驻讗 讚拽专讗 讻讬 讝讛 讻诇 讛讗讚诐 讘砖讘讞讜 砖诇 讬专讗 讗诇讛讬诐 诇诪专 讻讚讗讬转 诇讬讛 讜诇诪专 讻讚讗讬转 诇讬讛 讜诇讗 驻诇讬讙讬 讗诇讗 讻诇 讞讚 讜讞讚 讞讚讗 诪讙' 注讜诇诪讜转 谞拽讟 讘诪诇转讬讛 讝"砖 讻诇 讛注讜诇诐 讻讜诇讜 诇讗 谞讘专讗 讗诇讗 讘砖讘讬诇 讛讗讚诐 讚讛讬讬谞讜 讙诐 注讜诇诐 讛诪诇讗讻讬诐 诇讗 谞讘专讗 讗诇讗 讘砖讘讬诇 讛讗讚诐 砖讛讜讗 讘注诇 讘讞讬专讛 讻讚讬 诇讝讻讜转讜 讗诐 讬讛讬讛 讬专讗 讗诇讛讬诐 讜讬砖诪讜专 诪爪讜转讬讜 讻讚讗讬转讗 讘诪讚专砖讜转 讜砖讗诪专 砖拽讜诇 讛讜讗 讻谞讙讚 讻诇 讛注讜诇诐 讚讛讬讬谞讜 注讜诇诐 讛讗诪爪注讬 讻诪"砖 (讘"讘 注"讛.) 驻谞讬 诪砖讛 讻驻谞讬 讞诪讛 讜驻谞讬 讬讛讜砖注 讻驻谞讬 诇讘谞讛 讜讘砖讗专 爪讚讬拽讬诐 讻转讬讘 讜讛诪砖讻讬诇讬诐 讬讝讛讬专讜 讻讝讜讛专 讛专拽讬注 讜讻讻讜讻讘讬诐 讜讙讜' 讜砖讗诪专 讻诇 讛注讜诇诐 讻诇讜 诇讗 谞讘专讗 讗诇讗 诇爪讜讜转 诇讝讛 讚讛讬讬谞讜 注讜诇诐 讛转讞转讜谉 诇讗 谞讘专讗讜 讗诇讗 诇爪讜讜转讗 诇讜 讘注诇诪讗 讻讚讬 砖讬砖诪砖讜 讗讜转讜 讜讬注砖讜 注讘讜讚转讜 讻讚讗诪专讬' 讘驻' 讛专讜讗讛 (诇拽诪谉 讘专讻讜转 谞"讞.) 讘谉 讝讜诪讗 专讗讛 讗讜讻诇住讗 注"讙 诪注诇讛 讘讛专 讛讘讬转 讗诪专 讘专讜讱 砖讘专讗 讻诇 讗诇讜 诇砖诪砖谞讬 讜拽"诇: 


讬拽讚讬诐  诇讜 砖诇讜诐 讻讜'. 讗讘诇 讗诐 讗讬谉 专讙讬诇 诇讬转谉 诇讜 砖诇讜诐 诇讗 讬拽讚讬诐 诇讜 砖诇讜诐 讚砖诪讗 讞讘专讜 诇讗 讬讞讝讬专 诇讜 砖诇讜诐 讜讬拽专讗 讙讝诇谉 讜诪讬讛讜 讘住"驻 讛谞讬讝拽讬谉 (讙讬讟讬谉 住"讘) 拽讗诪专 讚专讘 讞住讚讗 讛讬讛 诪拽讚讬诐 砖诇诪讗 讗驻讬诇讜 诇注讻讜"诐 讜讗驻砖专 讘专讙讬诇 诇讬转谉 诇讜 砖诇讜诐 讗讬 谞诪讬 诪驻谞讬 讚专讻讬 砖诇讜诐 注砖讛 讻谉 诇注讻讜"诐 讜讙诐 讗诐 诇讗 讬讞讝讬专 诇讜 砖诇讜诐 讗讬谉 诇讞讜砖 注诇讬讜 讗诐 讬拽专讗 注讻"讜诐 讙讝诇谉. 讜注讜讚 砖诪注转讬 讘讝讛 讚诇驻讬 砖讛讚专讱 讗专抓 诇诪砖讬讘 诇讻驻讜诇 砖诇讜诐 讜讻讬讜谉 讚诇讗 讛讬讜 讻讜驻诇讬诐 砖诇讜诐 诇注讻讜"诐. 讻讚讗诪专讬谞谉 讛转诐 讛讬讛 专讘 讞住讚讗 诪拽讚讬诐 诇讜 砖诇讜诐 讻讚讬 砖讬讻驻讜诇 诇讜 注讻讜"诐 砖诇讜诐 讜讗诇讜 讛讬讛 讛注讻讜"诐 诪拽讚讬诐 诇讜 砖诇讜诐 讛讬讛 专讘 讞住讚讗 爪专讬讱 诇讻驻讜诇 诇讜 砖诇讜诐 诇驻讬 讛讚"讗 讜诪驻谞讬 讚专讻讬 砖诇讜诐 讜拽"诇:





讞讻诪转 砖诇诪讛

讙诪' 讘讗转讬 讜讗讬谉 讗讬砖 拽专讗转讬 讜讗讬谉 注讜谞讛 谞"讘 住诪讱 诇讚讘专 砖诪注转讬 讗讬"砖 讛讜讗 谞讜讟专讬拽讜谉 讗诪谉 讬讛讗 砖诪讬讛 讚讛讬讬谞讜 讘注砖专讛 讜拽"诇:


砖诐 讻讗专讬讛 讬砖讗讙 讻讬 讛讜讗 讬砖讗讙 讜讬讞专讚讜 讘谞讬诐 诪讬诐 讗谞讗 谞诪讬 专讛讬讟谞讗 讻爪"诇 讜谞"讘 驻住讜拽 讛讜讗 讘讛讜砖注 住讬' 讬"讗:


专砖"讬 讘讚"讛 讜讗讬谉 注讜谞讛 讻讜' 讚讘专 拽讚讜砖讛 谞"讘 驻讬' 讜讛讬讬谞讜 注砖专讛:





讛讙讛讜转 讬注讘"抓

讙诪' 讘砖注讛 砖讛拽讘状讛 讘讗 讘讘讛讻"谞 讜诇讗 诪爪讗 讘讛 注砖专讛 诪讬讚 谞状谞 诪讬讚 住诪讜讱 诇讘讬讗转讜 讜注转砖讜' 专砖讘"讗:


砖诐 讗讙专讗 讚驻专拽讗 讻讜'. 谞"讘 砖讛诪爪讜讛 注爪诪讛 讗讬谉 砖讻专讛 讘注讛"讝 砖"诪 讘讛讗讬 注诇诪讗 诇讬讻讗. 讛讬讜诐 诇注砖讜转诐 讻讜'. 讗讘诇 爪讚拽讛 (讝"砖 讗讙专讗 讚转注谞讬转讗 爪讚拽转讗) 讜讚讗讬 讬砖 诇讛 驻讬专讜转 讘注讜讛"讝 讻诪"砖 讗诇讜 讚讘专讬诐 砖讗"讗 驻讬专讜转讬讛谉 讻讜':


砖诐 讻诇 讗讚诐 砖讬砖 讘讜 讬专讗转 砖诪讬诐 讚讘专讬讜 谞砖诪注讬谉. 谞专讗讛 讚诇讗讜 讘专砖注讬诐 诪砖转注'. 谞讘讬讗讬 讛讗诪转 讬讜讻讬讞讜. 讜诇讗讜 讚讜讜拽讗 讘讚"转 诪讬讬专讬 讗诇讗 砖谞砖诪注讬谉 诇注砖讜转 专爪讜谞讜:


砖诐 讜讗诐 谞转谉 诇讜 讜诇讗 讛讞讝讬专 讻讜' 讙讝诇转 讛注谞讬. 谞"讘 讬砖 诇驻专砖讜 诇砖讜谉 注谞讬转 讚讘讜专:





讘谉 讬讛讜讬讚注

讻旨指诇 讛指专指讙执讬诇 诇指讘讜止讗 诇职讘值讬转 讛址讻旨职谞侄住侄转 讜职诇止讗 讘旨指讗 讬讜止诐 讗侄讞指讚. 谞专讗讛 诇讬 转讬讘转 '讻诇' 讻讬 讬砖 专讙讬诇 诇讘讗 诇讘讬转 讛讻谞住转, 讗讘诇 讬转讗讞专 讜诇讗 讬转驻诇诇 注诐 讛爪讬讘讜专, 讚讗讬谞讜 讞住专 讗诇讗 专拽 转驻诇讛 注诐 讛爪讬讘讜专, 讜讬砖 砖讗讬谞讜 专讙讬诇 诇讘讗 诇讘讬转 讛讻谞住转 讚讞住专 砖转讬诐, 讘讬讗转 讘讬转 讛讻谞住转, (讜转驻讬诇讛) 注诐 讛爪讬讘讜专.



讛址拽旨指讚讜止砖讈 讘旨指专讜旨讱职 讛讜旨讗 诪址砖讈职讗执讬诇 讘旨讜止. 驻讬专讜砖 诪注讜专专 讛诪诇讗讻讬诐 讜讛诪诪讜谞讬诐 砖诇 诪注诇讛 诇砖讗诇 注诇讬讜 诇讛讝讻讬专 注讜谞讜 讜诇拽讟专讙 注诇讬讜, 讜谞专讗讛 诇讬 讘住"讚 诇讜诪专 讻讬 讛讜讗 讬转讘专讱 诪注讜专专 讗讜转诐 诇砖讗诇 讘讜 讘诇讬诇讛 砖转讘讗 讗讞专 讛讬讜诐 砖讘讬讟诇 讘讜, 讜讛讬讬谞讜 讘注转 砖讬注诇讜 讛谞砖诪讜转 砖诇 讘谞讬 讗讚诐 诇诪注诇讛 讘住讜讚 驻拽讚讜谉 砖讗讝 诪注讜专专 讗讜转诐 诇砖讗诇 诇讗讜转诐 讛谞砖诪讜转 砖诇 讘谞讬 讗讚诐 诪执讬 讘指讻侄诐 讬职专值讗 讛殖' 讜讻讜'. 讜讗讜诪专诐 砖讈止诪值注址 讘旨职拽讜止诇 注址讘职讚旨讜止, 驻讬专砖 诪讛专砖"讗 讝"诇 讝讛 砖诇讬讞 爪讬讘讜专 砖讛讜讗 注讜讘讚 讘转驻诇转讜 注讬讬谉 砖诐, 讜讗谞讬 讛讛讚讬讜讟 谞专讗讛 诇讬 讘住"讚 砖讈止诪值注址 讘旨职拽讜止诇 注址讘职讚旨讜止 讝讛 讚讜讚 讛诪诇讱 注"讛 砖谞拽专讗 注讘讚 讛', 讜讛讜讗 讻讬 讬讚讜注 砖讘讬讗讛 诇讘讬转 讛讻谞住转 诇讗 谞讻转讘讛 讜谞转驻专砖讛 讘转讜专讛 讗诇讗 注诇 讬讚讬 讚讜讚 讛诪诇讱 注"讛 讘转讛诇讬诐 (讻讛, 讟讜) 讘驻住讜拽 讘职旨讘值讬转 讗直诇止讛执讬诐 谞职讛址诇值旨讱职 讘职旨专指讙侄砖讈, 讜讻诪讜 砖讻转讘 专讘讬谞讜 讛讗专"讬 讝"诇 讘砖注专 讛讻讜谞讜转 讚祝 讙' 砖驻住讜拽 讝讛 谞讗诪专 注诇 讻谞讬住转 讛讗讚诐 诇讘讬转 讛讻谞住转 讘讻诇 讬讜诐, 讜注谞讬谉 讘专讙砖 讛讬讬谞讜 砖讬转专讙砖 讛讗讚诐 讜讬讝讚注讝注 讘注转 讻谞讬住转讜 讘讘讬转 讗诇讛讬诐 砖讛讜讗 讘讬转 讛讻谞住转, 讜专诪讝 砖诐 讻讜谞讜转 讘讬讗转 讘讬转 讛讻谞住转 讘驻住讜拽 (讝讛) 讜讙诐 讘驻住讜拽 讜址讗植谞执讬 讘职旨专止讘 讞址住职讚职旨讱指 讗指讘讜止讗 讘值讬转侄讱指 讜讻讜' 讬注讜讬讬谉 砖诐, 谞诪爪讗 讻谞讬住转 讘讬转 讛讻谞住转 讜讻讜谞讜转 砖诇讛 谞讗诪专讜 注诇 讬讚讬 讚讜讚 注讘讚 讛', 诇讝讛 讗诪专 砖讈止诪值注址 讘旨职拽讜止诇 注址讘职讚旨讜止 讛讜讗 讚讜讚 注讘讚 讛' 砖驻讬专砖 讞讬讜讘 讘讬讗转 讘讬转 讛讻住转 讗植砖讈侄专 讝讛 讛讗讚诐 讛讬讜诐 讛讝讛 讛指诇址讱职 讞植砖讈值讻执讬诐 讜职讗值讬谉 谞止讙址讛旨 诇讜止.



讗执诐 诇执讚职讘址专 诪执爪职讜指讛 讛指诇址讱职, 谞止讙址讛旨 诇讜止. 谞专讗讛 诇讬 讘住"讚 讗讜转讬讜转 '讚讬谉' [64] 讚砖诐 讗讚谞"讬 讛诐 讚讬谉 拽砖讛 讻诪砖诪注谉, 讗讱 注诇 讬讚讬 讛专讞诪讬诐 诪转诪转拽讬诐 讜谞注砖讬诐 谞讜讙讛 [64], 讻讬 讛诪住驻专 砖讜讛 讜讬讚讜注 诪讛 砖讻转讜讘 讘砖注专 讛讻讜谞讜转 讘驻住讜拽 讜址讗植谞执讬 讘职旨专止讘 讞址住职讚职旨讱指, 砖爪专讬讱 诇讻讜讬谉 讘讜 讘讻谞讬住转讜 诇讘讬转 讛讻谞住转 讻讱, 专止讘 讞址住职讚职旨讱指 讛讜讗 讛讞住讚 讛注诇讬讜谉 讗砖专 讗谞讞谞讜 爪专讬讻讬谉 转诪讬讚 讗诇讬讜 讜讘驻专讟 讻砖讗谞讞谞讜 谞讻谞住讬谉 诇讛讬讻诇 讛诪诇讱 诇砖讗诇 讘拽砖转讬谞讜, 讻讬 讛讞住讚 讛讝讛 讛讜讗 讛谞拽专讗 讬讜诪讗 讚讻诇讛讜 讜讻讜' 讬注讜讬讬谉 砖诐, 讜诇讻谉 讛讘讗 诇讘讬转 讛讻谞住转 讻诇 讬讜诐 讜诪讻讜讬谉 讘驻住讜拽 讝讛 讛讻讜谞讛 砖诇 讛讞住讚 讛谞讝讻专 讗讝 谞诪转拽讬诐 讗讜转讬讜转 '讚讬谉' 讜讬讛讬 '谞讜讙讛' 讻讬 讛讞砖讘讜谉 砖讜讛, 讜诇讝讛 讗诪专 谞止讙址讛旨 诇讜止, 讜讗诐 诇讗讜 讗值讬谉 谞止讙址讛旨 诇讜止 讗诇讗 讬砖讗专讜 讗讜转讬讜转 '讚讬谉' 讻诪砖诪注谉, 讗执诐 诇执讚职讘址专 诪执爪职讜指讛 讛指诇址讱职 讗驻讬诇讜 砖诇讗 讘讗 诇讘讬转 讛讻谞住转 讜诇讗 讻讬讜谉 讘讞住讚 讛谞讝讻专 讝讻讜转 讛诪爪讜讛 讬讜注讬诇 诇诪转拽 讗讜转讬讜转 讚讬谉 砖讬讛讬讜 诇讜 谞讜讙讛.
讜注讜讚 谞专讗讛 诇讬 讘住"讚 讚讬讚讜注 砖讛驻专谞住讛 讛讬讗 诪讘讞讬谞转 砖诐 住"讙, 讜讻诪讜 砖讻转讘 注讟专转 专讗砖讬 讗讚讜谞讬 讗讘讬 讝"诇 讘住驻专讜 诪讚专砖 讗诇讬讛讜 注诇 驻住讜拽 (转讛诇讬诐 谞讛, 讻讙) 讛址砖职讈诇值讱职 注址诇 讛殖' 讬职讛指讘职讱指 讜职讛讜旨讗 讬职讻址诇职讻职旨诇侄讱指, 讻讬 诪诇讜讬 砖诐 住"讙 讛讜讗 诇"讝 [37] 讻诪谞讬谉 讬职讛指讘职讱指 [37], 讬注讜讬讬谉 砖诐, 讜讘讝讛 驻讬专砖转讬 讘住"讚 专诪讝 诪值讛指讗止讻值诇 讬指爪指讗 诪址讗植讻指诇, 讛指讗止讜止讻值诇 [62] 注诐 讛讻讜诇诇 注讜诇讛 住"讙, 讜讛谞讛 转讬讘转 谞讜讙讛 [64] 注讜诇讛 住"讙 注诐 讛讻讜诇诇, 讜讝讛 砖讗诪专 讗执诐 诇执讚职讘址专 诪执爪职讜指讛 讛指诇址讱职, 谞止讙址讛旨 诇讜止, 砖砖诐 住"讙 讬砖驻讬注 诇讜 驻专谞住讛 讗祝 注诇 驻讬 砖诇讗 讘讗 诇讘讬转 讛讻谞住转 诇讛转驻诇诇 砖诐, 讜职讗执诐 诇执讚职讘址专 讛指专职砖讈讜旨转 讛指诇址讱职 砖专讚祝 讗讞专 驻专谞住转讜 砖讘讟讞 注诇 讞专讬爪讜转 砖诇讜, 讜诇讗 讘讟讞 讘砖诐 住"讙 砖讬砖驻讬注 诇讜 讘诇注讚讬 讞专讬爪转讜, 讗讝 讗值讬谉 谞止讙址讛旨 诇讜止, 砖诇讗 讬砖驻讬注 诇讜 砖诐 住"讙, 讜转讛讬讛 讞专讬爪讜转讜 诇专讬拽, 讜拽讗诪专 诪讛 砖讗诪专 诪砖讜诐 讚讛讬讛 诇讜 诇讘讟讜讞 讘砖诐 讛' 讛讜讗 砖诐 讛讜讬"讛 讘诪诇讜讬 住"讙 砖讬砖驻讬注 诇讜 讙诐 讘诇转讬 讞专讬爪转 讜讝专讬讝讜转 砖诇讜.



讻旨指诇 讛址拽旨讜止讘值注址 诪指拽讜止诐 诇执转职驻执诇旨指转讜止, 讗直诇止讛值讬 讗址讘职专指讛指诐 讬执讛职讬侄讛 讘旨职注侄讝职专讜止. 谞专讗讛 诇讬 讘住"讚 诪拽讜诐 讛诪讬讜讞讚 诇转驻诇讛 讛讜讗 讛诇讘, 讗讱 讬砖 讗讚诐 砖讛讜讗 驻注诐 诪讻讜讬谉 讜驻注诐 讗讬谞讜 诪讻讜讬谉, 谞诪爪讗 讝讛 讗讬谞讜 拽讜讘注 诪拽讜诐 诇转驻诇转讜, 讗讘诇 讛诪讻讜讬谉 转诪讬讚 讘诇讘讜 讛专讬 讝讛 讞砖讜讘 拽讜讘注 诪拽讜诐 诇转驻诇转讜, 讜讝讛 讗诇讛讬 讗讘专讛诐 讘注讝专讜 讻讬 讗讘专讛诐 讗讘讬谞讜 注"讛 拽讘注 诪拽讜诐 诇转驻诇转讜 讘诇讘讜 转诪讬讚, 讚讻转讬讘 (讘专讗砖讬转 讬讟, 讻讝) 讗侄诇 讛址诪指旨拽讜止诐 讗植砖侄讈专 注指诪址讚 砖指讈诐 讗侄转 驻职旨谞值讬 讛殖', 讗讬讝讛讜 诪拽讜诐 砖讛讜讗 讙诇讜讬 诇驻谞讬 讛' 诇讘讚讜, 讝讛 讛诇讘, 诪讛 砖讗讬谉 讻谉 讛驻讛 讛讜讗 诇驻谞讬 讗讞专讬诐 讙诐 讻谉.
讜注讜讚 谞专讗讛 诇讬 讘住"讚 诪指拽讜止诐 专讗砖讬 转讬讘讜转 诪注砖讛 拽讜诇 讜诪讞砖讘讛, 讜讘讗讛 讛诪讞砖讘讛 讘转讜住驻转 讜讗"讜 诇讻诇讜诇 注诪讛 讛讻讜谞讛, 讻讬 讛诪讞砖讘讛 讘诪讜讞 讜讛讻讜谞讛 讘诇讘, 讜讛诐 讻讞讚讗 谞驻拽讬谉 讜讻讞讚讗 砖专讬讬谉 讻谞讜讚注, 讜讛转驻诇讛 讛讬讗 拽讜诇, 讗讱 爪专讬讻讛 诇讛讬讜转 砖诇讬诪讛 讘诪注砖讛 砖讬讞转讱 讛讗讜转讬讜转 讘砖驻转讬讜, 讜讗诪专讬谞谉 讘讙诪专讗 讘注讚讬诐 讝讜诪诪讬谉 注拽讬诪转 砖驻转讬诐 讛讜讬讗 诪注砖讛, 讜讙诐 爪专讬讻讛 诇讛讬讜转 砖诇讬诪讛 讘讻讜谞讛 讜诪讞砖讘讛, 讜讛讗讘讜转 讝讬注"讗 注讘讚讜 讗转 讛' 注讘讜讚讛 转诪讛 讘诪注砖讛 讜拽讜诇 讜讻讜谞讛 讜诪讞砖讘讛, 讜诇讛讬讜转 砖讗讘专讛诐 讗讘讬谞讜 注"讛 讛讬讛 讛讜讗 专讗砖讜谉 讘注讘讜讚转 讛拽讜讚砖 讛砖诇讬诪讛 讛讝讗转 谞转驻专砖讛 讘讜 讛砖诇讬诪讜转 讛讝讗转 讘驻住讜拽 讗侄诇 讛址诪指旨拽讜止诐 讗植砖侄讈专 注指诪址讚 砖指讈诐 讗侄转 驻职旨谞值讬 讛殖', 谞专诪讝 讘转讬讘转 诪指旨拽讜止诐 砖诇讬诪讜转 讛谞讝讻专 砖讛讜讗 专讗砖讬 转讬讘讜转 诪注砖讛 拽讜诇 讜诪讞砖讘讛 讻讬 讛讜讗"讜 诇专讘讜转 讻讜谞讛 讻讗诪讜专, 讜讗诪专 讗侄转 驻职旨谞值讬 讛殖' 专诪讝 诇讗讜转讬讜转 砖讗讞专讬 砖诐 讛讜讬"讛 砖讛诐 讻讜讝"讜 诪住驻专诐 讟"诇 [39] 讻诪谞讬谉 讙' 驻注诪讬诐 讗讛讘讛 [13], 砖讛讬讛 诇讛诐 讗讛讘讛 讘诪注砖讛 讗讛讘讛 '讘拽讜诇 讗讛讘讛 讘讻讜谞讛 讜诪讞砖讘讛'. 讗讜 谞专讗讛 诇讬 讘住"讚 讗讜诪专讜 拽讜讘注 诪拽讜诐 诇转驻诇转讜 讻诇讜诪专 诪讻讜讬谉 转诪讬讚 讻谞讙讚 讬专讜砖诇讬诐 讜讘讬转 讛诪拽讚砖 讜讘讬转 拽讜讚砖 讛拽讚砖讬诐 砖谞讗诪专 (砖讬专 讛砖讬专讬诐 讚' 讚') 讘指旨谞讜旨讬 诇职转址诇职驻执旨讬旨讜止转, 转诇 砖讻诇 驻讬讜转 驻讜谞讬诐 讘讜 讻讬 砖诐 砖注专 讛砖诪讬诐 诇注诇讬讬转 讛转驻讬诇讜转. 讗讜 谞专讗讛 诇讬 讘住"讚 诪指拽讜止诐 诪"讜 拽"诐 专诪讝 诇讬住讜讚讜转 讗讘讗 讜讗诪讗 砖讛诐 诪"讜 诪讬诇讜讬 讛讜讬"讛 讚讬讜讚讬"谉, 讜拽"诐 诪诇讜讬 讗讛讬"讛 讚讬讜讚讬"谉, 讻诪讜 砖讻转讘 专讘讬谞讜 讛讗专"讬 讝"诇 讘讘讬讗讜专 讛诪砖谞讛 (讗讘讜转 驻专拽 讙, 讬讞) 讞植讘执讬讘执讬谉 讬执砖职讉专指讗值诇 砖侄讈谞执旨拽职专职讗讜旨 讘指旨谞执讬诐 诇址诪指旨拽讜止诐, 讬注讜讬讬谉 砖诐, 讙诐 讻转讘 注讜讚 讘讘讬讗讜专 诪讗诪专 专' 讗诇讬注讝专 诇转诇诪讬讚讬讜 诇驻谞讬 诪讬 讗转诐 诪转驻诇诇讬谉, 专爪讜谞讜 诇讜诪专 诇讛诪砖讬讱 诪讜讞讬谉 讙诐 诪爪讚 讗讘讗 讜诇讗 讬住驻讬拽 诪爪讚 讗讬诪讗 讘诇讘讚, 讜讝讛讜 诇驻谞讬 诪讬, 讻讬 讗讘讗 讛讜讗 讬讜转专 诇驻谞讬诐 诪谉 讗讬诪讗 讛谞拽专讗转 诪讬, 注讚 讻讗谉 讚讘专讬讜 讝"诇, 讙诐 讬讚讜注 讘讻讜谞转 讛注诪讬讚讛 讗诇讛讬 讗讘专讛诐, 讞讻诪讛, 讗诇讛讬 讬爪讞拽, 讘讬谞讛, 讜讗诇讛讬 讬注拽讘, 讚注转, 讜讝讛 砖讗诪专 讻旨指诇 讛址拽旨讜止讘值注址 诪指拽讜止诐 诇执转职驻执诇旨指转讜止 诪"讜 拽"诐 诇讛诪砖讬讱 诪讜讞讬谉 诪谉 讞讻诪讛 讜讘讬谞讛 讜诇讗 讬住驻讬拽 诪砖诇 讘讬谞讛 讘诇讘讚, 讗讝 讗直诇止讛值讬 讗址讘职专指讛指诐 讞讻诪讛 砖讛讜讗 住讜讚 讗讘讗 讬执讛职讬侄讛 讘旨职注侄讝职专讜止. 讜谞专讗讛 诇讬 讘住"讚 讗讜诪专讜 讻诇 讛拽讜讘注 讘讗 诇专讘讜转 讘转讬讘转 讻诇 讗驻讬诇讜 诪讬 砖讬砖 诇讜 诪拽讜诐 诪砖讜讘讞 讘讘讬转 讛讻谞住转 砖讛讜讗 诪拽讜诐 讙讚讜诇讬诐, 讜讗诐 讻谉 讘诇讗讜 讛讻讬 讬砖 诇讜 讛砖转讜拽拽讜转 讜专爪讜谉 诇诪拽讜诐 讝讛 讘砖讘讬诇 诪注诇讛 讜讞砖讬讘讜转, 注诐 讻诇 讝讛 讛专讬 讝讛 诪砖讜讘讞, 讜讬砖 诇讜 砖讻专 讟讜讘 砖讗诇讛讬 讗讘专讛诐 讘注讝专讜, 讗讬 谞诪讬 讘讗 诇专讘讜转 讗驻讬诇讜 砖讛讜讗 砖诇讬讞 爪讬讘讜专 砖诪讜砖讻专 诇注诪讜讚 诇驻谞讬 讛转讬讘讛 讘诪拽讜诐 讛诪讬讜讞讚 诇砖诇讬讞 爪讬讘讜专, 讗驻讬诇讜 讛讻讬 讬砖 诇讜 砖讻专 注诇 讛拽讘讬注讜转 讚讗诇讛讬 讗讘专讛诐 讘注讝专讜.



讗值讬 讞指住执讬讚, 讗值讬 注指谞指讜. 诪拽砖讬诐 注谞讜讛 诪讗谉 讚讻专 砖诪讬讛 讛讻讗? 讜谞专讗讛 诇讬 讘住"讚 讻讬 讘讘讬转 讛讻谞住转 讗讬谉 讻诇 讛诪拽讜诪讜转 砖讜讬诐, 讬砖 诪拽讜诐 讙讚讜诇讬诐 讜讬砖 诪拽讜诐 拽讟谞讬诐, 讜讬砖 诪拽讜诐 驻讞讜转讬诐 讜注谞讬讬诐 讜讬砖 诪拽讜诐 讘讬谞讜谞讬诐, 讜讬砖 诪拽讜诐 讬诇讚讬诐 讜讘讞讜专讬诐, 讜讛讗 讜讚讗讬 讛讬诇讚讬诐 讗讞专 砖讬讙讚诇讜 讬讞诇讬驻讜 诪拽讜诪诐, 讜讻谉 讚诇讬诐 讜注谞讬讬诐 讗讞专 砖讬转注砖专讜 讬讞诇讬驻讜 诪拽讜诪诐, 讜讝讛 讛拽讜讘注 诪拽讜诐 专讘讜转讗 讚讬讚讬讛 讻讬 讘诪拽讜诐 砖讬砖讘 讘讬诇讚讜转讜 讗讜 讘讛讬讜转讜 专砖 砖诐 讛讜讗 讬讜砖讘 讻诇 讬诪讬讜 讗驻讬诇讜 讗讞专 砖谞转讙讚诇 讜谞转注砖专, 讜谞诪爪讗 讻讬 讘讚讘专 讝讛 讬砖 讘讜 诪讚转 注谞讜讛 讙诐 讻谉 砖讗讬谞讜 讞砖 注诇 讻讘讜讚讜.



讞指诇址祝 讗值诇执讬旨指讛讜旨, 讗执讬讚职诪执讬 诇值讬讛旨 讻旨职讟址讬职注指讗. 讛谞讛 讘转诇诪讜讚 讻转讘 讬讚 讗砖专 讛注转讬拽 讘住驻专 转讬拽讜谉 住讜驻专讬诐 诇讗 讙专讬住 '讗诇讬讛讜' 讗诇讗 讙专住 '讞诇祝 讛讛讜讗 讟讬讬注讗', 讜讻谉 讛讙专住讗 讘讛专讬"祝 讝"诇 讜讻转讘 诪讛专砖"讗 讝"诇 讙专住讛 讝讜 砖诇 讛专讬"祝 谞讻讜谞讛 讟驻讬 讻讬 诪砖讜诐 砖注砖讛 讻讱 讗讬谞讜 讚讜诪讛 砖讞讬讬讘 诪讬转讛 砖讬讛专讙讛讜 讗诇讬讛讜, 讜讻转讘 砖讬砖 诇讬讬砖讘 讙专住转讬谞讜 讚讗讚诪讬 诇讬讛 拽讗讬 注诇 讗讜转讜 砖谞讚诪讛 诇讗诇讬讛讜 讻讟讬讬注讗 砖讗讬谞讜 讬砖专讗诇 诇讻讱 讛专讙讜 注讚 讻讗谉 讚讘专讬讜. 讜讚讘专讬讜 讗诇讜 拽砖讬诐 诪讗讚 讞讚讗 讜讻讬 讝讛 讛注专讘讬 讛讜讗 讬砖专讗诇 砖爪专讬讱 诇讻讜讬谉 讛专讜讞讜转 讻诪谞讛讙 讬砖专讗诇, 讻讚讬 砖讬讛讬讛 谞讞砖讘 注诪讬讚转讜 讗讞专讬 讘讬转 讛讻谞住转 砖讻讜驻专 讘诪讬 砖讛爪讬讘讜专 诪转驻诇诇讬谉 讗诇讬讜, 讜讛诇讗 谞讻专讬 讛讜讗 讜讗讬谞讜 诪讻诇诇 讛爪讬讘讜专 讜讗讬谉 讝讛 诪拽讜诐 转驻诇讛 砖诇讜? 讜注讜讚 讜讛诇讗 讘讝诪谉 讛讛讜讗 诇讗 谞注砖讬转 注讜讚 讗诪讜谞讛 讞讚砖讛 砖诇 讛讬砖诪注讗诇讬诐 讜讛讬讜 讛注专讘讬讬诐 注讜讘讚讬 注讘讜讚讛 讝专讛 讜讗讬讱 讬讗诪专 诇讜 拽诪讬 诪专讱? 讜注讜讚 讝讜 拽砖讗 诪讻讜诇诐, 讗讬讱 讬转讻谉 砖讗诇讬讛讜 讝讻讜专 诇讟讜讘 砖讛讜讗 诪诇讗讱 砖诇讜讞 诪谉 讛砖诪讬诐 诇讗 讬讘讞讬谉 讜诇讗 讬讚注 讘讝讛 讛讗讬砖 砖讟注讛 讘讜 讜讞砖讘讜 注专讘讬 讜讬讛专讙讛讜 讜讘讗诪转 讛讜讗 讬砖专讗诇 讜砖驻讱 讚诐 讬砖专讗诇 讜讘讜讚讗讬 讚讘专 讝讛 诇讗 谞讬转谉 诇讛讗诪专? 讜注诇 讛拽讜砖讬讗 砖讬砖 讘讙专住转讬谞讜 诇讜诪专 讗讬讱 讛专讙讜, 讬砖 诇讜诪专 讚讗祝 注诇 讙讘 讚讗讬谞讜 讞讬讬讘 诪讬转讛 讘讬讚讬 讗讚诐 讞讬讬讘 诪讬转讛 讘讬讚讬 砖诪讬诐 砖注讘专 注诇 讚讘专讬 讞讻诪讬诐 砖讗诪专讜 讗住讜专 诇讛转驻诇诇 讗讞专讬 讘讬转 讛讻谞住转, 讜讛注讜讘专 注诇 讚讘专讬 讞讻诪讬诐 讞讬讬讘 诪讬转讛 讘讬讚讬 砖诪讬诐, 讜诇讻讱 讗诇讬讛讜 讝讻讜专 诇讟讜讘 砖讛讜讗 诪诇讗讱 诪谉 讛砖诪讬诐 讛专讙讜 讘讚讬谞讬 砖诪讬诐, 讘专诐 诪讛 砖讬砖 诇讛拽砖讜转 讘讙专住转讬谞讜 讛讜讗 诇诪讛 讗讚诪讬 诇讬讛 讻注专讘讬? 讜谞专讗讛 诇讬 讘住"讚 讚注砖讛 讻谉 诪驻谞讬 讛专讜讗讬谉, 讚讜讚讗讬 讛讬讜 注讜诪讚讬谉 砖诐 讘谞讬 讗讚诐 讜专讗讜 砖讛专讙讜 讜砖诪注讜 诪驻讬讜 讛讟注诐 注诇 诪讛 讛专讙讜, 讜专爪讛 讘讝讛 砖讛专讜讗讛 讬转驻注诇 诪谉 讛讚讬讘讜专 讛讝讛 诇讛讝讛专 讘讜 讘讬讜砖专 讘专讗讜转诐 砖讗驻讬诇讜 讘注讬谞讬 谞讻专讬诐 专注 讜诪专 讚讘专 讝讛, 砖诇驻讬 专讗讜转 注讬谞讬讛诐 讞砖讘讜 砖讛讛讜专讙 讜讛诪讜讻讬讞 注诇 讝讗转 讛讜讗 注专讘讬. 讜专拽 讞讻诪讬 讛讚讜专 讬讚注讜 讗讞专 讻讱 讛讗诪转 砖讛讬讛 讗诇讬讛讜 讝讻讜专 诇讟讜讘, 讻讬 讛讜讗 砖讻讬讞 讘诪转讬讘转讗 讚专讘谞谉 讜住驻专 诇讛诐 讻讱 讜讻讱 注砖讬转讬. 讜讚注 讻讬 诪讛 砖讗诪专 讛诪转驻诇诇 讗讞专讬 讘讬转 讛讻谞住转 谞拽专讗 专砖注, 讻讘专 驻讬专砖讛 讛专诪讘"诐 讝"诇 讜讛讘讬讗讜 讘讘"讬 讗"讞 住讬' 爪' 讚讝讛 讗讬谞讜 讗诇讗 讘讘讬转 讛讻谞住转 讛注讜诪讚 讘专讞讘讛 讜驻谞讜讬 诪讻诇 住讘讬讘讬讜, 讗讘诇 讗诐 讬砖 讘讬转 讗讞专讬 讘讬转 讛讻谞住转 讜讝讛 注讜诪讚 讘讘讬转 讜诪转驻诇诇 讻专讗讜讬 讻谞讙讚 讗专抓 讬砖专讗诇 讗讬谉 讘讝讛 讝诇讝讜诇 注讬讬谉 砖诐.



讻旨职讚讜旨 讘旨址专 拽址讬职诪址转 拽指诪值讬 诪指专指讱职? 讛讗 讚谞拽讬讟 诇砖讜谉 讝讛 讜诇讗 讗诪专 讘驻讬专讜砖 砖转讬 专砖讜讬讜转 讗讜 讘诇砖讜谉 讗讞专, 谞专讗讛 诇讬 讘住"讚 讻讬 讗讜转讬讜转 讚讘讜专 讛诐 讚讜 讘专, 讜讻讱 讗诪专 诇讜 讝讛 讛讚讘讜专 砖诇 讛转驻诇讛 砖讗转讛 诪转驻诇诇 讗转讛 注讜砖讛 讘讜 讚"讜 讘"专 诪讞诪转 注诪讬讚转讱 砖讗转讛 注讜诪讚 讗讞专讬 讘讬转 讛讻谞住转:



讗值诇旨讜旨 讚旨职讘指专执讬诐 讛指注讜止诪职讚执讬诐 讘旨职专讜旨诪讜止 砖讈侄诇 注讜止诇指诐. 谞专讗讛 诇讬 讘住"讚 诇诪注诇讛 诪讗讜转讬讜转 注讜诇诐 讬砖 讗讜转讬讜转 住"讛 讻"诇, 讜讬讚讜注 砖讛转驻诇讜转 讘讗讬诐 转讞诇讛 讘诪诇讻讜转, 讻诪讜 砖谞讗诪专 (转讛诇讬诐 谞讗, 讬讝) 讗植讚止谞指讬 砖职讉驻指转址讬 转执旨驻职转指旨讞, 砖讛讜讗 住讜讚 讛砖注专, 讜诪砖诐 讬讜爪讗讬谉 讜注讜诇讬谉 讜谞拽讘爪讬诐 讘讬住讜讚 讛谞拽专讗 讻诇, 讜诇讝讛 讗诪专 注诇 讛转驻讬诇讜转 注讜诪讚讬谉 讘专讜诪讜 砖诇 注讜诇诐 专讜诪讜 讚讬讬拽讗, 讻诇讜诪专 讙讘讜讛讬诐 诪谉 讗讜转讬讜转 注讜诇讬诐, 诇驻讬 砖砖诐 谞专诪讝讬谉 讛诪诇讻讜转 讜讛讬住讜讚 讻讬 讗讜转讬讜转 住"讛 讛讜讗 诪住驻专 砖诐 讗讚谞讬 [65] 砖讛讜讗 讘诪诇讻讜转, 讜讗讜转讬讜转 讻诇 讛讜讗 讻讬谞讜讬 讛讬住讜讚.



讜职讻值讬讜指谉 砖讈侄讞址诪旨指讛 讝讜止专址讞址转 注指诇指讬讜, 诪执转职讛址驻旨值讱职 诇职讻址诪旨指讛 讙旨职讜指谞执讬谉. 讜谞专讗讛 诇讬 讘住"讚 讚讬讚讜注 砖讛诇讘谞讛 诪拽讘诇转 讗讜专讛 诪谉 讛砖诪砖 讜诇讻谉 诇讗 专讗转讛 讞诪讛 驻讙讬诪转讛 砖诇 诇讘谞讛, 讜诪讝讛 讬诇诪讜讚 讛注砖讬专 砖诇讗 讬讘讬讟 讘注谞讬 讻讚讬 砖诇讗 讬转讘讬讬砖, 讜谞诪爪讗 讛注砖讬专 讚讜讙诪转 讞诪讛 讜讛注谞讬 讚讜讙诪转 诇讘谞讛, 讜讘诪砖诇 讗诪专 讙讘讬 讻专讜诐 讻讬讜谉 砖讞诪讛 讝讜专讞转 注诇讬讜 讜讻讜', 讜讻谉 讘谞诪砖诇 讻讬讜谉 砖讞诪讛 讛讜讗 讝讜专讞 注诇 讛注谞讬 砖谞讜转谉 诇讜 爪讚拽讛 讗讝 讛讜讗 诪转讘讬讬砖, 讜诇讻谉 讬讝讛专 讛注砖讬专 砖诇讗 讬讘讬讟 讘注谞讬 讻诪讜 砖讞诪讛 诇讗 专讗转讛 驻讙诐 讜讻讜'.



讻旨职讗执诇旨讜旨 谞执讚旨讜止谉 讘旨执砖讈职谞值讬 讚旨执讬谞执讬谉, 讗值砖讈 讜旨诪址讬执诐. 谞专讗讛 诇讬 讘住"讚 讬砖 注谞讬 砖讘注诇 讛讘讬转 爪讜注拽 注诇讬讜 讘拽讜诇 讝注诐 讜讗祝 讜讞讬诪讛, 讜讝讛 讬转讘讬讬砖 讜讛讜诇讱, 讛专讬 讛讜讗 谞讚讜谉 讘讗砖 讛讞讬诪讛 讜讻注住 砖诇 讛注砖讬专, 讜讬砖 讗讬谞讜 爪讜注拽 注诇讬讜 讗诇讗 诪谞讬讞讜 转诇讜讬 讜注讜诪讚 讜诪转讞谞谉 讜讗讬谉 诪砖讬讘 诇讜 讚讘专 注讚 砖讬转拽专专 讚诪讜 讘拽专讘讜 讜讬讛讬讛 诇诪讬诐 讜讬诇讗讛 讜讬诇讱, 讜讛专讬 讝讛 谞讚讜谉 讘诪讬诐.



诇职注讜止诇指诐 讬执讝旨指讛值专 讗指讚指诐 讘旨执转职驻执诇旨址转 讛址诪旨执谞职讞指讛, 砖讈侄讛植专值讬 讗值诇执讬旨指讛讜旨 诇止讗 谞址注植谞指讛 讗侄诇旨指讗 讘旨执转职驻执诇旨址转 讛址诪旨执谞职讞指讛, 砖讈侄谞旨侄讗直诪址专: 讜址讬职讛执讬 讘旨址注植诇讜止转 讛址诪旨执谞职讞指讛, 讜址讬旨执讙旨址砖讈 讗值诇执讬旨指讛讜旨 讛址谞旨指讘执讬讗 讜址讬旨止讗诪址专 [讜职讙讜止'], 注植谞值谞执讬 讛' 注植谞值谞执讬. '注植谞值谞执讬', 砖讈侄转旨值专值讚 讗值砖讈 诪执谉 讛址砖旨讈指诪址讬执诐. 讜址'注植谞值谞执讬', 砖讈侄诇旨止讗 讬止讗诪职专讜旨 诪址注植砖讉值讛 讻旨职砖讈指驻执讬诐 讛值诐. 砖诐 注谞谞讬 砖转专讚 讗砖 讜讻讜'. 诪拽砖讬诐 讛注讜诇诐 诇诪讗讬 诪讬讬转讬 讚专砖讛 讚注谞谞讬 讛讻讗, 讚讻讗谉 讬诇讬祝 讚诇讗 谞注谞讛 讗诇讗 讘转驻诇转 讛诪谞讞讛, 讜谞专讗讛 诇讬 讘住"讚 讚讗诪专讜 专讘讜转讬谞讜 讝"诇 讗讬谉 诇砖讗诇 砖转讬 砖讗诇讜转 讘讘转 讗讞转 讜讬诇驻讬 诇讛 诪拽专讗, 讜诇驻讬 讝讛 拽砖讗 讗讬讱 砖讗诇 砖转讬诐, 注谞谞讬 砖转专讚 讗砖 讜注谞谞讬 砖诇讗 讬讗诪专讜 讜讻讜', 讗诇讗 讜讚讗讬 讬砖 诇讜诪专 讚转驻诇转 讛诪谞讞讛 诇讛讬讜转讛 诪住讜讙诇转 诪讗讚 砖讛讗讚诐 谞注谞讛 讘讛 讬讜转专 诪砖讗专 注转讬诐, 讬讜讻诇 诇砖讗诇 讘注转 讛讛讬讗 讗驻讬诇讜 砖转讬诐 讬讞讚, 讜诇讻谉 讛讘讬讗 讛讗讬 讚专砖讛 讚注谞谞讬 砖讬砖 讘讛 砖谞讬 砖讗诇讜转, 诇讛讜讻讬讞 讙诐 讻谉 诪讝讛 讚转驻诇转 讛诪谞讞讛 讙讚讜诇 讻讜讞讛 讜注讚讬驻讛 讬讜转专 讚讛讗 讗驻讬诇讜 砖转讬 砖讗诇讜转 砖讗诇 讘讬讞讚. 讜专讗讬转讬 讘住驻专 讗讛讘转 讬讛讜谞转谉 注诇 讛驻讟专讜转 砖讛讘讬讗 讘砖诐 谞讝专 讛拽讜讚砖 砖转讬 拽讜砖讬讜转 讘诪讗诪专 讛谞讝讻专 讞讚讗 讚专砖讛 讚注谞谞讬 讗讬谉 诇讛 拽砖专 注诐 讛拽讜讚诐, 讜注讜讚 讚诪谞讗 诇谉 讚诇讗 谞注谞讛 讗诇讗 讘转驻诇转 讛诪谞讞讛 讚讬诇诪讗 讗讬谉 拽驻讬讚讗 讘讝诪谉 讜诪注砖讛 砖讛讬讛 讻讱 讛讬讛 讜讗讬 讛讜讛 诪转驻诇诇 讘讝诪谉 讗讞专 谞诪讬 讛讬讛 谞注谞讛, 讜讛专讘 讝"诇 砖诐 讗诪专 讬砖讜讘 诇讝讛 讘讚讘专 讞讜专驻"讛 讗讱 讛讜讗 讗诇讬讛 讜拽讜抓 讘讛 砖讗讬谞讜 诪转讬讬砖讘 讛讚讘专 讛讬讟讘, 讬注谉 讻讬 讛讛讻专讞 砖注砖讛 诪讞诪转 拽讜砖讬讗 讛讗讞专讜谞讛 讛讜讗 专注讜注, 讚讗讬讱 诇讗 诪拽砖讬 讚讛讜讛 诇讬讛 诇讛诪转讬谉 注讚 讗讜专 讛砖讞专 讚讝讛 讘专讜专 讚讗讬谞讜 讬讻讜诇 诇注砖讜转 讻谉 砖诪讜讻专讞 诇讙诪讜专 讛讚讘专 讘讜 讘讬讜诐, 砖讻讱 讛讬讛 讛转谞讗讬 讘谞讬讛诐 砖讬拽专讬讘讜 砖谞讬讛诐 讘讜 讘讬讜诐 讘讝讛 讗讞专 讝讛, 讜注讜讚 讗诐 讛讬讛 诪谞讬讞 讛讚讘专 注讚 诪讞专 讛讬讜 讘讜专讞讬诐 讻诇 讗讜转诐 讗专讘注 诪讗讜转 谞讘讬讗讬 讛讘注诇 讜讛讜讗 专讜爪讛 诇砖讞讟诐, 讜注讜讚 讛讬转讛 讗讬讝讘诇 砖讜诪注转 讜诪讘讟诇转 讛讚讘专, 诇讻讱 诪讜讻专讞 诇讘讗 讘讜 讘讬讜诐 讜谞诪爪讗 讘讟诇 讛讛讻专讞 砖注砖讛 讛专讘 讝"诇.
讗诪谞诐 诪讟讬讘讜转讬讛 讚诪专 讗驻专砖 讛注谞讬谉 讘讚专讱 谞讻讜谉 讘注讝讛"讬, 讜讛讜讗 讻讬 讬讚讜注 砖讞爪讬 讛砖谞讬 砖诇 讛讬讜诐 谞讞诇拽 诇砖谞讬 注专讘讬讬诐, 注专讘 讙讚讜诇 诪转讞诇转 砖砖 讜讻诇 诪砖讱 诪谞讞讛 讙讚讜诇讛 砖讛讜讗 注讚 转砖注 讜诪讞爪讛, 讜注专讘 讛砖谞讬 诪转讞讬诇 诪谉 讝诪谉 诪谞讞讛 拽讟谞讛 注讚 讛住讜祝, 讜讬讚讜注 砖讝诪谞讬诐 讗诇讜 讞诇讜拽讬谉 讛诐 讘砖诇讬讟转 讛讞讬爪讜谞讬诐, 讻讬 讞诇拽 讛讘' 砖讛讜讗 讝诪谉 诪谞讞讛 拽讟谞讛 讛讜讗讬诇 讜讛讜讗 拽专讜讘 诇诇讬诇讛 砖诇讬讟转 讛讞讬爪讜谞讬诐 讙讚讜诇讛 讜转拽讬驻讗 讘讜 讘讬讜转专, 诪讛 砖讗讬谉 讻谉 讞诇拽 讛讗' 砖讛讜讗 诪砖讱 诪谞讞讛 讙讚讜诇讛 讗讬谉 诇讛诐 砖诇讬讟讛 讙讚讜诇讛 讘讜 讻讝讛, 讜诇讻谉 讙诐 讛诪讻砖驻讬诐 讞诇讜拽讬诐 讘讻讜讞诐 诇砖转讬 讻讬转讜转, 讬砖 诪讻砖驻讬诐 讗讬谉 诪爪诇讬讞讬诐 讘驻注讜诇转 讛讻讬砖讜祝 讗诇讗 专拽 讘诪谞讞讛 拽讟谞讛 砖讬砖 讘讛 砖诇讬讟转 讛讞讬爪讜谞讬诐 讬讜转专, 讜讬砖 诪讻砖驻讬诐 讛讬讜转专 讞讝拽讬诐 砖讬讻讜诇讬诐 诇注砖讜转 驻注讜诇讛 讘讻讬砖讜祝 讙诐 讘讝诪谉 诪谞讞讛 讙讚讜诇讛 诪注转 讛爪讛专讬讬诐, 讜诇讻谉 讘谞讬 讘诇注诐 讛讜讛 讗诇讬诐 讻讜诇诐 诇注砖讜转 驻注讜诇讛 讘讻砖驻讬诐 诪注转 讛爪讛专讬讬诐 讘转讞诇转 砖砖 诪讗讜转 砖讗诪专讜 注诇 驻住讜拽 (砖诪讜转 诇讘, 讗) 讘止砖讈值砖讈, 讘讗 砖砖: 讜讘讝讛 谞专讗讛 诇讬 讘住"讚 讚拽讚讜拽 注爪讜诐 讘讻转讜讘讬诐 讘诪讛 砖谞讗诪专 (诪诇讻讬诐 讗' 讬讞, 诇讜) 讜址讬职讛执讬 讘址旨注植诇讜止转 讛址诪执旨谞职讞指讛 讜址讬执旨讙址旨砖讈 讗值诇执讬指旨讛讜旨 讛址谞指旨讘执讬讗 讜址讬止旨讗诪址专, 诇诪讛 讛讜爪专讱 诇讜诪专 讜讬讛讬 讘注诇讜转 讛诪谞讞讛 诪讗讞专 砖讻讘专 讗诪专 (砖诐 讻"讟) 讜址讬职讛执讬 讻旨址注植讘止专 讛址爪旨指讛殖专址讬执诐 讜址讬旨执转职谞址讘旨职讗讜旨 注址讚 诇址注植诇讜止转 讛址诪旨执谞职讞指讛 讜职讗值讬谉 拽讜止诇 讜职讗值讬谉 注止谞侄讛 讜职讗值讬谉 拽指砖讈侄讘, 讜址讬旨止讗诪侄专 讗值诇执讬旨指讛讜旨 诇职讻指诇 讛指注指诐 讙旨职砖讈讜旨 讗值诇址讬, 讜诇驻讬 讝讛 讬讚注谞讜 讘讝讛 砖转驻诇转讜 讛讬转讛 讗讞专 注诇讜转 讛诪谞讞讛, 讗讱 讻驻讬 讛讗诪讜专 讬讜讘谉 诇谞讻讜谉 讚谞讘讬讗讬 讛讘注诇 讛转讞讬诇讜 诇拽专讗 诪讛转讞诇转 讛爪讛专讬讬诐, 讜讬转谞讘讗讜 注讚 诇注诇讜转 讛诪谞讞讛, 专爪讜谞讜 诇讜诪专 诪谞讞讛 讙讚讜诇讛 砖讛诐 讛讬讜 讬讜讚注讬诐 讘注爪诪诐 砖讬砖 诇讛诐 讻讞 诇驻注讜诇 讘讻砖驻讬诐 讙诐 讘讝诪谉 讛专讗砖讜谉 砖讛讜讗 诪谞讞讛 讙讚讜诇讛, 讻讬 谞住讜 讘讻讱 诪拽讜讚诐, 讜讻砖专讗讜 讗讜转讜 讛讬讜诐 砖诇讗 注诇转讛 讘讬讚诐 讻讚专讻诐 讗讝 谞转讬讬讗砖讜 诪注爪诪诐 讜诇讗 住诪讻讜 讜诇讗 讛讗诪讬谞讜 讘注爪诪诐 砖讬讜注讬诇讜 讘讝诪谉 诪谞讞讛 拽讟谞讛 砖讛讜讗 讞诇拽 讛砖谞讬 砖讬砖 讘讜 砖诇讬讟讛 诇讞讬爪讜谞讬诐 讬讜转专, 讗诇讗 讛讞诇讬讟讜 讘讚注转诐 砖住专 讻讜讞诐 讘讬讜诐 讝讛 诪谉 讛砖诪讬诐, 讜诇讻讱 砖转拽讜 诪谉 讛拽讜诇讜转 讜讞讚诇讜 诪讞专讘讜转 讜专诪讞讬诐 讜讛讜讚讜 砖讗讬谉 讘讬讻诇转诐 诇讛讘讬讗 讛讗砖, 讜谞砖讗专 讛讚讘专 注诇 讗诇讬讛讜 讝讻讜专 诇讟讜讘 砖讬专讗讛 诇注诐 讗转 讻讞讜 讘拽讚讜砖讛 讘注讝专 讗诇讛讬诐 讞讬讬诐, 讜讛谞讛 讗讻转讬 注讚讬讬谉 诇讗 谞砖诇诐 讻诇 讝诪谉 诪谞讞讛 讙讚讜诇讛 讜诇讗 讛讙讬注 讝诪谉 诪谞讞讛 拽讟谞讛, 讗讱 讗诇讬讛讜 讝讻讜专 诇讟讜讘 讛讗专讬讱 讘讘谞讬谉 讛诪讝讘讞 讜砖讗专 讛讻讜谞讜转 诇讛注讘讬专 讛讝诪谉 注讚 砖谞砖诇诐 讝诪谉 诪谞讞讛 讙讚讜诇讛 讜讛讙讬注 讝诪谉 诪谞讞讛 拽讟谞讛 砖讛讜讗 讘转砖注 讜诪讞爪讛, 诪驻谞讬 砖专爪讛 诇讛转驻诇诇 讘讝诪谉 诪谞讞讛 拽讟谞讛 砖讛讜讗 讝诪谉 转驻诇转 诪谞讞讛 讛注讬拽专讬, 讜诇讝讛 讗诪专 讛讻转讜讘 驻注诐 砖谞讬转 讜讬讛讬 讘注诇讜转 讜讬讙砖 讗诇讬讛讜 讛谞讘讬讗 讜讬讗诪专, 讛讻讜谞讛 注诇 诪谞讞讛 拽讟谞讛, 讗讱 讛诪谞讞讛 砖讝讻专 诇注讬诇 诪讝讛 拽讗讬 注诇 诪谞讞讛 讙讚讜诇讛 讻讗砖专 讘讬讗专转讬. 讜注转讛 讗讘讗 诇驻专砖 讘讬讗讜专 讚讘专讬 讛讙诪专讗 讚讗诪专 诇注讜诇诐 讬讝讛专 讗讚诐 讘转驻讬诇转 讛诪谞讞讛 讚讛专讬 讗诇讬讛讜 诇讗 谞注谞讛 讗诇讗 讘转驻讬诇转 讛诪谞讞讛, 讜诇讻讗讜专讛 讬砖 讻讗谉 拽讜砖讬讗 讙讚讜诇讛 讚讛诇讗 诪拽专讗 诪诇讗 讻转讜讘 (讬砖注讬讛 诪讟, 讞) 讘职旨注值转 专指爪讜止谉 注植谞执讬转执讬讱指, 讜讬讚讜注 讛讜讗 诪讝讜讛专 讛拽讚讜砖 讻讬 讝诪谉 诪谞讞讛 讗讬谞讜 谞拽专讗 注转 专爪讜谉 讘讬诪讬 讛讞讜诇, 诪驻谞讬 砖讘讜 砖诇讬讟转 讛讚讬谞讬谉, 讜专拽 诪谞讞转 砖讘转 谞拽专讗转 注转 专爪讜谉 讚诇讻讱 讗讜诪专讬诐 驻住讜拽 (转讛诇讬诐 住讟, 讬讚) 讜址讗植谞执讬 转职驻执诇指旨转执讬 诇职讱指 讛殖' 注值转 专指爪讜止谉 讘诪谞讞转 砖讘转 讚讜拽讗, 讜讗驻讬诇讜 讘讬讜诐 讟讜讘 讗讬谉 讗讜诪专讬诐 讗讜转讜, 讜诪驻讜专砖 讘讝讜讛专 讛拽讚讜砖 砖砖讞专讬转 讛讜讗 注转 专爪讜谉 砖砖讜诇讟 讘讜 讛讞住讚, 讜讗讬讱 讬爪讜讬讬专 砖转讛讬讛 转驻讬诇转 诪谞讞讛 注讚讬驻讛 诪爪讚 讛讝诪谉 讚拽讗诪专 诇讗 谞注谞讛 讗诇讗 讘转驻诇转 讛诪谞讞讛 讜讝讛 驻诇讗, 讬爪讬讘讗 讘讗专注讗 讜讙讬讜专讗 讘砖诪讬 砖诪讬讗? 注诇 讻谉 谞专讗讛 诇驻专砖 讘住"讚 讚诪讛 砖讗诪专 讻讗谉 诇注讜诇诐 讬讝讛专 讗讚诐 讘转驻诇转 讛诪谞讞讛 讗讬谉 讛讻讜谞讛 诇讜诪专 砖讛讜讗 谞注谞讛 讘诪谞讞讛 讟驻讬 诪砖讞专讬转, 讗诇讗 专爪讜谞讜 诇讜诪专 砖讬讝讛专 诇讛转驻诇诇 转驻诇转 讛诪谞讞讛 讘讝诪谉 讛专讗讜讬 诇讛 讬讜转专, 砖讛讜讗 讝诪谉 诪谞讞讛 拽讟谞讛 讘转砖注 讜诪讞爪讛, 讜诇讗 讬转驻诇诇 讗讜转讛 讘讝诪谉 诪谞讞讛 讙讚讜诇讛, 砖讝讛 讛讝诪谉 砖诇 诪谞讞讛 拽讟谞讛 讛讜讗 谞拽专讗 讝诪谉 讛诪谞讞讛 讘住转诐 砖讛讜讗 讝诪谞讛 讛注讬拽专讬, 砖讛专讬 讗诇讬讛讜 诇讗 谞注谞讛 讗诇讗 讘转驻诇转 讛诪谞讞讛 讛讬讚讜注讛 砖讛讜讗 讝诪谉 诪谞讞讛 拽讟谞讛 讜诇讗 讘诪谞讞讛 讙讚讜诇讛 讚讛讗 诪爪讬谞讜 砖诇讗 专爪讛 诇讛转驻诇诇 讘讝诪谉 诪谞讞讛 讙讚讜诇讛 讗诇讗 讛讗专讬讱 讛注谞讬谉 注讚 砖讛讙讬注 讝诪谉 诪谞讞讛 拽讟谞讛 讜讛转驻诇诇, 讜诪讬讬转讬 专讗讬讛 讚讻转讬讘 讜讬讛讬 讘注诇讜转 讛诪谞讞讛 讜讬讙砖 讗诇讬讛讜 讛谞讘讬讗, 讜转讬拽砖讬 诇讱 拽讜砖讬讗 砖讛拽砖讬谞讜 诇注讬诇 诇诪讗讬 讗爪讟专讬讱 诇驻专砖 讜讬讛讬 讘注诇讜转 讛诪谞讞讛 诪讗讞专 砖谞讝讻专 讝讛 讘驻住讜拽 讛拽讜讚诐, 讗诇讗 讜讚讗讬 诪讜讻专讞 诇讜诪专 讻讗砖专 讘讬讗专谞讜 讻讬 诪谞讞讛 讛谞讝讻专转 拽讜讚诐 讛讬讗 诪谞讞讛 讙讚讜诇讛, 讜讛讜讗 讛诪转讬谉 注讚 砖讛讙讬注 讝诪谉 诪谞讞讛 拽讟谞讛 讜讛转驻诇诇, 讜诇诪讛 注砖讛 讻谉, 讗诇讗 讜讚讗讬 诪驻谞讬 砖讝诪谉 诪谞讞讛 拽讟谞讛 讛讜讗 诪住讜讙诇 诇转驻诇讛 讟驻讬 诪讝诪谉 诪谞讞讛 讙讚讜诇讛, 讜诇讻谉 讙诐 讛讗讚诐 讬讝讛专 诇讛转驻诇诇 讘讝诪谉 讝讛. 讜讘讗 专讘讬 讬讜讞谞谉 讜讗诪专 讗祝 讘转驻诇转 注专讘讬转 讻诇讜诪专 讙诐 转驻诇转 注专讘讬转 讬讝讛专 讘讛 诇讛转驻诇诇 讗讜转讛 讘讝诪谞讛 讛注讬拽专讬, 砖讛讜讗 诇讬诇讛, 讜讚讗讬 讻住讘专转 专讘谞谉 讗祝 注诇 驻讬 砖诪谉 讛讚讬谉 讬讜讻诇 诇讛转驻诇诇 诪谉 驻诇讙 讛诪谞讞讛 讻住讘专转 专讘讬 讬讛讜讚讛, 讜讬诇讬祝 诪驻住讜拽 (转讛诇讬诐 拽诪讗, 讘) 诪址砖职讉讗址转 讻址旨驻址旨讬 诪执谞职讞址转 注指专侄讘, 讜讬讚讜注 讻诇 注专讘 讗砖专 讘诪拽专讗 讛讜讗 诇讬诇讛 讜讚讗讬, 讜讻诪讜 砖谞讗诪专 (讘诪讚讘专 讬讟, 讻讘) 讜职讛址谞侄旨驻侄砖讈 讛址谞止旨讙址注址转 转执旨讟职诪指讗 注址讚 讛指注指专侄讘, 讜注讜讚 讻讬讜爪讗 讘讝讛 讜讘讗 专' 谞讞诪谉 讘专 讬爪讞拽 讜讗诪专 讙诐 转驻诇转 砖讞专讬转 讬讝讛专 诇讛转驻诇诇 讘转讞诇转 讛讬讜诐, 诇讗 讬拽讚讬诐 讜诇讗 讬讗讞专, 讜讬诇讬祝 诪讚讻转讬讘 (转讛诇讬诐 讛', 讚') 讛殖' 讘止旨拽侄专 转执旨砖职讈诪址注 拽讜止诇执讬, 讜讻诇 讘拽专 砖讘诪拽专讗 讛讜讗 注诇 转讞诇转 讛讬讜诐 诪诪砖. 讜讛砖转讗 诪诪讬诇讗 诪讜讘谉 讘住"讚 诪讛 砖讛讜爪专讱 讛砖"住 诇讛讘讬讗 讛讗讬 讚专砖讛 讚注谞谞讬, 讜讛讬讬谞讜 诇讘专专 讜诇讞讝拽 讗转 讚讘专讬 讛诪讗诪专 砖讗诪专 讬讝讛专 讘转驻诇转 讛诪谞讞讛, 砖讛讜讗 专爪讜谞讜 诇讜诪专 砖讬转驻诇诇 讗讜转讛 讘讝诪谉 讛注讬拽专讬 砖诇讛, 砖讛讜讗 讝诪谉 诪谞讞讛 拽讟谞讛, 讜诇讗 讬转驻诇诇 讘讝诪谉 诪谞讞讛 讙讚讜诇讛, 讜讛讜讻讬讞 讝讛 诪诪讛 讚诪爪讬谞讜 砖讛转驻诇诇 注谞谞讬 砖诇讗 讬讗诪专讜 诪注砖讛 讻砖驻讬诐 讛诐. 讜拽砖讗 讗诪讗讬 谞转注讻讘 注讚 讝诪谉 诪谞讞讛 拽讟谞讛 讻讚讬 砖讬爪讟专讱 诇转驻诇讛 讝讜 讻讬 讘讜讚讗讬 讗诐 讛讬讛 注讜砖讛 讝讗转 讘讝诪谉 诪谞讞讛 讙讚讜诇讛 诇讗 讛讬讜 讗讜诪专讬诐 诪注砖讛 讻砖驻讬诐 讛谉, 讬注谉 讻讬 讛诪讛 讻讘专 谞讬住讜 讜注砖讜 诪注砖讛 讻砖驻讬诐 讘讝诪谉 讝讛 讜诇讗 讛讜注讬诇讜, 讜讗讬讱 讬讗诪专讜 注诇 砖诇讜 讻砖驻讬诐 讛谉, 讜诇讻谉 诇讗 讛讬讛 谞爪专讱 诇讛转驻诇诇 注诇 讝讗转 砖诇讗 讬讗诪专讜, 讗讘诇 注转讛 砖注讬讻讘 讛讚讘专 讘讬讚讬诐 诇讝诪谉 诪谞讞讛 拽讟谞讛 砖讛讜讗 讝诪谉 讞讚砖 砖讘讜 砖讜诇讟讬诐 讛讞讬爪讜谞讬诐 讬讜转专 讜讬讜注讬诇讜 讛讻砖驻讬诐 讬讜转专, 讛砖转讗 讬砖 诇讛诐 驻转讞讜谉 驻讛 诇讜诪专 诪注砖讛 讻砖驻讬诐 砖讗讬谉 讛讜讻讞讛 诪讻砖驻讬诐 砖诇讛诐 诪驻谞讬 砖讛诐 注讜砖讬诐 讘讝诪谉 诪谞讞讛 讙讚讜诇讛, 注诇 讻谉 拽砖讛 诇诪讛 注讬讻讘 讛讚讘专 讻讚讬 砖讬爪讟专讱 诇转驻诇讛 讝讜, 讗诇讗 讜讚讗讬 诪驻谞讬 砖讬讜讚注 讛讜讗 讻讬 讝诪谉 诪谞讞讛 拽讟谞讛 讛讜讗 专讗讜讬 诇转驻诇讛 讬讜转专 诪讝诪谉 诪谞讞讛 讙讚讜诇讛, 诇讻讱 注讬讻讘 讛讚讘专 注讚 注转讛 讻讚讬 砖讬转驻诇诇 讘讝诪谉 讝讛, 讜诇讻讱 讛讜讻专讞 诇讘拽砖 讙"讻 砖诇讗 讬讗诪专讜 诪注砖讛 讻砖驻讬诐 讛诐.



专址讘 谞址讞职诪指谉 讘旨址专 讬执爪职讞指拽 讗指诪址专: 讗址祝 讘旨执转职驻执诇旨址转 砖讈址讞植专执讬转. 讞讜抓 诪讚专讻谞讜 讛谞讝"诇 谞专讗讛 诇讬 讘住"讚 讚拽讗讬 专' 谞讞诪谉 讘专 讬爪讞拽 注诇 讚讘专讬 专' 讬讜讞谞谉 讚讗诪专 讗祝 讘转驻诇转 注专讘讬转 砖讛讜讗 注转 讚讬谉 讻诪讜 讛诪谞讞讛 讙"讻 讬讝讛专, 讜讘讗 专' 谞讞诪谉 讘专 讬爪讞拽 诇讜诪专 讗祝 讘转驻诇转 砖讞专讬转 讻砖讬转驻诇诇 讘讛 转驻诇转 注专讘讬转 讚讛讬讬谞讜 砖诪转驻诇诇 砖讞专讬转 砖转讬诐 砖讛讬讗 转砖诇讜诪讬谉 砖诇 注专讘讬转 讙"讻 讬讝讛专 讘讛 诪讗讚 讻讬 讗注"驻 砖注转讛 讝诪谉 砖讞专讬转 讜讗讬谉 讘讜 讚讬谉, 注诐 讻诇 讝讛 讻讬讜谉 砖讛讬讗 转砖诇讜诪讬谉 砖诇 注专讘讬转 讬讝讛专 讘讛.



讻旨指诇 讛址谞旨侄讛直谞侄讛 诪执住旨职注讜旨讚址转 讞指转指谉 讜职讗值讬谞讜止 诪职砖讉址诪旨职讞讜止. 谞专讗讛 诇讬 讘住"讚 讘讗 诇专讘讜转 讘转讬讘转 '讻诇' 讗驻讬诇讜 谞砖讜讗讬 讘转 讻讛谉 诇讬砖专讗诇 讗讜 讘转 转"讞 诇注诐 讛讗专抓 讚讗诪专讬谞谉 讘驻住讞讬诐 讚祝 诪"讟 讻诇 住注讜讚讛 砖讗讬谞讛 砖诇 诪爪讜讛 讗讬谉 转"讞 专砖讗讬 诇讛谞讜转 诪诪谞讛, 讻讙讜谉 诪讗讬 讗专"讗 讻讙讜谉 讘转 讻讛谉 诇讬砖专讗诇 讜讘转 转"讞 诇注诐 讛讗专抓 讬注讜讬讬谉 砖诐, 讜拽诪"诇 讗驻讬诇讜 讘讻讛"讙 讗诐 谞讛谞讛 讞讬讬讘 诇砖诪讞讜 讜讗驻砖专 诇专诪讜讝 讘住"讚 砖诪讞讛 讗讜转讬讜转 讞诪砖讛 砖讛诪拽讬讬诐 诪爪讜转 砖诪讞讛 讛谞讝讻专 讝讜讻讛 诇转讜专讛 砖谞转谞讛 讘讞诪砖讛 拽讜诇讜转 讜诇讛驻讱 注讜讘专 注诇 讞诪砖讛 拽讜诇讜转.



砖讈侄谞旨侄讗直诪址专: 拽讜止诇 砖讉指砖讉讜止谉 讜职拽讜止诇 砖讉执诪职讞指讛, 拽讜止诇 讞指转指谉 讜职拽讜止诇 讻旨址诇旨指讛. 谞专讗讛 诇讬 讘住"讚 讚讗讬谉 讗砖讛 讗诇讗 诇讘谞讬诐, 讜讛讻讜谞讛 砖转讛讬讛 讻讜谞转 讛讗讚诐 讻砖讬砖讗 讗砖讛 诇注讘讜讚转讜 讬转讘专讱, 讻讚讬 砖讬讜诇讬讚 讘谞讬诐 讜讬拽讬讬诐 诪爪讜转 驻专讬讛 讜专讘讬讛, 讜讬讚讜注 砖讻诇 讗讚诐 讬拽讜讛 砖讬讜诇讬讚 诪谉 讛讝讜讜讙 砖诇讜 讘谉 讝讻专 讘转讞诇讛, 讻讚讬 砖讬拽讬讬诐 讘' 诪爪讜转 讬拽专讜转 讝讛 讗讞专 讝讛 砖讛诐 诪爪讜转 诪讬诇讛 讜诪爪讜转 驻讚讬讜谉, 讜讗诪专讜 专讘讜转讬谞讜 讝"诇 砖砖讜谉 讝讜 诪讬诇讛 砖谞讗诪专 (转讛诇讬诐 拽讬讟, 拽住讘) 砖指讉砖讉 讗指谞止讻执讬 注址诇 讗执诪职专指转侄讱指 砖诪讞讛 讝讛 讬讜诐 讟讜讘 讜讻谉 讛讜讗 讗讜诪专 (讚讘专讬诐 讟讝,讬讚) 讜职砖指讉诪址讞职转指旨 讘职旨讞址讙侄旨讱指. 讜讻谉 讻讗谉 转讞诇讛 拽讜诇 砖砖讜谉 讝讜 诪讬诇讛, 讜讗讞"讻 拽讜诇 砖诪讞讛 讝讛 讬讜"讟 砖诇 讬讜诐 讛驻讚讬讜谉 砖谞注砖讛 讘讞诪砖讛 住诇注讬诐 讗讜转讬讜转 砖诪讞讛 讜爪专讬讱 诇注砖讜转讜 讬讜"讟 砖注讜砖讬诐 讘讜 住注讜讚讛, 讜讗讞专 讻讱 拽讜止诇 讞指转指谉 讜职拽讜止诇 讻旨址诇旨指讛 砖讬砖讬讗讜 讗砖讛, 讜讗讞专 讻讱 拽讜止诇 讗止诪职专执讬诐 讛讜止讚讜旨 讗侄转 讛殖' 爪职讘指讗讜止转 砖注讜砖讛 诇讜 住注讜讚讛 讻砖讬讻谞住 讘讘专 诪爪讜讛 讜讬讘专讱 讛讗讘 讘专讜讱 砖驻讟专谞讬 诪注谞砖讜 砖诇 讝讛 砖讬转谉 讛讜讚讗讛 诇讛砖讬"转, 讜讚讜专讜转 讛专讗砖讜谞讬诐 讛讬讜 诪砖讬讗讬谉 讗转 讘谞讬讛诐 拽讜讚诐 砖讬讙讬注讜 诇砖谞转 讬"讚, 讜讻谉 讗诪专讜 专讘讜转讬谞讜 讝"诇 诪爪讜讛 诇讗讚诐 砖讬砖讬讗 讗转 讘谞讬讜 讜讘谞讜转讬讜 住诪讜讱 诇驻专拽谉 讜驻住拽讛 讛专诪讘"诐 讝"诇, 讜专讜讘 讛驻讜住拽讬诐 住"诇 住诪讜讱 诇驻专拽谉 讛讬讬谞讜 砖谞讛 讗讞转 拽讜讚诐 砖讬讻谞住讜 讘讞讬讜讘 讛诪爪讜转 讜注讬讬谉 砖诪讞转 讬讜"讟 住讬' 讟' 讜讬讜"讚 讜注讬讬谉 砖诐. 讜讘讝讛 谞讬讞讗 诇转专抓 拽讜砖讬讬转 讛专讘 住驻专 讞住讬讚讬诐 讝"诇 砖讛拽砖讛 诪讗讬 注讜讘专 讘讞诪砖讛 拽讜诇讜转, 讜讻讬 讗诇讜 讛拽讜诇讜转 诪爪讜转 讗讜 讗讝讛专讜转 讚拽讗诪专 讘讛讜 注讜讘专 讬注讜讬讬谉 砖诐, 讜讘讝讛 谞讬讞讗 讚讛讻讜谞讛 讻讗讬诇讜 注讜讘专 注诇 诪爪讜转 讗诇讜 砖谞专诪讝讜 讘讞诪砖讛 拽讜诇讜转 讛谞讝讻专讬诐.



讜职讗执诐 诪职砖讉址诪旨职讞讜止, 诪址讛 砖旨讉职讻指专讜止? 拽砖讛 注诇 讻诇 诪爪讜讛 讬砖讗诇 讻讱 讜诪讗讬 砖谞讗 讛讗讬, 讜谞专讗讛 诇讬 讘住"讚 讚诇讗 转讬诪讗 讗讬谉 诇讜 砖讻专 讗诇讗 专拽 诪讛 砖谞讛谞讛 诪讗讜转讛 住注讜讚讛 讝讛讜 砖讻专讜 讜拽诪"诇 讚讬砖 诇讜 砖讻专 讙讚讜诇.



讻旨指诇 讗指讚指诐 砖讈侄讬旨值砖讈 讘旨讜止 讬执专职讗址转 砖讈指诪址讬执诐, 讚旨职讘指专指讬讜 谞执砖讈职诪指注执讬诐. 谞专讗讛 诇讬 讘住"讚 讘讗 诇专讘讜转 讗驻讬诇讜 讛讜讗 注谞讬 讚讻转讬讘 讘讬讛 (拽讛诇转 讟, 讟讝) 讜职讞指讻职诪址转 讛址诪执旨住职讻值旨谉 讘职旨讝讜旨讬指讛 讜旨讚职讘指专指讬讜 讗值讬谞指诐 谞执砖职讈诪指注执讬诐, 注诐 讻诇 讝讛 讗诐 讬砖 讘讜 讬专讗转 砖诪讬诐 砖诇讬诪讛 讚讘专讬讜 谞砖诪注讬诐, 讜谞专讗讛 诇讬 讘住"讚 讟注诐 诇讝讛 讻讬 讛讬专讗讛 讛讬讗 讘诪诇讻讜转 讘住讜讚 注拽讘 注谞讜讛 讬专讗转 讛' 砖讛讬讗 讛诪诇讻讜转 讛谞拽' 专讞诇, 讜讬讚讜注 砖讛讚讬讘讜专 讛讜讗 讘诪诇讻讜转 专讞诇 讘住讜讚 诇讗 讗讬砖 讚讘专讬诐 讗谞讻讬, 讜诇讻谉 诪讬 砖讬砖 讘讜 讬专讗转 砖诪讬诐 讚讘专讬讜 谞砖诪注讬谉, 讜诇讻谉 转诪爪讗 讚讘讜专 注诐 讛讗讜转讬讜转 [212 + 4 = 216] 注讜诇讛 诪住驻专 讬专讗讛 [216], 注诇 讻谉 讚讘讜专 讛讜讗 诇砖讜谉 讛谞讛讙讛 讻诪讜 (转讛诇讬诐 诪讝,讚) 讬址讚职讘值旨专 注址诪执旨讬诐 转址旨讞职转值旨讬谞讜旨, 砖注"讬 讛讚讘讜专 讜砖讬讛讬讜 讚讘专讬讜 谞砖诪注讬诐 讘讝讛 讬谞讛讬讙 讗转 讛注讜诇诐 讜讬讛讬讛 讚讘专 讗讞讚 诇讚讜专. 讜注讚讬讬谉 讬砖 诇讛拽砖讜转 讘诪讗诪专 讛谞讝讻专 讘讗讜诪专讜 讬砖 讘讜 讜讛讜诇"诇 讻诇 讗讚诐 讬专讗 砖诪讬诐. 讜谞专讗讛 诇讬 讘住"讚 砖讬砖 讬专讗讛 驻谞讬诪讬转, 讜讬砖 讞讬爪讜谞讬转, 讜诇讝讛 讗诪专 讘讜 专爪讜谞讜 诇讜诪专 讘转讜讻讜 讜驻谞讬诪讬讜转讜, 讜诪讛 砖讗诪专 讬专讗转 砖诪讬诐 讜诇讗 讗诪专 讬专讗讛 讘住转诐, 讜谞专讗讛 诇讬 注诇 驻讬 诪讛 砖讗诪专 讘住"讚 讘诪讗诪专 讜讬讛讗 诪讜专讗 砖诪讬诐 注诇讬讻诐, 砖讛讜讗 专爪讜谞讜 诇讜诪专 讬专讗转 讛专讜诪诪讜转 讘讙讬谉 讚讗讬讛讜 专讘 讜砖诇讬讟 注拽专讗 讜砖专砖讗 讚讻诇 注诇诪讬谉 讜讝讜 谞拽专讗转 讬专讗转 砖诪讬诐, 讜诇讝讛 讗诪专 讻讗谉 讻诇 诪讬 砖讬砖 讘讜 讬专讗转 砖诪讬诐 砖讛讜讗 讬专讗转 讛专讜诪诪讜转 讝讛 讛讜讗 讚讘专讬讜 谞砖诪注讬谉.



讻旨指诇 讛指注讜止诇指诐 讻旨只诇旨讜止 诇止讗 谞执讘职专指讗 讗侄诇旨指讗 讘旨执砖讈职讘执讬诇 讝侄讛. 谞专讗讛 诇讬 讘住"讚 讻讜谞转 转诇转 诪讗诪专讬 专讘谞谉 讗诇讜, 讜讛讜讗 讻讬 讛注讜诇诐 谞讞诇拽 诇讙' 讞诇讜拽讜转, 讛讗' 诪讛 砖讬砖 诇驻谞讬谞讜 讜讗讬谉 讬讚讬谞讜 诪讙注转 讘讛诐, 砖讛诐 砖诪砖 讜讬专讞 讜讻讜讻讘讬诐 讜诪讝诇讜转 砖讛诐 专讜讞谞讬诐 讛诪讗讬专讬诐 诇讗专抓 讜诇讚专讬诐 注诇讬讛 讜讛诐 讛诪转拽谞讬诐 诪讝讙 讛讗讜讬专 转诪讬讚 讘讝专讬讞转诐 讘讬讜诐 讜讘诇讬诇讛, 讜讛讘' 讘谞讬 讗讚诐 砖讜讻谞讬 讗专抓 讗砖专 讬爪专 讛拽讘"讛 讗转 讛讗讚诐 讘讞讻诪讛 讜谞拽专讗 注讜诇诐 讘驻谞讬 注爪诪讜 讜讛讜讗 讘专讬讛 讛诪砖讜讘讞转 砖讘讘专讬讜转, 讜讛讙' 讛讜讗 诪谉 讛讞讬 砖讛讜讗 讘讛诪讜转 讞讬讜转 讜注讜驻讜转 讜讘讻诇诇诐 讙诐 讻谉 诪讬谞讬 讛爪讜诪讞 讗诇谞讜转 讜讚砖讗讬诐 讜讙诐 谞讻诇诇 注诪讛诐 诪讬谞讬 讛讚讜诪诐. 讜讛谞讛 专"讗 讚讘专 讻谞讙讚 诪讬谉 讛讗' 砖讛诐 砖诪砖 讜讬专讞 讜讻讜讻讘讬诐 砖讛诐 专讜讞谞讬诐, 讜专讘讬 讗讘讗 讘专 讻讛谞讗 讚讘专 讻谞讙讚 诪讬谉 讛讘' 砖讛诐 讗讚诐 砖讻诇 讗讞讚 谞拽专讗 注讜诇诐 拽讟谉 讜讝讛 讛爪讚讬拽 砖拽讜诇 讘注讚 讻讜诇诐, 注诇 讚专讱 砖讗诪专讜 讗砖讛 讗讞转 讬诇讚讛 砖砖讬诐 专讘讜讗 讘讻专住 讗讞讚 讜诪谞讜 讬讜讻讘讚 砖讬诇讚讛 诪砖讛 专讘讬谞讜 注"讛 砖砖拽讜诇 讻谞讙讚 讻诇 讬砖专讗诇, 讜专讘讬 砖诪注讜谉 讘谉 注讝讗讬 讚讘专 讻谞讙讚 诪讬谉 讛砖诇讬砖讬 讛谞讝', 讜讛讗 讚谞拽讟 讘讝讛 诇砖讜谉 诇爪讜讜转 讜诇讗 谞拽讬讟 讻讚谞拽讬讟 专"讗, 讛讬讬谞讜 讻讬 专"讗 诪讚讘专 讘诪讬谉 讛讗' 砖讛诐 砖诪砖 讜讬专讞 讜讗诇讜 讙诐 讛爪讚讬拽 谞讛谞讛 诪讛诐 讛谉 诪爪讚 讗讜专诐 讛谉 诪爪讚 诪讬转讜拽 讛讗讜讬专 砖讬转诪转拽 注诇 讬讚诐, 讗讘诇 专讘讬 砖诪注讜谉 讘谉 注讝讗讬 诪讚讘专 讘诪讬谉 讛讙' 砖讛诐 讞讬 讜爪讜诪讞 讜讛讚讜诪诐, 讜讛爪讚讬拽 讗讬谉 诇讜 讛谞讗讛 砖诇讬诪讛 诪讛诐 讻讬 讛讜讗 诪拽讬讬诐 讘注爪诪讜 驻转 讘诪诇讞 转讗讻诇 讜诪讬诐 讘诪砖讜专讛 转砖转讛 讜注诇 讛讗专抓 转讬砖谉 讜讘转讜专讛 讗转讛 注诪诇, 讜讻谉 讗诪专 专讘讬谞讜 讛拽讚讜砖 诇讗 谞讛谞讬转讬 讗驻讬诇讜 讘讗爪讘注 拽讟谞讛, 讜专' 讞谞讬谞讗 讘谉 讚讜住讗 讚讬 诇讜 讘拽讘 讞专讜讘讬谉, 讜诇讻谉 讘讞诇讜拽讛 讝讜 讗诪专 诇爪讜讜转 诇讝讛, 讻诇讜诪专 讬讛讬讛 诇爪讚讬拽 讛转讞讘专讜转 注诐 讘专讬讜转 讗诇讜 讻讚讬 诇讘专专 诪讛诐 谞讬爪讜爪讬 讛拽讚讜砖讛 讜诇转拽谞诐 讜讚讜拽.
讜讘讝讛 讛讘讬讗讜专 砖讘讬讗专谞讜 砖讻诇 讗讞讚 诪讚讘专 讘讞诇讜拽讛 讗讞转, 讬转讜专抓 讚拽讚讜拽 讙讚讜诇 讗砖专 诇讗 专讗讬转讬讜 讘诪驻专砖讬诐 讜讛讜讗 讚拽讚讜拽 注爪讜诐 讗讬讱 讬讘讬讗 讚讘专讬 专' 砖诪注讜谉 讘谉 注讝讗讬 砖讛讜讗 转谞讗 讗讞专 讚讘专讬 讛讗诪讜专讗讬诐, 讜诇驻讬 诪讛 砖讻转讘转讬 讘住"讚 讬转讜专抓 砖驻讬专 讚谞拽讬讟 讞诇讜拽讜转 讛讚讘专 诇驻讬 讞砖讬讘讜转诐, 转讞诇讛 讘砖诪砖 讜讬专讞, 讜讗讞专讬讜 讘谞讬 讗讚诐, 讜讗讞专 讛讻诇 讛讞讬 讜讛爪讜诪讞 讜讛讚讜诪诐.



讻旨指诇 砖讈侄讬旨讜止讚值注址 讘旨址讞植讘值专讜止 砖讈侄讛讜旨讗 专指讙执讬诇 诇执转旨值谉 诇讜止 砖讈指诇讜止诐, 讬址拽职讚旨执讬诐 诇讜止 砖讈指诇讜止诐. 谞专讗讛 诇讬 讘住"讚 讘讗 诇专讘讜转 讘转讬讘转 '讻诇' 砖讚专讱 讛注讜诇诐 讛注讜讘专 谞讜转谉 砖诇讜诐 诇讬讜砖讘 讜讻诪"砖 讘讬诇拽讜讟 专讗讜讘谞讬, 讜讘讗 讻讛谉 诇讜诪专 诇讗 诪讘注讬讗 讗诐 讛讜讗 讛讬讛 诪讛诇讱 讜驻讙注 讘讞讘讬专讜 讚讜讚讗讬 爪专讬讱 砖讬拽讚讬诐 诇讜 砖诇讜诐, 讗诇讗 讗驻讬诇讜 讛讜讗 讛讬讛 讬讜砖讘 讜讞讘讬专讜 诪讛诇讱 注讻"讝 讬拽讚讬诐 砖诇讜诐 诇讞讘讬专讜, 讜讘讝讛 谞讬讞讗 诇转专抓 讚拽讚讜拽 讗讞专 讻讬讜谉 讚讗讬讬专讬 讘讞讘讬专讜 砖专讙讬诇 诇转转 诇讜 砖诇讜诐 诇诪讛 诇讗 讛拽讚讬诐 诇讜 讞讘讬专讜 注转讛 讜讻驻讬 讛讗诪讜专 讬讘讗 谞讻讜谉 讻讬 讛诐 诇讗 驻讙注讜 讝讛 讘讝讛 讻讚讬 砖讬专讗讛讜 讞讘讬专讜 讜讬拽讚讬诐 诇讜 讻讚专讻讜, 讗诇讗 讞讘讬专讜 注讜讘专 讜讛讜讗 讬讜砖讘, 讜注诇 讛专讜讘 讬讝讚诪谉 砖讛注讜讘专 注讬谞讬讜 爪讜驻讬诐 讜专讜讗讬谉 诇谞讻讞 讜讗讬谞讜 诪讘讬讟 讜专讜讗讛 讘爪讚讚讬谉, 讜诇讻谉 讝讛 砖讛讬讛 讬讜砖讘 诪谉 讛爪讚 诇讗 专讗讛讜 讞讘讬专讜 讻讚讬 砖讬拽讚讬诐 诇讜 砖诇讜诐 讻诪谞讛讙讜.
讜讘讗讜驻谉 讗讞专 谞专讗讛 诇讬 讘住"讚 诪讛 砖讘讗 诇专讘讜转 讘转讬讘转 '讻诇' 讜讛讬讬谞讜 砖讬砖 诪谞讛讙 砖讛诪拽讚讬诐 诇讬转谉 砖诇讜诐 诪砖讬讘讬诐 诇讜 砖诇讜诐 讘转讜住驻转, 砖讛讜讗 讬讗诪专 砖诇讜诐 注诇讬讻诐 讜讛诐 诪砖讬讘讬诐 注诇讬讻诐 砖诇讜诐 讘专讻讛 讜讟讜讘讛, 讜讬砖 诪谞讛讙 讗讞专 砖砖讜讬诐 讛谞讜转谉 讜讛诪砖讬讘, 讝讛 讗讜诪专 砖诇讜诐 注诇讬讻诐, 讜讝讛 诪砖讬讘 注诇讬讻诐 砖诇讜诐, 讜讝讛 砖讗诪专 讻诇 砖讬讜讚注 讜讻讜' 专爪讜谞讜 诇讜诪专 诇讗 诪讘注讬讬讗 讘讗转专讗 讚诪谞讛讙诐 砖讛诪砖讬讘 讬砖讬讘 砖诇讜诐 讘转讜住驻转 讘专讻讛 诇讛谞讜转谉 诇讜 砖诇讜诐, 讚讜讚讗讬 注爪讛 讟讜讘讛 讛讜讗 诇讗讚诐 砖讬拽讚讬诐 砖诇讜诐 讻讚讬 砖讬专讜讬讞 讛砖讘转 砖诇讜诐 讘转讜住驻转 讘专讻讛, 讗诇讗 讙诐 讘讗转专讗 讚谞讛讬讙讬 砖讛诪砖讬讘 诇讗 讬砖讬讘 砖诇讜诐 讘转讜住驻转 讘专讻讛 讚讘讝讛 讗讬谉 诇讛诪拽讚讬诐 专讬讜讞 诪讞诪转 讛拽讚诪转讜, 注诐 讻诇 讝讛 讬讝讛专 诇讛拽讚讬诐 砖诇讜诐.



砖讈侄谞旨侄讗直诪址专: 讜职讗址转旨侄诐 讘旨执注址专职转旨侄诐 讛址讻旨侄专侄诐 讙旨职讝值诇址转 讛侄注指谞执讬 讘旨职讘指转旨值讬讻侄诐. 驻讬专砖 专砖"讬 讝"诇 讙讝诇转 讛注谞讬 砖讗讬谉 诇讜 讻诇讜诐 诇讙讝讜诇 诪诪谞讜, 讜讬砖 诇讛拽砖讜转 讜讛诇讗 讻转讬讘 诇止讗 转址注植砖止讈拽 砖指讉讻执讬专 注指谞执讬 讜职讗侄讘职讬讜止谉 讜讻讜' 讻讬 注谞讬 讛讜讗 讜讗诇讬讜 讛讜讗 谞讜砖讗 讗转 谞驻砖讜, 讜讗"讻 砖讬讬讱 讘讬讛 讙讝诇讛 砖讬讙讝讜诇 砖讻专讜 讘注讘讜讚转讜? 诇讻谉 谞专讗讛 诇讬 讘住"讚 讚讚讬讬拽 讛讻讬 讚讗诐 讛讜讗 讙讝诇转 诪诪讜谉, 诇诪讛 谞拽讬讟 注谞讬 讬讗诪专 讙讝讬诇讛 住转诐 讛砖讬讬讻讛 讘讻诇 讗讚诐, 讗诇讗 讜讚讗讬 讚拽讗讬 注诇 讙讝诇转 讛砖诇讜诐, 讜诇讛讻讬 谞拽讬讟 注谞讬 讚讙讝诇讛 讝讜 诇讗 砖讬讬讻讛 讘注砖讬专 讚诪讛 讛驻住讚 讬砖 诇讛诐 讘讛砖讘转 砖诇讜诐 讗诇讬讜, 讗讚专讘讛 讗止讛植讘值讬 注指砖执讈讬专 专址讘执旨讬诐, 讗讘诇 讛注谞讬 讬讙讝诇讜 讛砖诇讜诐 诪诪谞讜, 讛谉 诪讞诪转 砖讛讜讗 讘讝讜讬 讘注讬谞讬讛诐, 讛谉 诪讞诪转 讚讞讜砖砖讬诐 驻谉 讬讘拽砖 诪讛诐 诪诪讜谉 讘讛诇讜讜讗讛 讗讜 讘转讜专转 爪讚拽讛.





讘谞讬讛讜

讻旨指诇 讛指专指讙执讬诇 诇指讘讜止讗 诇职讘值讬转 讛址讻旨职谞侄住侄转 讜职诇止讗 讘旨指讗 讬讜止诐 讗侄讞指讚, 讛址拽旨指讚讜止砖讈 讘旨指专讜旨讱职 讛讜旨讗 诪址砖讈职讗执讬诇 讘旨讜止 砖讈侄谞旨侄讗直诪址专: 诪执讬 讘指讻侄诐 讬职专值讗 讛' 砖讈止诪值注址 讘旨职拽讜止诇 注址讘职讚旨讜止 讗植砖讈侄专 讛指诇址讱职 讞植砖讈值讻执讬诐 讜职讗值讬谉 谞止讙址讛旨 诇讜止. 谞"诇 讘住"讚, 讚讗讬讬专讬 讘诪讬 砖讚专讻讜 诇讘讗 诇讘讬转 讛讻谞住转 拽讜讚诐 讝诪谉 转驻讬诇讛 讘讗砖诪讜专转 讻讚讬 诇讛讬讜转 诪注砖专讛 专讗砖讜谞讬诐, 讚讗讝 讗讬谉 谞拽专讗 讘讗 诇讛转驻诇诇 讚注讚讬讬谉 诇讗 讛讙讬注 讝诪谉 转驻讬诇讛, 讗诇讗 谞拽专讗 讘讗 诇讘讬转 讛讻谞住转 讻讚讬 诇拽讬讬诐 诪爪讜转 讬砖讬讘讛 讘讘讬转 讛讻谞住转, 讜谞讝讚诪谉 讬讜诐 讗讞讚 砖诇讗 讘讗 讻讚专讻讜 讗诇讗 讛诇讱 诇注住拽讬讜, 讜讗祝 注诇 驻讬 砖讘注转 砖讛讙讬注 讝诪谉 转驻讬诇讛 讘讗 诇讘讬转 讛讻谞住转 讻讚讬 诇讛转驻诇诇 注诐 讛爪讬讘讜专, 讗驻讬诇讜 讛讻讬 讛址拽旨指讚讜止砖讈 讘旨指专讜旨讱职 讛讜旨讗 诪址砖讈职讗执讬诇 讘旨讜止 注诇 讗砖专 讘讬讟诇 讛砖讻诪转讜 诇讘讬转 讛讻谞住转 诇讛讬讜转 诪注砖专讛 讛专讗砖讜谞讬诐 讛讘讗讬诐 诇讜诪专 砖讬专讜转 讜转砖讘讞讜转 砖诐 拽讜讚诐 砖讬讙讬注 讝诪谉 转驻诇讛. 讜讗讜诪专讜 讗植砖讈侄专 讛指诇址讱职 讞植砖讈值讻执讬诐. 谞"诇 讘住"讚, 讛讗 讚谞拽讬讟 诇砖讜谉 讝讛 讚'讞植砖讈值讻执讬诐' 讛讜讗 讻讬 讬讚讜注 讚讘讬转 讛诪拽讚砖 谞拽专讗 诇值讘, 讜诇讻谉 讘讬转 讛讻谞住转 砖讛讬讗 诪拽讚砖 诪注讟 讙诐 讻谉 谞拽专讗转 诇值讘, 讜注讜讚 讻讬 砖诐 讛讜讗 诪拽讜诐 讛转驻讬诇讛 砖讛讬讗 注讘讜讚讛 砖讘诇讘, 讻诪"砖 专讝"诇 (转注谞讬转 讘.) '讗讬讝讜 讛讬讗 注讘讜讚讛 砖讘诇讘? 讝讜 转驻讬诇讛!' 讜诇讻谉 讝讛 砖讛讬讛 诪砖讻讬诐 诇讘讬转 讛讻谞住转 砖讛讬讗 诇值讘, 讜诇讗 注砖讛 讻谉 讗诇讗 讛讬讛 诪砖讻讬诐 诇注住拽讬讜, 诇讻谉 讬讞住专 诪住驻专 诇讘 [32] 诪谉 讗讜转 专讗砖讜谞讛 砖诇 诪砖讻讬诐 [410] 讜转砖讗专 讞', 讜讗讝 讘爪讬专讜祝 讗讜转讬讜转 砖讗讞专讬讛 讬讛讬讜 讗讜转讬讜转 讞植砖讈值讻执讬诐 [378], 讜诇讝"讗 讗植砖讈侄专 讛指诇址讱职 讞植砖讈值讻执讬诐.


讛址拽旨指讚讜止砖讈 讘旨指专讜旨讱职 讛讜旨讗 诪址砖讈职讗执讬诇 讘旨讜止 砖讈侄谞旨侄讗直诪址专: (讬砖注讬讛 讙, 讬) 诪执讬 讘指讻侄诐 讬职专值讗 讛' 砖讈止诪值注址 讘旨职拽讜止诇 注址讘职讚旨讜止 讗植砖讈侄专 讛指诇址讱职 讞植砖讈值讻执讬诐 讜职讗值讬谉 谞止讙址讛旨 诇讜止. 谞专讗讛 讛讻讜谞讛, 讛讻转讜讘 诪讚讘专 注诇 讗讚诐 砖注砖讛 讚讘专 讻讬讜爪讗 讘讝讛 讻诪注砖讛 讝讗转 讜讛讜讗, 驻注诐 讛讘讬讗 住讜讞专 讗讞讚 诇注讬专 讙讚讜诇讛 住讞讜专讛 讞砖讜讘讛 砖诇 讘讙讚讬 诪砖讬, 砖讛讬讗 谞讗讛 讜讬拽专讛 讘讬讜驻讬 讜讛讬讚讜专 讛专讘讛. 讜讛讘讬讗 讝讛 拽讜讚诐 讛讗讬讚 砖诇 讗讜转诐 讛讙讜讬诐 讛讚专讬诐 讘讗讜转讛 讛注讬专, 讘讗专讘注 讜讞诪砖 讬诪讬诐. 讜讛住讞讜专讛 讛讝讗转 谞驻转讞讛 讘讘讬转 讛诪讻住 讻讚讬 诇转转 诪讻住 注诇讬讛, 讜讗讞专 砖谞驻转讞讛 砖诐 讬爪讗 拽讜诇 讙讚讜诇 诪谉 讛专讜讗讬诐 砖诇讛, 讘专讘讜讬 讛砖讘讞 砖讛讬讜 诪砖讘讞讬诐 讗讜转讛 诪讗讚 讻诇 讗讜转诐 讘谞讬 讗讚诐 砖讛讬讜 讘诪讻住 讘注转 砖谞驻转讞讛 讛住讞讜专讛. 讜讛住讜讞专 砖讛讘讬讗讛 诪讻专讛 讘讜 讘讬讜诐 诇砖谞讬 讘谞讬 讗讚诐 讘注诇讬 讞谞讜讬讜转, 讜注讚 讛注专讘 谞讙诪专 讛诪拽讞 讘讬谞讬讛诐, 讜讞讬诇拽讜 讛诇拽讜讞讜转 讛住讞讜专讛, 讜讻诇 讗讞讚 诇拽讞 讛讞爪讬 讜讛谞讬讞讜 讘讞谞讜转讜 讻讚讬 诇诪讻专讜 诇诪讞专. 讜讛谞讛 讛砖专 砖诇 讛诪讻住 讛讬讛 讗讜转讛 讛诇讬诇讛 讘讘讬转 砖专 讛讙讚讜诇 砖诇 讛注讬专 讛讛讬讗, 讜讬住驻专 诇讜: 讛讬讜诐 讘讗讛 诇讘讬转 讛诪讻住 住讞讜专讛 砖诇 讘讙讚讬 诪砖讬 讘转讻诇讬转 讛讬讜驻讬 讜讛讬讚讜专, 讜讗诐 讬专爪讛 讬拽谞讛 诪诪谞讛 讘讙讚 讘砖讘讬诇 讗砖转讜 诇爪讜专讱 讛讗讬讚 砖诇讛诐 砖讬讞讜诇 讗讞专 讚' 讬诪讬诐. 讜讛砖专 砖诇 讛注讬专 讻砖诪注讜, 讗诪专 诇诪砖专转讜 讛注讜诪讚 诇驻谞讬讜, 砖讬诇讱 诇诪讞专 诇砖讜拽 讜讬讘讬讗 诪谉 讘注诇讬 讛讞谞讜讬讜转 砖转讬诐 讜砖诇砖 讞转讬讻讜转 诪诪讬谉 讛住讞讜专讛 讛讝讗转, 讜转专讗讛 讗讜转讛 讗砖转讜, 砖讗诐 转注专讘 诇讛 讬拽谞讛 诇讛 诪诪谞讛.
讜讛谞讛 讗诇讜 讛砖谞讬诐 砖拽谞讜 讛住讞讜专讛, 讗讞讚 诪讛诐 讗诪专, 讟讜讘 诇讬 砖诇诪讞专 讗转驻诇诇 讬讞讬讚 讘注诪讜讚 讛砖讞专, 讜讗爪讗 诇砖讜拽 讘转讞诇转 讝专讬讞转 讛砖诪砖, 讜讗驻转讞 讞谞讜转讬 讻讚讬 砖讗诪讻讜专 讗谞讬 诇讘讚讬 诪讝讗转 讛住讞讜专讛, 讻讬 讞讘讬专讬 讚专讻讜 诇讛转注讻讘 讛专讘讛 注讚 砖讬转驻诇诇 讘讘讬转 讛讻谞住转, 讜讬诇诪讜讚 讞拽 诇讬砖专讗诇 讜讘拽讘讬注讜转 砖诇 转讜专讛, 讜讘讜讚讗讬 讗谞讬 讗诪讻讜专 讛讻诇 拽讜讚诐 砖讬爪讗 讛讜讗 诇砖讜拽. 讬注谉 讻讬 讘注诇讬 讘转讬诐 讛拽讜谞讬诐, 讬拽讚讬诪讜 诇讘讗 讘讘讜拽专 诇拽谞讜转 讗讞专 砖讬爪讗 讛拽讜诇 讘讬讜诐 讘砖诪注 讟讜讘 砖诇 讝讗转 讛住讞讜专讛, 讜爪专讬讻讬谉 诇拽谞讜转 讘诪讛专讛 讻讚讬 诇转驻讜专 讜诇诇讘讜砖 讘讬讜诐 讛讗讬讚 砖诇讛诐. 讜讻谉 注砖讛, 讛转驻诇诇 讘讬讞讬讚 讘转讞诇转 注诪讜讚 讛砖讞专, 讜讘注转 砖讝专讞讛 讛砖诪砖 驻转讞 讞谞讜转讜, 讜诪诪转讬谉 注诇 讛讗谞砖讬诐 砖讬讘讜讗讜 诇拽谞讜转. 讗讘诇 讞讘讬专讜 诇讗 注砖讛 讻谉, 讗诇讗 讛转驻诇诇 讘讘讬转 讛讻谞住转, 讜诇诪讚 拽讘讬注讜转讜 讘讚讘专讬 转讜专讛 砖讚专讻讜 诇诇诪讜讚 讘讻诇 讬讜诐, 讜住注讚 讜讬爪讗 诇砖讜拽 讜驻转讞 讞谞讜转讜.
讜讛谞讛 讝讛 注讘讚 讛砖专 砖爪讜讛讜 讗讚讜谞讜 诇讛讘讬讗 讞转讬讻讜转 诪谉 讛住讞讜专讛 讛讛讬讗, 讙诐 讛讜讗 讛拽讚讬诐 诇讘讗 诇砖讜拽 讘讝专讬讞转 讛砖诪砖, 讜讬诪爪讗 讻诇 讛讞谞讜讬讜转 住讙讜专讬诐, 讜专拽 砖诇 讝讛 讛诪讜讻专 讘注诇 讛住讞讜专讛 讛讛讬讗 驻转讜讞. 讜讬讙砖 讗诇讬讜 讜讬砖讗诇讛讜: 讬砖 诇讱 住讞讜专讛 驻诇讜谞讬? 讗"诇: 讻谉! 讜讬讗诪专: 讗"讻 诪讛专 谞讗 拽讞 讘讬讚讱 砖诇砖讛 讞转讬讻讜转 诪诪谞讛 讜讘讗 注诪讬 诇讘讬转 讛砖专, 讻讚讬 砖转专讗讛 讗砖转 讛砖专 讗讜转讛, 讜讗诐 讬注专讘 讘注讬谞讬讛 转拽谞讛. 讜讬讗诪专 诇讜: 讗讬讱 讗讜讻诇 诇讬诇讱 讜讗住讙讜专 讛讞谞讜转, 讜讗谞讬 诪诪转讬谉 诇诪讻讜专 诇讗讞专讬诐, 讜讬讻讛讜 讛注讘讚 注诇 讛诇讞讬 讜讛讜专讬讚讜 诪谉 讛讞谞讜转. 讜讝讛 讘注诇 讻旨指止专职讞讜止 诇拽讞 讘讬讚讜 砖诇砖讛 讞转讬讻讜转 讜讬住讙讜专 讗转 讞谞讜转讜 讜讬诇讱 注诪讜 讜讬讘讬讗讛讜 诇讞爪专 讛砖专, 讜注讚讬讬谉 讛砖专 讜讗砖转讜 讬砖谞讬诐. 讜讬讗诪专 诇讜: 砖讘 讻讗谉 注讚 砖讬拽讬爪讜 诪砖谞转诐, 讜讛讜讻专讞 诇讬砖讘 讘讝讜讬转 讛讞爪专 诇讛诪转讬谉. 讜讛砖专 讜讗砖转讜 拽诪讜 诪诪讟转诐 砖转讬 砖注讜转 讗讞专 讛砖诪砖, 讜专讞爪讜 讘诪专讞爪诐 讻诪谞讛讙诐, 讜讗讞专 讻讱 讬砖讘讜 注诇 讛砖诇讞谉 诇讗讻讜诇. 讜讬讙砖 讛注讘讚 讜讬讗诪专 诇讗讚讜谞讜: 讝讛 讘注诇 讛住讞讜专讛 讻讘专 讘讗 诪谉 讛讘讜拽专, 讜讬讜砖讘 讜诪诪转讬谉. 讜讬讗诪专 诇讜: 讟讜讘, 讬诪转讬谉 注讚 砖谞讗讻诇 讜讗讞"讻 转讘讬讗讛讜 注诐 住讞讜专转讜 讜谞专讗讛 讗讜转讛, 讜讻谉 注砖讛. 讜讗讞"讻 讛讘讬讗讜 诇驻谞讬 讛砖专, 讜专讗转讛 讗砖转讜 讛住讞讜专讛 讛讛讬讗, 讜诇讗 讛讬转讛 讬驻讛 讘注讬谞讬讛 讻"讻. 讜转砖讗诇 注诇 讛注专讱 砖诇讛, 讜讬讗诪专 诇讛 讛注专讱, 讜专讗转讛 砖讛讬讗 讘讬讜拽专. 讜转讗诪专 诇讗 讗拽谞讛 诪讝讛, 讜砖讘 讘驻讞讬 谞驻砖 诇讞谞讜转讜 拽专讜讘 诇讞爪讜转 讛讬讜诐.
讜讛谞讛 讞讘讬专讜 讗讞专 砖讙诪专 拽讘讬注讜转 转讜专讛 砖诇讜, 讬爪讗 诇砖讜拽 讜专讗讛 讻诪讛 讗谞砖讬诐 讜谞砖讬诐 诪诪转讬谞讬诐 诇拽谞讜转. 讜讬驻转讞 讗转 讞谞讜转讜 讜讬专讗讜 讛住讞讜专讛, 讜讛转讞讬诇 诇诪讻讜专 讘注专讱 讟讜讘 讘讚讘讜专 讛专讗砖讜谉, 讜拽讘诇讜 诇转转 诪讞讬专 讛住讞讜专讛 讻讗砖专 讛讜砖转 注诇讬讛诐, 讜讘诪砖讱 砖诇砖讛 砖注讜转 诪讻专 讛讻诇. 讗讞专 讻讱 讘讗 讞讘讬专讜 诪讘讬转 讛砖专 讜讛讞转讬讻讜转 砖诇 讛住讞讜专讛 讘讬讚讜, 讜讬专讗 砖讻讘专 讞讘讬专讜 诪讻专 讻诇 住讞讜专转讜. 讜讛讜讗 讛讬讛 讬讜砖讘 讜诪诪转讬谉 砖讬讘讜讗讜 诇拽谞讜转, 讜讛讜讻专讞 诇讛讜专讬讚 讛注专讱 讻讚讬 砖讬拽谞讜, 讜注诐 讻诇 讝讛 诇讗 讛讜注讬诇, 讻讬 诇讗 谞诪爪讗 诇讜 拽讜谞讬诐 讻讬 讗诐 讘' 讗讜 讙' 讘谞讬 讗讚诐. 讜转讛讬讛 诪讜讟诇转 诇驻谞讬讜 讘讞谞讜转讜, 讜讘诪砖讱 砖砖讛 讞讜讚砖讬诐 注讚 砖讛砖诇讬诐 诇诪讜讻专讛, 讜讛讬讛 讛注专讱 讘驻讞讜转.
谞诪爪讗 砖讛诇讱 讘讞砖讬讻讛 诇讞谞讜转讜, 讜注讝讘 讘讬转 讛讻谞住转 讜拽讘讬注讜转 转讜专讛 砖诇讜, 讻讬 讞砖讘 讘讝讛 讗讜专 讛讛爪诇讞讛 讬讝专讞 注诇讬诇讜 诇诪讻讜专 住讞讜专转讜 拽讜讚诐 讞讘讬专讜, 讜讗讚专讘讛 谞注砖讛 诇讛讬驻讱 讘讝讛, 砖注诇 讬讚讬 砖讛拽讚讬诐 诇讛诇讜讱 讞砖讻讬诐, 谞注砖讛 住讬讘讛 砖讗讜专 讛讛爪诇讞讛 讝专讞 注诇 讞讘讬专讜 讗砖专 讛诇讱 诇讘讬转 讛讻谞住转 讜讙诪专 拽讘讬注讜转 转讜专讛. 讜讝"砖: 讗植砖讈侄专 讛指诇址讱职 讞植砖讈值讻执讬诐 诇注住拽讜 讜讞谞讜转讜 讻讚讬 砖讬讝专讞 谞讜讙讛 讛讛爪诇讞讛 注诇讬讜, 讛谞讛 讗讚专讘讛 诪讛诇讻讜 讘讞砖讻讬诐 讙专诐 砖讈侄讗值讬谉 讛址谞旨止讙址讛旨 诇讜止, 讗诇讗 谞注砖讛 讛谞讜讙讛 诇讗讞专. 讜讛讜讗 讛讬讛 诇讜 诇执讘职讟止讞址 讘旨职砖讈值诐 讛' 砖讬讝诪讬谉 诇讜 诇讜拽讞讬诐 诇拽谞讜转 讛住讞讜专讛, 讗祝 注诇 驻讬 砖讛讜讗 讬转注讻讘 诇爪讗转 诇砖讜拽, 注讚 砖讬转驻诇诇 讘讘讬转 讛讻谞住转 讜讬拽专讗 拽讘讬注讜转 转讜专讛 砖诇讜, 讜讻讗砖专 注砖讛 讞讘讬专讜 讜注诇转讛 讘讬讚讜.


讘旨职砖讈指注指讛 砖讈侄讛址拽旨指讚讜止砖讈 讘旨指专讜旨讱职 讛讜旨讗 讘旨指讗 讘旨职讘值讬转 讛址讻旨职谞侄住侄转, 讜职诇止讗 诪指爪指讗 讘旨指讛旨 注植砖讉指专指讛, 诪执讬旨指讚 讛讜旨讗 讻旨讜止注值住, 砖讈侄谞旨侄讗直诪址专: (讬砖注讬讛 谞, 讘) "诪址讚旨讜旨注址 讘旨指讗转执讬 讜职讗值讬谉 讗执讬砖讈? 拽指专指讗转执讬 讜职讗值讬谉 注讜止谞侄讛". 谞"诇 讘住"讚, 转专转讬 拽讗诪专. 讛讗', 讛讜讗 注诇 讘讬讟讜诇 注谞讬讬转 讗诪谉 讬讛讗 砖诪讬讛 专讘讛 讚讞讘讬讘讛 诇驻谞讬 讛拽讘"讛, 讻讚讗诪专谉 诇注讬诇 砖讗讜诪专 讗址砖讈职专值讬 讛址诪旨侄诇侄讱职 砖讈侄诪旨职拽址诇旨职住执讬谉 讗讜止转讜止 讘旨职讘值讬转讜止 讻旨指讱职. 讜讛讘', 注诇 讘讬讟讜诇 注谞讬讬转 拽讚讜砖讛, 讻讬 讛拽讚讜砖讛 讛讬讗 砖诇 讛诪诇讗讻讬诐, 讜讛拽讘"讛 讘讞住讚讜 谞转谉 专砖讜转 诇讬砖专讗诇 诇拽讚砖讜 讘讛 讻讚讬 砖讬讛讗 谞诪砖讱 注诇讬讛诐 砖驻注 拽讚讜砖讛 诪拽讚讜砖转讜 讬转讘专讱, 讜讻诪"砖 谞址拽职讚执旨讬砖指讈讱职 讜职谞址注植专执讬爪指讱职 讻职旨谞讜止注址诐 砖讬讞址 住讜止讚 砖专职驻值讬 拽讜止讚侄砖讈. 讜讚讗 注拽讗 砖讛讝诪谞讬诐 诇讚讘专 讬拽专 讜讟讜讘 讻讝讛 讜讛诐 讗讬谞诐 讘讗讬诐 诇讬讛谞讜转 诪谉 讛讟讜讘 讛讝讛. 讜诇讝"讗 诪址讚旨讜旨注址 讘旨指讗转执讬 讜职讗值讬谉 讗执讬砖讈?, 专"转: 讗诪谉 讬讛讗 砖诪讬讛, 讝讜 注谞讬讬转 拽讚讬砖 砖讗讜诪专讬诐 讗诪谉 讬讛讗 砖诪讬讛 专讘讛, 讚讗讬谉 砖诐 讗讜诪专 讗诪谉 讬讛讗 砖诪讬讛 专讘讛 讻讬讜谉 讚诇讬讻讗 注砖专讛. 讜注讜讚, 拽指专指讗转执讬 驻讬专讜砖, 讛讝诪谞转讬, 讻诪讜 讬止讗讻职诇讜旨 讛址拽职旨专只讗执讬诐 (砖诪讜讗诇 讗' 讟, 讬讙), 拽指专讜旨讗 诇指讛旨 注执诐 讛址诪侄旨诇侄讱职 (讗住转专 讛, 讬讘). 讜讝讛讜: 拽指专指讗转执讬 鈥� 讛讝诪谞转讬 讗讜转诐 注诇 讚讘专 砖讗讬谞讜 砖诇讛诐, 讛讬讗 讛拽讚讜砖讛 砖讛讬讗 砖诇 讛诪诇讗讻讬诐, 讜注讻"讝 讗值讬谉 注讜止谞侄讛 拽讚讜砖讛, 讻讚讬 砖讙诐 讛注讜谞讛 讬转拽讚砖 讘讛.


讻旨指诇 讛址拽旨讜止讘值注址 诪指拽讜止诐 诇执转职驻执诇旨指转讜止, 讗直诇止讛值讬 讗址讘职专指讛指诐 讬执讛职讬侄讛 讘旨职注侄讝职专讜止. 谞"诇 讘住"讚 专诪讝讜 讞讝"诇 诇驻讬 讚专讻诐 讘诇砖讜谉 讛诪讗诪专 讛讝讛 讚讘专 讬拽专. 讜讛讜讗 讚讗专讝"诇 (讘专讻讜转 讻讗.) 讛诇讜讗讬 砖讬转驻诇诇 讗讚诐 讻诇 讛讬讜诐 讻讜诇讜! 讜拽砖讛 讗讬讱 讬讗诪专讜 讻谉, 讜讻讬 讗驻砖专 诇讛讬讜转 讚讘专 讝讛, 讚讗诐 讬转驻诇诇 讻诇 讛讬讜诐 诪转讬 讬注住讜拽 讘转讜专讛? 讜诪转讬 讬注住讜拽 讘诪诇讗讻转讜?
讗讱 讛讻讜谞讛 讛讜讗 注"讚 诪"砖 讛讻转讜讘 讜职讝指讻址专职转指旨 讗侄转 讬职讬指 讗直诇止讛侄讬讱指 讻执旨讬 讛讜旨讗 讛址谞止旨转值谉 诇职讱指 讻止旨讞址 诇址注植砖讉讜止转 讞指讬执诇 (讚讘专讬诐 讞, 讬讞). 讜讛讻讜谞讛 讛讜讗 讚讗诐 讛讗讚诐 讘注诇 诪诇讗讻讛 砖讛讜讗 讞专砖 讞讻诐 谞讜驻讞 讘讗砖 驻讞诐 讜诪讜爪讬讗 讻诇讬 诇诪注砖讛讜, 讜专讜讗讛 讻诇 讻诇讬诐 砖诇 诪诇讗讻转讜 诪讜谞讞讬诐 诇驻谞讬讜, 讜讙诐 讛讝讛讘 讗讜 讛讻住祝 讗砖专 讬注砖讛 讗讜转诐 讻诇讬诐 诪讜谞讞 诇驻谞讬讜, 讗诇 讬讗诪专 讛讟讘注 诪讞讬讬讘 讘讜讚讗讬 讛讙诪讜专 砖讗注砖讛 讛讻诇讬 讜讗砖诇讬诐 讗讜转讜, 诪讗讞专 讚讗讬谉 诪讞住讜专 诇驻注讜诇讛 讗诇讗 讛讻诇 诪讝讜诪谉 诇驻谞讬, 讜讻诇 砖讻谉 讗诐 讬砖讘 讜讛转讞讬诇 讘诪诇讗讻讛, 讙诐 讻谉 讗诇 讬讞砖讜讘 诇讜诪专 讘讜讚讗讬 讗砖诇讬诐 讛讻诇讬, 讜讛专讬 讛讜讗 讻讗讬诇讜 谞注砖讛 讜谞讙诪专, 讗诇讗 讬讞砖讜讘 砖讗诐 诇讗 讬转谉 诇讜 讛拽讘"讛 讞讬讜转 讜讻讞 诇讗 讬注砖讛 诪讗讜诪讛. 讜注诇 讻谉 专讗讜讬 砖讘讻诇 专讙注 讗驻讬诇讜 讘砖注转 讛注住拽, 讬转驻诇诇 讗诇 讛拽讘"讛 讘诇讘讘讜 砖讬转谉 诇讜 讞讬讜转 讜讻讞 讻讚讬 诇讛砖诇讬诐 注住拽 讝讛 讜诇注砖讜转讜. 讜讻谉 讗诐 讬砖 诇讜 讞谞讜转 诇诪讻讜专 讘讜 讞驻爪讬诐, 讜讛讞谞讜转 驻转讜讞讛 讘砖讜拽, 讜诪诇讗讛 诪讻诇 诪讬谉 讜诪讬谉 诪讞驻爪讬诐 讛爪专讬讻讬诐 诇讘谞讬 讗讚诐, 讜讘谞讬 讗讚诐 注讜讘专讬诐 讜砖讘讬诐 讘砖讜拽 讻讚讬 诇拽谞讜转, 讗诇 讬讗诪专 讛讟讘注 诪讞讬讬讘 砖讘讜讚讗讬 讗诪讻讜专 住讞讜专转讬 砖讘讞谞讜转 讜讗专讜讬讞 讘讛, 讗诇讗 讻诇 专讙注 讜专讙注 讬转驻诇诇 讘诇讘讜 诇讛砖讬"转 砖讬转谉 诇讜 讻讞 讜讞谉 讜讛爪诇讞讛 砖讬讜讻诇 诇诪讻讜专 讜诇讛专讜讬讞 讘住讞讜专转讜. 讜讻谉 讗驻讬诇讜 讗诐 讛讜讗 讛讜诇讱 讘专讙诇讬讜 诇爪讗转 诇砖讜拽 讗讜 诇讗讬讝讛 诪拽讜诐 讘砖讘讬诇 讗讬讝讛 注住拽, 讗诇 讬讗诪专 讛专讬 专讙诇讬 讛讜诇讻讬诐 讘诇转讬 砖讜诐 诪讬讞讜砖, 讜注讬谞讬 专讜讗讬谉 讗转 讛讚专讱 讗砖专 讗谞讬 讛讜诇讱 讘讛, 讜讛讚专讱 讬砖专 诇驻谞讬, 讚讛讟讘注 诪讞讬讬讘 砖讗诇讱 注转讛 诇诪拽讜诐 砖讗谞讬 专讜爪讛 诇讬诇讱 讜讗讙讬注 砖诐, 讗诇讗 讬转驻诇诇 讘诇讘讘讜 诇讛拽讘"讛 讘讻诇 专讙注 讜专讙注 砖讬转谉 诇讜 讻讞 砖讬诇讱 讜讬讙讬注 诇诪讞讜讝 讞驻爪讜 讘诇转讬 砖讜诐 讗讜谞住 讜注讻讘讛. 讜诇讗 诪讘注讬讗 讝讜, 讗诇讗 讗驻讬诇讜 讛砖诇讞谉 诇驻谞讬讜, 讜讛讘讬讗讜 诇驻谞讬讜 转讘砖讬诇 诪转讜拽谉 讜住讚专讜 诇驻谞讬讜, 讜讗讞讝 讛讻祝 诪诇讗 转讘砖讬诇 讘讬讚讜 讜讛谞讬讞讜 讘转讜专 驻讬讜, 讙诐 讻谉 讬转驻诇诇 讘讻诇 专讙注 讜讘讻诇 诇讙讬诪讛, 砖讬转谉 诇讜 讛拽讘"讛 讻讞 诇讘诇讜注 讛诪讗讻诇 讜诇讛讜专讬讚讜 诇砖诇讜诐 诇讞讚专讬 讘讟谞讜 讘诪拽讜诐 专讗讜讬 诇讜. 讜讻谉 注诇 讝讛 讛讚专讱 讘讻诇 讚讘专 讜讚讘专, 讛谉 讘讚讘专讬诐 讛谞注砖讬诐 讘讘讬转, 讛谉 讘讚讘专讬诐 讛谞注砖讬诐 讘讞讜抓, 讛谉 讘讚讘专讬诐 讛谞驻砖讬讬诐, 讛谉 讘讛拽讬爪转讜 讜讛谉 讘砖讬谞转讜, 讗祝 注诇 驻讬 砖专讜讗讛 讛讻诇 诪讜讻谉 讜诪讝讜诪谉 诇驻谞讬讜 讘诇转讬 诪讞住讜专, 注诐 讻诇 讝讛 讬转驻诇诇 诇讛拽讘"讛 讘讻诇 专讙注 讘诇讘讘讜 注诇 讛专讬讱 诇讜, 讜注诇 诪讛 砖专讜爪讛 诇注砖讜转.
讜注诇 讝讛 讗专讝"诇 (讘"专 讬讚, 讟) 注址诇 讻旨指诇 谞职砖讈执讬诪指讛 讜旨谞职砖讈执讬诪指讛 转职旨讛址诇值旨诇 讬指讛旨, 讜注诇 讝讛 谞爪讟讜讜讬谞讜 讘转讜专转讬谞讜 讛拽讚讜砖讛 讜职讝指讻址专职转指旨 讗侄转 讬职讬指 讗直诇止讛侄讬讱指 讻执旨讬 讛讜旨讗 讛址谞止旨转值谉 诇职讱指 讻止旨讞址 诇址注植砖讉讜止转 讞指讬执诇, 讜讗讬谉 讝讻讬专讛 讗诇讗 讘诇讘.
讜注诇 讝讛 讗专讝"诇 讛诇讜讗讬 砖讬转驻诇诇 讛讗讚诐 讻诇 讛讬讜诐 讻讜诇讜, 诇讗讜 注诇 转驻诇讛 砖讘驻讛 拽讗诪专讬, 讗诇讗 讻讜谞转诐 注诇 转驻诇讛 砖讘诇讘, 讻诇讜诪专 诪爪驻讛 讜诪讬讞诇 讘诇讘讘讜 讘讻诇 专讙注 诇拽讘诇 诪讛拽讘"讛 讞讬讜转 讜讻讞, 讻讚讬 砖讬讜讻诇 诇注砖讜转 诪注砖讛讜, 讛谉 讘讚讘专讬诐 讛谞驻砖讬讬诐 讛谉 讘讚讘专讬诐 讛讙讜驻谞讬讬诐. 讜讝讜 讛转讜讞诇转 讜讛转拽讜讛 砖诪爪驻讛 讜诪讬讞诇 讜诪拽讜讛 诇讻讞 砖讬转谉 诇讜 讛拽讘"讛, 讝讛 讛讜讗 注谞讬谉 讛转驻诇讛 讚讚讘专讜 讘讛 讞讝"诇 讘诪讗诪专 讝讛.
 讜讗诪专转讬 讘住"讚 讘讝讛 专诪讝 谞讻讜谉, 砖专讗讜讬 诇讗讚诐 砖讬转驻诇诇 转诪讬讚 讘诇讘讘讜, 讻讬 诪诇讜讬 讗讜转讬讜转 讗指讚指诐 讻讝讛: 讗诇"祝 讚诇"转 诪"诐 讛讜讗 讗讜转讬讜转 诪执转职驻旨址诇旨值诇, 专诪讝 砖爪专讬讱 讛讗讚诐 诇讛讬讜转 诪转驻诇诇 转诪讬讚. 讜讙诐 诪诇讜讬 讗讜转讬讜转 诇值讘 讻讝讛: 诇诪"讚 讘讬"转 讛诐 讗讜转讬讜转 转旨指诪执讬讚, 专诪讝 砖转驻诇讛 讛谞讝' 砖爪专讬讻讛 诇讛讬讜转 讘诇讘, 讛谞讛 讛讬讗 转诪讬讚, 砖谞讜讛讙转 讘讻诇 专讙注 讘讬诪讬诐 讜讘诇讬诇讜转.
讜讛谞讛 讬讚讜注, 讻讬 讗讘专讛诐 讗讘讬谞讜 谞拽专讗 讗讘专讛诐 注诇 砖诐 诪爪讜讜转 注砖讛 砖讛诐 专诪"讞 讻诪谞讬谉 讗址讘职专指讛指诐 [248], 讻讬 讛专诪"讞 注砖讬谉 讛诐 讘住讜讚 讛讞住讚讬诐, 讜讛诇讗讜讬谉 讛"住 讛讙讘讜专讜转, 讜讬讚讜注 讻讬 讗讬 讗驻砖专 诇拽讬讬诐 讻诇 讗讚诐 讗转 讻诇 专诪"讞 注砖讛 讘驻讜注诇, 讜讙诐 诪爪讜讜转 砖讗驻砖专 诇拽讬讬诪诐, 讬砖 专讘讬诐 转诇讜讬讬诐 讘讝诪谉 讜讗讬 讗驻砖专 诇拽讬讬诪诐 讘讻诇 注转. 讗诪谞诐 讘诪讞砖讘讛 砖讘诇讘 砖讛拽讘"讛 讘讞住讚讜 诪爪专驻讛 诇诪注砖讛, 讗驻砖专 诇拽讬讬诐 讻诇 讛专诪"讞, 讜讙诐 诪拽讬讬诐 讗讜转诐 讘讻诇 注转, 讻讬 诇诪讞砖讘讛 讗讬谉 讝诪谉 诪讜讙讘诇. 讜讝"砖 讻旨指诇 讛址拽旨讜止讘值注址 诪指拽讜止诐 诇执转职驻执诇旨指转讜止 鈥� 转驻诇讛 讝讜 讛讬讗 讘诇讘 讘诇讘讚, 注"讚 砖讻转讘谞讜 砖讘讻诇 专讙注 诪爪驻讛 讜诪讬讞诇 诇讛拽讘"讛 讘诇讘讜 砖讬转谉 诇讜 讻讞 诇注砖讜转 讞讬诇, 讻讬讜谉 砖诪拽讚砖 诇讘讜 转诪讬讚 讘转驻诇讛 讝讜, 讝讜讻讛 讻讬 讗直诇止讛值讬 讗址讘职专指讛指诐 砖谞转谉 诇谞讜 讘讟讜讘讜 专诪"讞 诪爪讜讜转 注砖讛 讻诪谞讬谉 讗讘专讛诐 砖讛诐 讘住讜讚 讛讞住讚讬诐, 讬执讛职讬侄讛 讘旨职注侄讝职专讜止 诇爪专祝 诇讜 诪讞砖讘转讜 讛讟讜讘讛 诇诪注砖讛, 讜讬讛讬讛 谞讞砖讘 诇讜 讻讗讬诇讜 拽讬讬诐 讻诇 专诪"讞 注砖讛 讘驻讜注诇 注"讬 诪讞砖讘转讜 讛讟讜讘讛.


讜旨讻职砖讈侄诪旨值转 讗讜止诪职专执讬谉 注指诇指讬讜 讗值讬 讞指住执讬讚, 讗值讬 注指谞指讜 诪执转旨址诇职诪执讬讚指讬讜 砖讈侄诇 讗址讘职专指讛指诐 讗指讘执讬谞讜旨. 讬"诇, 讛砖讘讞 砖诇 讞住讬讚讜转 讜注谞讜讛, 诪讛 讬砖 诇讜 砖讬讬讻讜转 注诐 讝讛 讛谞讝讛专 诇拽讘讜注 诪拽讜诐 诇转驻诇转讜?
 讜谞"诇 讘住"讚, 讻讬 讗祝 注诇 驻讬 讚讗讚诐 讞砖讜讘 讬讜讻诇 诇拽讘讜注 诪拽讜诐 诇转驻诇转讜, 砖讬转驻诇诇 讻诇 讬讜诐 讜讬讜诐 讘讗讜转讛 讗诪讛 砖诇 诪拽讜诐 讛诪讬讜讞讚 诇讜, 诪驻谞讬 讚讻讬讜谉 讚讛讜讗 讗讚诐 讞砖讜讘 诇讗 讬拽讚诪谞讜 讗讞专 诇讬砖讘 讘诪拽讜诪讜, 讗诪谞诐 讗诐 讛讜讗 讗讚诐 驻砖讜讟 讗讬谞讜 讬讻讜诇 诇拽讘讜注 诪拽讜诐, 讚讗诐 讚专讻讜 诇讛转驻诇诇 讘讗诪讛 讝讜, 讗驻砖专 诇诪讞专 讗讚诐 讗讞专 讬讘讗 拽讜讚诐 诪诪谞讜 讜讬砖讘 讘讗讜转讛 讗诪讛 讜讬转驻诇诇 砖诐, 讗讱 讘讝讗转 讬讜讻诇 讝讛 讛讗讚诐 诇拽讘讜注 诪拽讜诐 讜诇讗 讬拽讚诪谞讜 讗讞专, 讗诐 讛讜讗 注谞讬讜 讜讚专讻讜 诇讬砖讘 讘讘讬转 讛讻谞住转 讘诪拽讜诐 讛驻讞讜转, 讚诪讞诪转 驻讞讬转讜转讜 讗讬谉 砖讜诐 讗讚诐 驻讜谞讛 讗诇讬讜 诇讬砖讘 讘讜, 讗诐 讻谉 讘讜讚讗讬 诇讗 讬拽讚诪谞讜 讜讬砖讗专 诪拽讜诐 讝讛 讗诇讬讜 讘讻诇 讬讜诐, 讛专讬 谞诪爪讗 讘讜 诪讚转 注谞讜讛.
注讜讚 谞诪讬 讬砖讬讘转讜 讘诪拽讜诐 讛驻讞讜转 砖讛讜讗 讘住讜祝 讘讬转 讛讻谞住转 谞诪爪讗 讘讜 注讜讚 诪讚转 讞住讬讚讜转 讻讬 讛讜讗 拽诐 讘驻谞讬 讛讞讻诪讬诐 讜讘驻谞讬 讛讝拽谞讬诐 讻讜诇诐. 讻讬讜谉 砖讛讜讗 讬讜砖讘 讘诪拽讜诐 讛驻讞讜转 讛住诪讜讱 诇驻转讞 讛讻诇 注讜讘专讬诐 注诇讬讜, 诪讛 砖讗讬谉 讻谉 讛讬讜砖讘 讘驻谞讬诐 讗讬谉 专讜讗讛 讛讻诇 诇拽讜诐 诪驻谞讬讛诐. 讜讬讚讜注 诪"砖 讘讙诪专讗 (讘专讻讜转 讻讞.) 注诇 专讘讬 讝讬专讗 讻讚 讞诇讬 砖诇讘讬讛 诪讙专住讗 讛讜讛 讬转讬讘 讗爪诇 驻转讞 讘讬转 讛诪讚专砖, 讗诪专: 讗拽讜诐 拽诪讬 专讘谞谉 讜讗拽讘诇 讗讙专讗. 讜讛拽砖讜, 讗讬讱 讬讗诪专 讜讗拽讘诇 讗讙专讗 讚谞诪爪讗 注讘讬讚 诇拽讘诇 驻专住. 讜转讬专爪讜, 讻讬 诪爪讜讛 讝讜 讛讬讗 诪诪讚转 讞住讬讚讜转 讚讗讬谞讜 诪讞讜讬讬讘 诇讬砖讘 讗爪诇 讛驻转讞 砖砖诐 诪讜砖讘 讛注谞讬讬诐 砖注讜诪讚讬诐 讘驻转讞 诇拽讘诇 爪讚拽讛, 讻讚讬 诇拽讜诐 诪拽诪讬 专讘谞谉 讻讜诇诐 讻讬 讛讻诇 讬讜爪讗讬诐 诪谉 讛驻转讞 讜注讜讘专讬诐 注诇讬讜 讜拽诐 诪驻谞讬讛诐. 讜讻讬讜谉 讚讛讜讗 诪专讘讛 讘拽讬诪讜转 诪驻谞讬 砖注讜砖讛 讘讝讛 讞住讬讚讜转 砖讛讜讗 讗讬谞讜 讞讬讬讘 讘讛讻讬 诪爪讚 讛讚讬谉 讬讜讻诇 诇讜诪专 讗拽讘诇 讗讙专讗, 讚诇讗 讗诪专讜 讗住讜专 诇注讘讜讚 注诇 诪谞转 诇拽讘诇 驻专住 讗诇讗 讘讚讘专 砖诇 讞讬讜讘. 讜讗诐 讻谉 讝讛 讛讬讜砖讘 讘诪拽讜诐 讛驻讞讜转 砖讛讜讗 讗爪诇 讛驻转讞, 讻讚讬 诇讛专讜讬讞 讘讝讛 诪爪讜讛 讗讞专转 砖诇 拽讬诪讛 讘驻谞讬 讝拽谞讬诐, 讞讜抓 诪讝讜 讛诪爪讜讛 砖诇 拽讘讬注讜转 诪拽讜诐 诇转驻讬诇转讜, 讛专讬 讝讛 注讜砖讛 诪注砖讛 讞住讬讚讜转, 讜诇讻谉 讗讜诪专讬诐 注诇讬讜 砖讘讞 砖诇 讞住讬讚.


讻旨指诇 讛址拽旨讜止讘值注址 诪指拽讜止诐 诇执转职驻执诇旨指转讜止, 讗讜止讬职讘指讬讜 谞讜止驻职诇执讬诐 转旨址讞职转旨指讬讜. 拽砖讛, 讛讜"诇 谞讜止驻职诇执讬诐 '诇职驻指谞指讬讜' 诪讗讬 '转旨址讞职转旨指讬讜'? 讜注讜讚, 住讙讬 诇讜诪专 讗讜止讬职讘指讬讜 谞讜止驻职诇执讬诐?
讜谞"诇 讘住"讚, 讚讗诐 讗讚诐 专讜讗讛 讗讜讬讘讜 谞讜驻诇, 讜讚讗讬 讬砖诪讞, 讗讱 讗诐 讬专讗讛 讚讗讜讬讘讜 谞驻诇 讘砖讜讞讛 砖讛讬转讛 诪讜讻谞讛 诇讜 讜讝讛 谞驻诇 讘诪拽讜诪讜, 讬砖诪讞 注砖专 讬讚讜转, 讜讻诪"砖 讜址讬执旨转职诇讜旨 讗侄转 讛指诪指谉 注址诇 讛指注值抓 讗植砖侄讈专 讛值讻执讬谉 诇职诪指专职讚殖旨讻指讬 讜址讞植诪址转 讛址诪侄旨诇侄讱职 砖指讈讻指讻指讛 (讗住转专 讝, 讬), 砖讗诐 讛讬讛 谞转诇讛 注址诇 注值抓 讗讞专 诇讗 砖指讈讻指讻指讛 讞植诪址转 讛址诪侄旨诇侄讱职 讻诇 讻讱, 讗讘诇 讗讞专 砖谞转诇讛 注诇 讗讜转讜 注抓 砖讛讻讬谉 讛讜讗 注爪诪讜 诇诪专讚讻讬 砖指讈讻指讻指讛 讞植诪址转 讛址诪侄旨诇侄讱职 诪专讜讘 讛砖诪讞讛 砖砖诪讞 讘讻讱. 讜讻谉 讻讗谉 讗诪专 谞讜止驻职诇执讬诐 转旨址讞职转旨指讬讜 专"诇 讘诪拽讜诪讜, 讻诪讜 讜址讬执旨诪职诇止讱职 转址旨讞职转指旨讬讜 (讘专讗砖讬转 诇讜, 诇讙). 讻诇讜诪专 讘砖讜讞讛 砖讛讬转讛 诪讜讻谞转 诇讜, 谞驻诇 讘讛 讗讜讬讘讜 讛讜讗 谞讬爪讜诇, 讜讻讗砖专 讛讬讛 讛谞住 诇诪专讚讻讬 砖谞转诇讛 讛诪谉 注诇 讛注抓 讗砖专 讛讻讬谉 诇诪专讚讻讬.


讗指诪址专 专址讘旨执讬 讝值讬专指讗: 讗址讙职专指讗 讚旨职驻执专职拽指讗, 专执讬讛植讟指讗. 讗指诪址专 讗址讘旨址讬值讬: 讗址讙职专指讗 讚旨职讻址诇旨指讛, 讚旨讜旨讞职拽指讗. 讬"诇, 诇讻讗讜专讛 谞专讗讛 驻执专职拽指讗 讜职职讻址诇旨指讛 注谞讬谉 讗讞讚 讛诐? 讜注讜讚, 诇诪讛 谞拽讬讟 讻讗谉 专执讬讛植讟指讗 讜讻讗谉 讚旨讜旨讞职拽指讗?
 讜谞"诇 讘住"讚 讻讬 砖讘转讜转 砖讚讜专砖讬诐 讘讛诐 拽讜讚诐 讛专讙诇 拽讜专讬谉 讗讜转诐 讘砖诐 讻址诇旨指讛, 讗讘诇 讚专砖讜转 砖讚讜专砖讬谉 讘砖讘转讜转 讛砖谞讛 讻讗砖专 讬讝讚诪谉 砖讘讗 讞讻诐 讙讚讜诇 讗讜专讞 诇注讬专, 讬讚专讜砖 讘砖讘转 讛专讗砖讜谉 讘讘讬转 讛讻谞住转 砖诪转驻诇诇, 讜诇讝讜 讛讚专砖讜转 拽讜专讬谉 讗讜转诐 讘砖诐 驻执专职拽指讗, 讻讬 讗讬谉 诇讛诐 砖讘转 讬讚讜注 讜拽讘讜注 讗诇讗 谞注砖讬诐 诇驻专拽讬诐, 讻讗砖专 讬讝讚诪谉 讞讻诐 讙讚讜诇 讗讜专讞 讘讗 诇注讬专, 讜讗驻砖专 讘讻诇 讛讞讜讚砖 诇讗 讬讝讚诪谉 讻诇诇.
讜讛谞讛 讘讚专砖讛 砖诇 拽讜讚诐 讛专讙诇 砖谞拽专讗转 讘砖诐 讻址诇旨指讛, 讬转讗住驻讜 拽讛诇 专讘, 砖讻诇 讗谞砖讬 讛注讬专 讻讜诇诐 讬讘讜讗讜 诇砖诪讜注 讛讚专砖讛 砖诇 拽讜讚诐 讛专讙诇, 讜诇讗 注讜讚 讗诇讗 讙诐 诪谉 讛讻驻专讬诐 住讘讬讘讜转 讛注讬专 讘讗讬诐 诇砖诪讜注 讛诇讻讜转 讛专讙诇, 注诇 讻谉 讬讛讬讛 讚讜讞拽 讛专讘讛 讘讬砖讬讘转诐, 讻讬 讗讬谉 讛诪拽讜诐 讬讻讬诇 拽讘讜抓 专讘 讻讝讛, 讜诇讛讻讬 谞拽讬讟 讘讝讛 讚旨讜旨讞职拽指讗, 讗讘诇 专执讬讛植讟指讗 诇讬讻讗, 讻讬 讛讻诇 讬讜讚注讬诐 讘讗讬讝讛 砖注讛 讬转讞讬诇 讛讚专砖谉 诇讚专讜砖, 讜诇诪讛 讬专讜爪讜 讘讘讜讗诐 诇诪拽讜诐 讛讚专砖讛, 讻讬讜谉 砖诪讻讜讜谞讬诐 讛砖注讛 讜讘讗讬诐 拽讜讚诐 砖讬转讞讬诇 讛讚专砖讛. 讗讱 讘砖讘转讜转 讛谞拽专讗讬诐 驻执专职拽指讗 砖讚讜专砖 讘讛诐 讛讞讻诐 砖讘讗 讗讜专讞 诇注讬专, 讗讬谉 讗谞砖讬 讛注讬专 讻讜诇诐 讬讜讚注讬诐 砖讘讗 讞讻诐 讗讜专讞 诇注讬专, 讗诇讗 专拽 讗讜转诐 讛诪转驻诇诇讬诐 讘讘讬转 讛讻谞住转 砖讛转驻诇诇 讘讛 讛讞讻诐 讘砖讘转 讘砖讞专讬转, 讜讗诇讜 讘讗讬诐 诇讚专砖讛, 讻讬 讬讜讚注讬诐 砖讻讱 讛诪谞讛讙 诇讚专讜砖, 讗讘诇 砖讗专 讛注诐 讛诪转驻诇诇讬诐 讘讘转讬 讻谞住讬讜转 讗讞专讬诐 讗讬谞诐 讬讜讚注讬诐 诪谉 讛讘讜拽专 砖讘讗 讞讻诐 讗讜专讞, 讜专拽 讗讞专 砖讬转讞讬诇 诇讚专讜砖 讬爪讗 拽讜诇 讘注讬专 讻讬 讛讬讜诐 讛讞讻诐 讚讜专砖 讘讘讬转 讛讻谞住转 驻诇讜谞讬, 讜讗讝 讬讝讚诪谉 讗谞砖讬诐 诪砖讗专 讘转讬 讻谞住讬讜转 砖讗讜讛讘讬诐 诇砖诪讜注 讚专砖讛, 讜讘驻专讟 诪讞讻诐 讗讜专讞 砖讛讜讗 讞讬讚讜砖, 讘砖诪注诐 砖讛转讞讬诇 诇讚专讜砖 讛诐 专爪讬诐 诇讘讗 诪讘转讬讛诐 讗讜 诪讘转讬 讻谞住讬讜转 砖诇讛诐 讻讚讬 诇砖诪讜注 讛讚专砖讛 诪驻讬讜, 讜诪讜讻专讞 砖讬专讜爪讜, 讚讞讜砖砖讬谉 砖诪讗 讬讙诪讜专 讛讚专砖讛 讘诪讛专讛, 讜诇讻谉 讘讝讗转 讗诪专 专执讬讛植讟指讗 讜诇讗 讗诪专 讚旨讜旨讞职拽指讗, 讻讬 讚讜讞拽 讘砖讘转讜转 讗诇讜 诇讗 讬讛讬讛 讻讬 讗讬谉 讻诇 讛拽讛诇 讘讗讬诐, 讜讙诐 讗讬谉 讘讗讬诐 诪讻驻专讬诐 讙诐 讻谉 讻诪讜 砖讈址讘旨指转 讻址诇旨指讛.
讜讚注, 讻讬 讘讝诪谉 讚讜专讜转 讛讗讞专讜谞讬诐 讗讬谉 拽讜专讬谉 砖讈址讘旨指转 讻址诇旨指讛 讻讬 讗诐 诇讚专砖讛 砖拽讜讚诐 讞讙 讛砖讘讜注讜转 砖谞讬转谞讛 讘讜 转讜专讛, 讗讱 诇拽讜讚诐 驻住讞 拽讜专讬谉 砖讈址讘旨指转 讛址讙旨指讚讜止诇, 讜诇拽讜讚诐 住讜讻讜转 拽讜专讬谉 砖讈址讘旨指转 转旨职砖讈讜旨讘指讛, 讗讘诇 讘讝诪谉 讛讙诪专讗 讙诐 诇拽讜讚诐 驻住讞 讜拽讜讚诐 住讜讻讜转 拽讜专讬谉 讗讜转诐 讘砖诐 讻诇 '讻址诇旨指讛', 讬转讻谉 砖拽讜专讬谉 讗讜转诐 注诇 砖诐 砖讘转 砖拽讜讚诐 诪转谉 转讜专讛 诇讻讘讜讚 讛转讜专讛.


讻旨指诇 讛址谞旨侄讛直谞侄讛 诪执住旨职注讜旨讚址转 讞指转指谉 讜职讗值讬谞讜止 诪职砖讉址诪旨职讞讜止, 注讜止讘值专 讘旨址讞植诪执砖旨讈指讛 拽讜止诇讜止转. 拽砖讛, 讛讜诇"诇 诪执住旨职注讜旨讚址转 讞指转指谉 讜职讻址诇旨指讛 讜职讗值讬谞讜止 诪职砖讉址诪旨职讞指诐, 讚讘讗诪转 讞讬讬讘 诇砖诪讞 讛讞转谉 讜讛讻诇讛? 讜注讜讚 拽砖讛, 讗诐 讬讛讬讛 讝讛 讛诪讝讜诪谉 诇住注讜讚转 讞转谉 爪专讬讱 诇讛讬讜转 讘讚讞谉 诇砖诪讞 讛讞转谉 讜讗诐 讗讻诇 讜诇讗 砖诪讞讜 注讜止讘值专 讘旨址讞植诪执砖旨讈指讛 拽讜止诇讜止转, 讝讛 诇讗 讬讘讗 诇住注讜讚转 讞转谉 讜诇讗讻讜诇 砖诐, 讻讬 讬讗诪专 诪讛 诇讬 诇讗讻讜诇 讜讗转讞讬讬讘 讘旨址讞植诪执砖旨讈指讛 拽讜止诇讜止转? 诇讗 讛谉 讜诇讗 砖讻专谉! 讜砖诪讗 讛讜讗 讘讬讬砖谉 讜讗讬谞讜 讬讻讜诇 诇注砖讜转 讘讚讬讞讜转 诇砖诪讞 讞转谉.
讜谞"诇 讘住"讚 讘讛拽讚讬诐 诪"砖 讘讙诪专讗 (讻转讜讘讜转 讬讝, 讗) 讻旨值讬爪址讚 诪职专址拽旨职讚执讬谉 诇执驻职谞值讬 讛址讻旨址诇旨指讛, 讘旨值讬转 砖讈址诪旨址讗讬 讗讜止诪职专执讬诐 讻旨址诇旨指讛 讻旨职诪讜止转 砖讈侄讛执讬讗 讜旨讘值讬转 讛执诇旨值诇 讗讜止诪职专执讬诐 讻旨址诇旨指讛 谞指讗指讛 讜址讞植住讜旨讚指讛 讜驻讬专砖转讬 砖诐, 讚讙诐 讚讘专讬 讘旨值讬转 砖讈址诪旨址讗讬 讛诐 砖讘讞 诇讻诇讛, 注诇 讚专讱 砖讗诪专讜 诇讗 讻指旨讞指诇 讜职诇讗 砖指讉专指拽 讜职讬址注植诇址转 讞值谉. 讜诇讝"讗 讻旨址诇旨指讛 讝讜旨 讻旨职诪讜止 砖讈侄讛执讬讗, 砖诇讗 注砖讬谞讜 诇讛 讻指旨讞指诇 讜职砖指讉专指拽 讜注讻"讝 讛讬讗 谞讗讛, 讜诇讗 转讞砖讘讜 砖讛讬讗 谞讗讛 诪讞诪转 讻指旨讞指诇 讜职砖指讉专指拽 讜讻讬讜爪讗 讘讜.
讜讬砖 诇讞拽讜专 诇诪讛 驻讬专砖讜 讛砖讘讞 砖爪专讬讱 诇砖讘讞 讛讻诇讛 讻讚讬 诇砖诪讞讛 讘讜, 讜诇讗 驻讬专砖讜 讛砖讘讞 砖诇 讛讞转谉 诪讛 讛讜讗 讻讚讬 诇砖诪讞讜 讘讜, 讜爪专讬讱 砖讬讗诪专 讙诐 讻谉 讻旨值讬爪址讚 诪职专址拽旨职讚执讬谉 诇执驻职谞值讬 讛侄讞指转指谉?
讗讱 讛注谞讬谉 讛讜讗, 讻讬 讗专讝"诇 (注"讝 讛.) 讛砖讬"转 讗诪专 注诇 讬砖专讗诇, 讗转诐 讻驻讜讬讬 讟讜讘讛 讘谞讬 讻驻讜讬讬 讟讜讘讛, 讻讬 讗谞讬 谞转转讬 诇讗讚诐 讛专讗砖讜谉 讛讗砖讛 诇讟讜讘转讜 讜诇注讝专转讜, 讚讻转讬讘 (讘专讗砖讬转 讘, 讬讞) '诇止讗 讟讜止讘 讛直讬讜止转 讛指讗指讚指诐 诇职讘址讚旨讜止, 讗侄注直砖侄讉讛 诇旨讜止 注值讝侄专 讻职旨谞侄讙职讚旨讜止 讜讛讗讚诐 拽专讗 注诇讬讛 转讙专 讚讻转讬讘 讛指讗执砖指旨讈讛 讗植砖侄讈专 谞指转址转指旨讛 注执诪指旨讚执讬 (砖诐 讙, 讬讘), 讻讗讬诇讜 注砖讬转讬 诇讜 专注讛 讘谞转讬谞转讬 讛讗砖讛 讗诇讬讜, 讻谉 讗转诐 讻驻讜讬讬 讟讜讘讛 讜讻讜'.
讜讬讚讜注 砖讝讗转 讛诪讞诇讛 诇拽专讜讗 转讙专 注诇 讛讗砖讛 讜诇讞砖讜讘 讗讜转讛 诪转谞讛 专注讛, 谞转驻砖讟讛 讘诇讘 讘谞讬 讗讚诐 讛专讘讛 讘讚讜专讜转 讛专讗砖讜谞讬诐 砖讛讬讜 讙讚讜诇讬诐 讘砖讻诇 讜诪讚注 讜诇讗 谞砖讗讜 谞砖讬诐 讻诇诇, 讘讗讜诪专诐: 讻讬 诇拽讬讞转 讛讗讚诐 讗砖讛 讛讬讗 专注讛 诇讗讚诐. 讬砖 驻诇住讜祝 讙讚讜诇 砖诇讗 谞砖讗 讗砖讛 讻诇 讬诪讬讜 诪讟注诐 讝讛. 讙诐 注讜讚 驻诇住讜祝 讗讞讚 诪谉 讛拽讚诪讜谞讬诐 讘讞专 诇讬砖讗 讗砖讛 谞谞住转 讜拽爪专讛 讛专讘讛, 讜砖讗诇讜 讗讜转讜: 诇诪讛? 讜讗诪专 诇讛诐: 讗诪专讬 讗讬谞砖讬 讘讞讜专 讛专注 讘诪讬注讜讟讜, 讗诪专讜 诇讜: 讜讛诇讗 拽爪专 拽讜诪讛 诪诇讗 注专诪讛 讜讗诐 讻谉 讻诇 砖讻谉 砖诇讗 转讜讻诇 诇讛, 讗诪专 诇讜 讗谞讬 拽爪专 诪诪谞讛 讗诐 讻谉 注专诪转讬 讙讜讘专转 注诇 注专诪转讛.
讘讗讜驻谉 砖讬砖 讚注讜转 谞驻住讚讜转, 讚讞讜砖讘讬谉 讗诐 讗讚诐 谞讜砖讗 讗砖讛 讛专讬 讝讛 诇讜拽讞 诪拽讞 专注, 讜专讗讜讬 砖讬转注爪讘 注诇 诪拽讞讜, 诇讻讱 爪专讬讱 诇砖讘讞 讗转 讛讻诇讛 诇驻谞讬 讛讞转谉 讻讚讬 诇住转讜专 讚讬注讛 讝讜, 讜讘讝讛 诪诪讬诇讗 讬讛讬讛 讛讞转谉 砖诪讞 砖诇拽讞 诪拽讞 讟讜讘.
谞诪爪讗, 砖讘讞 讛讻诇讛 讛讜讗 注爪诪讜 砖诪讞转 讛讞转谉, 讜诇讻谉 讗讬谉 爪讜专讱 诇专拽讚 诇驻谞讬 讛讞转谉 诇住驻专 讘砖讘讞讜, 讻讬 讛讜讗 讬讜讚注 讗转 注爪诪讜, 讗讱 诪职专址拽旨职讚执讬谉 诇执驻职谞值讬 讛址讻旨址诇旨指讛 诇砖讘讞讛, 讜讻讬讜谉 讚诪砖讘讞讬谉 讛讻诇讛 讬砖诪讞 讛讞转谉, 注诇 讻讬 讬讚注 砖诇拽讞 诪拽讞 讟讜讘, 讜诇讗 讬讛讬讛 讞讜砖砖 讘诇讘讜 诇讗讜转诐 讚注讜转 讛谞驻住讚讜转 砖讞讜砖讘讬谉 讜讗讜诪专讬诐 讛诇讜拽讞 讗砖讛 讛专讬 讝讛 诇拽讞 诪拽讞 专注 诇注爪诪讜 砖专讗讜讬 诇讛转注爪讘 讘讜, 讜诇讻谉 讗专讝"诇 '讻旨值讬爪址讚 诪职专址拽旨职讚执讬谉 诇执驻职谞值讬 讛址讻旨址诇旨指讛' 讜诇讗 讗诪专讜 '讻旨值讬爪址讚 诪职专址拽旨职讚执讬谉 诇执驻职谞值讬 讛侄讞指转指谉' 讻讬 砖诪讞转 讛讞转谉 转诇讜讬讛 讘讝讛 砖诪专拽讚讬谉 诇驻谞讬 讛讻诇讛 讜诪砖讘讞讬谉 讗讜转讛.
诪讬讛讜 讗讬谉 砖诪讞讛 诇讞转谉 讗诇讗 讘诪专拽讚 讜诪砖讘讞 讗转 讛讻诇讛 讘讗讜转讜 专讬拽讜讚, 讗讘诇 讗诐 诪专拽讚 讜注讜砖讛 讘讚讬讞讜转 讘诇讘讚 讜讗讬谞讜 诪砖讘讞 讛讻诇讛, 讗讬谉 讘讝讛 砖诪讞讛 诇讞转谉 讗诇讗 讗讚专讘讛 诪注爪讬讘 讗转 诇讘讜. 讜讗诐 砖讜讞拽 讝讛 诪讘讞讜抓 讜诇讗 诪谉 驻谞讬诪讬讜转 诇讘讜, 讬注谉 讻讬 诪专拽讚 讜注讜砖讛 讘讚讬讞讜转 诇砖诪讞讜 讜讗讬谞讜 诪砖讘讞 讗转 讛讻诇讛, 谞诪爪讗 讛讜讗 诪讞讝拽 住讘专转 讗讜转诐 讘注诇讬 讚注讜转 讛谞驻住讚讜转 砖讗讜诪专讬诐 诇讜拽讞 讗砖讛 讛专讬 讝讛 诇讜拽讞 诪拽注 专注. 讜注转讛 讙诐 讻谉 讛讞转谉 讬讗诪专, 诇诪讛 讝讛 讘讗 诇注砖讜转 专拽讜讚 讜讘讚讬讞讜转 诇砖诪讞谞讬, 讚讗诐 诇拽讞转讬 诪拽讞 讟讜讘 讗谞讬 砖诪讞 讘诪拽讞 讟讜讘, 讗诇讗 讜讚讗讬 讝讛 讞讜砖讘 讛诪拽讞 专注, 诇讻讱 讘讗 诇讛注讘讬专 讛注爪讘讜谉 诪诪谞讬 讘专讬拽讜讚 讜讘讚讬讞讜转 讝讜 砖注讜砖讛.
 诪注砖讛 讘讗讞讚 砖拽谞讛 讻诇讬 讝讛讘 讙讚讜诇, 讗讱 讬砖 讘讜 转注专讜讘转 谞讞砖转, 讜诇讗 谞讜讚注 讻诪讛 转注专讜讘转 讬砖 讘讜, 讜讛讜讗 拽谞讗讜 讘讗诇祝 讝讛讜讘讬诐 注诇 讛诪讝诇, 讬转讻谉 讗讞专 砖讬转拽谞讜 讬专讜讬讞 讘讜 砖谞讬 讗诇驻讬诐 讝讛讜讘讬诐, 讜讬转讻谉 砖诇讗 讬注诇讛 讘讬讚讜 讗诇讗 转"拽 讝讛讜讘讬诐 讜讬驻住讬讚 转"拽. 讜讛讜讗 讗讞专 砖拽谞讗讜 讜诪住专 讛诪注讜转, 讘讗 诇讘讬转讜 注爪讘, 讻讬 诇讘讜 讚讜讗讙 讛专讘讛 砖诪讗 讬驻住讬讚 讘讜 讜谞转讞专讟 注诇 讝讗转. 讜讻讬讜谉 砖谞讻谞住 诇讘讬转讜 注爪讘, 讘讗 讞讘讬专讜 讛讗' 讜讛讬讛 注讜砖讛 诇驻谞讬讜 讚讘专讬诐 砖诇 讘讚讬讞讜转 讜诪讚讘专 诪讬诇讬 讚讘讚讬讞讜转讗 讛专讘讛, 讜讛讜讗 诇讗 驻谞讛 讗诇 讘讚讬讞讜转 砖注砖讛 讞讘讬专讜, 讜诇讗 谞专讗讛 讘驻谞讬讜 砖讞讜拽 讻诇诇. 讗讞专 讻讱 讘讗 讞讘讬专讜 讛讘' 讜讬讗诪专 诇讜: 讝讛 讛讻诇讬 砖拽谞讬转 讛讬讜诐 讬砖 诇讱 讘讜 诪讝诇 讟讜讘 讻讬 讗谞讬 讘讗 诇讬讚讬 讜注讬讬谞转讬 讘讜 讛讬讟讘, 讻讬 诇讬 讗讜诪谞讜转 讜讞讻诪讛 讘讚讘专讬诐 讗诇讜 讜讛讻专转讬 砖转注专讜讘转 谞讞砖讘转 砖讘讜 讛讬讗 诪讜注讟转, 讜讘诇讬 砖讜诐 住驻拽 转专讜讬讞 讘讜 砖谞讬 讗诇驻讬诐 讝讛讜讘讬诐, 讜讝讛 砖讞拽讜 驻谞讬讜 讜砖诪讞 砖诪讞讛 讙讚讜诇讛!
 讜讘谞讜 砖诇 讗讜转讜 讛讗讬砖 讛讬讛 讬讜砖讘 诪专讞讜拽 讜诇讗 砖诪注 诪讛 讚讘专 讛讘', 讜专拽 专讗讛 讗转 讛专讗砖讜谉 砖注砖讛 讘讚讬讞讜转 讛专讘讛 砖讻诇 讛砖讜诪注讬谉 砖讞拽讜 讛专讘讛, 讜专拽 讗讘讬讜 讬讜砖讘 注爪讘 讜诇讗 谞专讗讛 砖讞讝拽 讘驻谞讬讜, 讜专讗讛 讛讘' 讚讘专 注砖专讛 诪讬诇讬谉 讜讗讘讬讜 爪讛讘讜 驻谞讬讜 讜砖诪讞 砖诪讞讛 讙讚讜诇讛. 讜讗讞专 砖拽诪讜, 注诪讚 讛讘谉 讜砖讗诇 讗转 讗讘讬讜: 诇诪讛 诇讝讛 讻讱 讜诇讝讛 讻讱? 讗"诇: 讘谞讬, 讛专讗砖讜谉 讬讚注 诪拽讞 砖诇讬 砖拽谞讬转讬 讛讻诇讬 讘讗诇祝 讝讛讜讘讬诐, 讜谞讻谞住 讗爪诇讬 讜注砖讛 讘讚讬讞讜转 诪讘讞讜抓, 讗讚专讘讛 讚讗讙转讬 讬讜转专 注诇 讛诪拽讞, 讻讬 讗诪专转讬 诇诪讛 讝讛 讘讗 诇注砖讜转 讘讚讬讞讜转 诇驻谞讬 诇砖诪讞 讗讜转讬 诇注转 注转讛, 注诇 讻谉 讜讚讗讬 讬讚注 砖讛诪拽讞 专注, 讜讻讚讬 诇讛注讘讬专 讛爪注专 讘讗 诇砖诪讞 讗讜转讬, 讜诪讛 转讜注讬诇 讛砖诪讞讛 讗诐 讬砖 讛驻住讚 讙讚讜诇 讘诪拽讞, 讗讱 讛砖谞讬 讚讘专 诇讬 讘砖讘讞 讛诪拽讞 砖讛讜讗 讬讚注 讜讛讻讬专 讘讜 砖讛讜讗 诪拽讞 讟讜讘, 砖讘讜讚讗讬 讬砖 讘讜 专讬讜讞 讛专讘讛, 注诇 讻谉 砖诪讞转讬. 讜讻谉 讛注谞讬谉 讻讗谉, 讗诐 讛讞转谉 专讜讗讛 注讜砖讬诐 诇驻谞讬讜 专拽讜讚 讜讘讚讬讞讜转 讘诇讘讚, 讗讜诪专: 讗诐 讛诪拽讞 砖诇 讛讗砖讛 讟讜讘 讗谞讬 爪专讬讱 诇砖诪讜讞 讘讜 诪注爪诪讬, 讜诇诪讛 讝讛 注讜砖讛 讘讚讬讞讜转 诇砖诪讞谞讬, 讗诇讗 讜讚讗讬 讛诪拽讞 专注 砖专讗讜讬 诇讛转注爪讘 讘讜, 诇讻讱 讘讗 诇讛注讘讬专 诪诪谞讬 讛爪注专 讘讘讚讬讞讜转 讝讜, 讜讻诪讜 砖讗诪专 拽讜谞讛 讛讻诇讬 注诇 讞讘讬专讜 讛专讗砖讜谉. 讗讘诇 讗诐 讛讗讚诐 讛谞讻谞住 讗爪诇 讛讞转谉 讬砖讘讞 讛讻诇讛, 讛专讬 讝讛 讘讜讚讗讬 诪砖诪讞 讛讞转谉, 讻讬 诪讙讬讚 诇讜 诪拽讞讜 讟讜讘!
讛谞讛 讻讬 讻谉 讗诐 讛讗讚诐 讘讗 诇住注讜讚转 讛讞转谉 讜讗讻诇 讜砖转讛 砖诐, 讗驻讬诇讜 砖诇讗 砖讘讞 讗转 讛讻诇讛 讘驻谞讬讜, 讻讬 讗诐 砖诪讞 讘讗讻讬诇讛 讜砖转讬讛 砖诇 住注讜讚转 讞转谉, 讛专讬 讝讛 诪砖诪讞 讛讞转谉, 砖讘讝讛 讬讘讬谉 讛讞转谉 砖诪拽讞讜 诪拽讞 讟讜讘, 讜讛专讜讬讞 讘谞砖讗讜 讗砖讛 讛专讜讞讛 讙讚讜诇讛, 讘执旨专职讘讜止转 讛址讟旨讜止讘指讛 专址讘旨讜旨 讗讜止讻职诇侄讬讛指 (拽讛诇转 讛, 讬) 注诇 讻谉 讘讗讜 诇讗讻讜诇 讜诇砖转讜转 讗爪诇讜 讘注讘讜专 讟讜讘讛 砖谞转谉 诇讜 讛拽讘"讛 讘讗砖讛 讝讜, 诪指爪指讗 讗执砖指旨讈讛 诪指爪指讗 讟讜止讘 (诪砖诇讬 讬讞, 讻讘), 讜讻诇 砖讻谉 讗诐 讬讘讜讗讜 诇砖讘讞 讘驻讬专讜砖 讗转 讛讻诇讛, 砖转专讘讛 砖诪讞转讜 砖诇 讛讞转谉 讘讝讛.
讗讘诇 讛谞讻谞住 诇讬讛谞讜转 诪住注讜讚转 讞转谉 讜注砖讛 专拽讜讚 讜讘讚讬讞讜转 砖诇 砖讞讜拽 讻讚讬 砖讬砖讞拽 讛讞转谉 讜诇讗 讚讘专 讘砖讘讞 讛讻诇讛 讻诇诇, 讛专讬 讝讛 诪注爪讬讘 讛讞转谉, 讻讬 讬讗诪专 讛讞转谉 讘诇讘讜, 讗诐 讛诪拽讞 砖诇 讛讗砖讛 讛讜讗 讟讜讘 诇诪讛 讝讛 注讜砖讛 讘讚讬讞讜转 讻讚讬 砖讗砖讞拽, 讛诇讗 讗谞讻讬 专讗讜讬 砖讗砖讞拽 讜讗砖诪讞 注诇 诪拽讞讬, 讗诇讗 讜讚讗讬 讝讛 住讜讘专 讻讗讜转诐 讛讚注讜转 砖讞讜砖讘讬谉 谞砖讜讗讬 讛讗讚诐 讗砖讛 讛讜讗 诪拽讞 专注 砖专讗讜讬 诇讛转注爪讘 讘讜, 诇讻讱 注砖讛 讘讚讬讞讜转 讻讚讬 诇讛注讘讬专 讛爪注专 诇驻讬 砖注讛, 讜讻诪"砖 讗讜转讜 讛讗讬砖 砖拽谞讛 讛讻诇讬 讛谞讝讻专.
谞诪爪讗 讛讘讗 诇住注讜讚转 讞转谉 讜谞讛谞讛 砖诐 讗祝 注诇 驻讬 砖诇讗 砖讘讞 讛讻诇讛, 讛专讬 讝讛 诪砖诪讞 讗转 讛讞转谉, 讻讬 讝讜 讛讜讻讞讛 砖'诪指爪指讗 讗执砖指旨讈讛 诪指爪指讗 讟讜止讘' 诇讻谉 讘讗讜 诇讗讻讜诇 注诐 讛讞转谉 讘讬讜诐 讟讜讘讛, 讜讻诇 砖讻谉 讗诐 讬砖讘讞讜 讛讻诇讛 砖砖讘讞讜 诪拽讞讜 讘驻讬专讜砖 砖讘讚讘专 讝讛 住转专讜 讚注转 讗讜转诐 讛拽讜专讬谉 转讙专 注诇 谞砖讜讗讬谉. 讗讱 诪讬 讛讜讗 讝讛 讛址谞旨侄讛直谞侄讛 诪执住旨职注讜旨讚址转 讞指转指谉 讜职讗值讬谞讜止 诪职砖讉址诪旨职讞讜止, 讗诇讗 讛讜讗 诪砖转讚诇 诇注砖讜转 砖讞讜拽 讘诪讬诇讬 讚讘讚讬讞讜转讗 讻讚讬 诇注讜专专 砖诪讞讛 诇讞转谉, 讚讝讛 讜讚讗讬 诪注爪讬讘 诇讘 讛讞转谉 讻讚讗诪专谉, 诇讻讱 注讜止讘值专 讘旨职讞指诪值砖讈 拽讜止诇讜止转 讜诇讝"讗 讻旨指诇 讛址谞旨侄讛直谞侄讛 诪执住旨职注讜旨讚址转 讞指转指谉 讜职讗值讬谞讜止 诪职砖讉址诪旨职讞讜止 讚讛讬讬谞讜: 谞讻谞住 讗爪诇讜 诇住注讜讚讛 讜注讜砖讛 讚讘专讬诐 砖讚讜讞讬谉 讛砖诪讞讛 诪诇讘 讛讞转谉, 讻讙讜谉 砖讛讜讗 诪砖转讚诇 诇注砖讜转 诪讬诇讬 讚讘讚讬讞讜转讗 讘诇讘讚, 讛专讬 讝讛 注讜止讘值专 讘旨址讞植诪执砖旨讈指讛 拽讜止诇讜止转.
讜讘讝讛 讛讘讬讗讜专 砖讘讬讗专转讬 讘住"讚, 讬讘讗 谞讻讜谉 诪谞讛讙 讛注讜诇诐 讘讝诪谉 讛讝讛, 砖讘讗讬诐 诇讬讛谞讜转 诪住注讜讚转 讞转谉 讜讗讬谞诐 诪砖讘讞讬谉 讛讻诇讛 讘驻谞讬讜, 讻讬 讗诐 讗讜讻诇讬诐 讜砖讜转讬诐 讘砖诪讞讛 砖诇 驻讝诪讜谞讬诐 讘砖转讬拽讛, 讜诇驻讬 驻砖讟 讛诪讗诪专 注讜讘专讬诐 讘旨址讞植诪执砖旨讈指讛 拽讜止诇讜止转, 讗讱 诇驻讬 讘讬讗讜专讬谞讜 讘住"讚, 讚讗讻讬诇讛 讜砖转讬讛 讘砖诪讞讛 讝讜 讛讬讗 砖诪讞转 讛讞转谉 讗祝 注诇 驻讬 砖诇讗 讚讘专讜 讘砖讘讞 讛讻诇讛, 讜专拽 讛注讜砖讛 讘讚讬讞讜转 诇砖讞拽 讛讞转谉 讜讗讬谞讜 诪砖讘讞 讗转 讛讻诇讛, 讝讛 讛讜讗 诪注爪讬讘 诇讘 讛讞转谉 讘注讬拽专 讛诪拽讞 砖诇讜 讜职注讜止讘值专 讘旨址讞植诪执砖旨讈指讛 拽讜止诇讜止转 讜讻诇 讝讛 讗谞讬 讻讜转讘 讚专讱 讚专砖 注诇 驻讬 讗讜转讛 讛拽讚诪讛 砖讻转讘转讬 诇注讬诇 讘讚注讜转 拽爪转 驻诇讜住驻讬诐 讜讻讗诪讜专.


讜职讗执诐 诪职砖讉址诪旨职讞讜止, 诪址讛 砖旨讉职讻指专讜止? 讗指诪址专 专址讘旨执讬 讬职讛讜止砖讈只注址 讘旨侄谉 诇值讜执讬: 讝讜止讻侄讛 诇职转讜止专指讛 砖讈侄谞旨执转旨职谞指讛 讘旨职讞指诪值砖讈 拽讜止诇讜止转. 谞"诇 讘住"讚, 讻讬讜谉 讚注砖讛 诪爪讜讛 讘'砖诪讞讛' 砖讛讬讗 讗讜转讬讜转 '讞诪砖讛' 诇讻讱 讝讜讻讛 诇转讜专讛 砖谞讬转谞讛 讘讞诪砖讛 拽讜诇讜转. 讜讛讗 讚讝讻专 '拽讜止诇讜止转', 诪驻谞讬 讻讬 讬讚讜注 拽讜诇讜转 讚诪转谉 转讜专讛 讛讬讛 讘讛诐 谞住, 讻诪"砖 讜职讻指诇 讛指注指诐 专止讗执讬诐 讗侄转 讛址拽旨讜止诇止转 (砖诪讜转 讻, 讟讜) 砖讛讬讜 专讜讗讬谉 讘注讬谞讬讛诐 讛拽讜诇讜转 诪诪砖. 讜讬讚讜注 讚讞转谉 讜讻诇讛 专诪讜讝讬诐 讘讗讜转讬讜转 谞值住, 讻讬 讛讞转谉 讗讞讜讝 讘砖诐 讛讜讬"讛 讚诪讬诇讜讬 讗诇驻讬"谉 [讬讜"讚 讛"讗 讜讗"讜 讛"讗 注讜诇讛 45] 砖讛讜讗 诪住驻专 讗指讚指诐 [45], 讜讛讻诇讛 讗讞讜讝讛 讘砖诐 讗讚谞"讬 砖诪住驻专讜 住"讛 [65] 砖讛讜讗 诪住驻专 讛值讬讻指诇 [65], 讻诪"砖 讜址讬职讬指 讘职旨讛值讬讻址诇 拽指讚职砖讈讜止 讛址住 诪执驻指旨谞指讬讜 讻指旨诇 讛指讗指专侄抓 (讞讘拽讜拽 讘, 讻) 讜职讻旨址诇旨指讛 讗讜转讬讜转 讛值讬讻指诇 讗诐 转谞讬讞 讞讬专"拽 讘诪拽讜诐 讬讜"讚. 讜讛谞讛 诪"讛 [45] 讜住"讛 [65] 注讜诇讛 谞值住 [110], 谞诪爪讗 专诪讜讝讬诐 讘谞住, 诇讻讱 讛诪砖诪讞 讞转谉 讜讻诇讛, 讝讜止讻侄讛 诇职转讜止专指讛 砖讈侄谞旨执转旨职谞指讛 讘旨址讞植诪执砖旨讈指讛 拽讜止诇讜止转 砖讛讬讜 谞专讗讬谉 讘讚专讱 谞值住.





讙诇讬讜谉 讛砖"住 - 专讘讬 注拽讬讘讗 讗讬讙专

讙诪' 诪讬讚 讛讜讗 讻讜注住 讻讜'. 注讬' 讘讝讜讛"拽 驻专砖转 转专讜诪讛 [讚' 拽诇"讗 注"讗] 讜注讬' 讘转砖讜讘转 专砖讘"讗 住讬' 谞':


砖诐 讻诇 讛谞讛谞讛 诪住注讜讚转 讞转谉 讻讜'. 诪讙"讗 住讬诪谉 拽谞"讜:





驻谞讬 讬讛讜砖注

讘讙诪专讗 讗诪专 专' 讞诇讘讜 讗诪专 专讘 讛讜谞讗 讛讬讜爪讗 诪讘讛"讻 讻讜' 讗诪专 讗讘讬讬 诇讗 讗诪专谉 讗诇讗 诇诪讬驻拽 讻讜'. 讜诇讻讗讜专讛 讬砖 诇转诪讜讛 讚诪诇转讗 讚驻砖讬讟讗 讛讬讗 讻讬讜谉 砖讛讜讗 讚讘专 讜讛驻讜讻讜 讜注讬讬谉 讘诪讛专砖"讗 讘讞"讗 讜转讬专抓 讘讚讜讞拽. 讜诇驻注谞"讚 谞专讗讛 诇讬讬砖讘 讻讬讜谉 讻砖谞讚拽讚拽 注讜讚 讘诪讛 讚拽讗诪专 专讘 讛讜谞讗 讛讬讜爪讗 诪讘讛"讻 讗诇 讬驻住讬注 驻住讬注讛 讙住讛 讚诪讗讬 讗讬专讬讗 讘讬转 讛讻谞住转 讛讗 讘诇讗"讛 讗住讜专 诇驻住讜注 驻住讬注讛 讙住讛 讻讚讗讬转' 讘砖讘转 讚祝 拽讬"讙 注"讘 讚讘注讬 诪讬谞讬讛 专讘讬 诪专' 讬砖诪注讗诇 讘专' 讬讜住讬 诪讛讜 诇驻住讜注 驻住讬注讛 讙住讛 讘砖讘转 讗诪专 诇讬讛 讜讻讬 讘讞讜诇 诪讬 讛讜转专讛 砖谞讜讟诇转 讗' 诪转"拽 诪诪讗讜专 注讬谞讬讜 讻讜' 注"砖 讜注"讻 爪"诇 讚专讘 讛讜谞讗 诪讬诇转讗 讚驻讟讬拽讗 拽讗诪专 讚讛讬讜爪讗 诪讘讛"讻 讗住讜专 诇驻住讜注 讗驻讬' 讻砖讛讜诇讱 诇讚讘专 诪爪讜讛 讻讙讜谉 讘讬讜爪讗 诪讘讛"讻 诇讘讛"诪 讻讚专砖讬谞谉 讬诇讻讜 诪讞讬诇 讗诇 讞讬诇 讚讘讻讛"讙 诇讗 砖讬讬讱 讛讱 讗讬住讜专讗 讚谞讜讟诇转 讗' 诪转"拽 诪诪讗讜专 注讬谞讬讜 讗驻"讛 讘讬讜爪讗 诪讘讛"讻 讗住讜专 诇驻住讜注 驻住讬注讛 讙住讛 讜讛讬讬谞讜 讻驻专砖"讬 诇驻讬 砖诪专讗讛 讘注爪诪讜 砖讚讜诪讛 注诇讬讜 讻诪砖讗 讚诪讛"讟 讗住讜专 讗驻讬诇讜 讘讛讜诇讱 诪讘讛"讻 诇讘讛"诪 讚诇讗讜 讻"注 讬讚注讬 讘讛讗 讜注"讝 诪住讬拽 砖驻讬专 诇讗 讗诪专谉 讗诇讗 诇诪讬驻拽 讗讘诇 诇诪讬注诇 诪爪讜讛 讛讜讗 诇诪讬专讛讟 驻讬' 讚讘讻讛"讙 诇讬转 讘讬讛 谞诪讬 讗讬住讜专讗 讚谞讜讟诇 讗' 诪转"拽 诪诪讗讜专 注讬谞讬讜 讻谞"诇 讜拽"诇:


砖诐 讗诪专 专' 讝讬专讗 讗讙专讗 讚驻讬专拽讗 专讛讟讗. 讜驻专砖"讬 砖讛专讬 专讜讘诐 讗讬谞诐 诪讘讬谞讬诐. 讜诇驻"讝 爪"诇 谞诪讬 讘讻讛"讙 讘讗讙专讗 讚讻诇讛 讜讗讙专讗 讚砖诪注转讗 讜诇讻讗讜专讛 谞专讗讛 讚讜讞拽 讜讻"砖 讘讗讙专' 讚转注谞讬转 讜讗讙专讗 讚爪讚拽转' 讚诇讗 砖讬讬讱 诇驻专砖 讻讛"讙 讜诇讜诇讬 驻专砖"讬 讛讬讛 谞专讗讛 诇讬 诇驻专砖 讘注谞讬谉 讗讞专 诪砖讜诐 讚讻诇 讛谞讬 讚拽讞砖讬讘 讘砖诪注转讬谉 专讜讘谉 讻讻讜诇谉 讛谉 诪讛谞讱 讚拽讞砖讬讘 讘讘专讬讬转讗 讘驻专拽 诪驻谞讬谉 砖讛谉 讚讘专讬诐 砖讗讚诐 讗讜讻诇 驻讬专讜转讬讛诐 讘注讜诇诐 讛讝讛 讜讛拽专谉 拽讬讬诪转 诇注讜诇诐 讛讘讗 讛砖讻诪转 讘讛"诪 讜讛讻谞住转 讻诇讛 讜讛诇讜讬讬转 讛诪转 讻讜' 讜讛讟注诐 诪讘讜讗专 住讜祝 驻' 拽诪讗 讚拽讬讚讜砖讬谉 讚讛讗 讚砖讬讬讱 讘讛谞讱 讟驻讬 砖讻专 拽专谉 讜驻讬专讜转 讛讬讬谞讜 诪砖讜诐 砖诪爪讜转 注爪诪谉 讬砖 诇讛谉 拽专谉 讜驻讬专讜转 注"砖 讜诪砖"讛 诪驻专砖 讘砖诪注转讬谉 砖驻讬专 诪讛讜 注谞讬谉 讛驻讬专讜转 砖诇 讛诪爪讜转 注爪诪谉 讛讬讬谞讜 诪砖讜诐 讚讛砖讻诪转 讘讛"诪 诪诇讘讚 注讬拽专 诪爪讜转 讛诇讬诪讜讚 砖讛讜讗 讛拽专谉 讬砖 诇讜 讙"讻 驻讬专讜转 讜讛讬讬谞讜 讗讙专讗 讚驻专拽讗 专讛讟讗 讜讚讻诇讛 讚讜讞拽' 讜讚砖诪注转' 住讘专讗 讜讚讘讬 讟诪讬' 砖转讬拽讜转' 讜讚诇讜讬讬. 讜讛讗 讚拽讞砖讬讘 谞诪讬 讗讙专讗 讚转注谞讬转' 爪讚拽转' 讜诇讗 拽讞砖讬讘 诇讛 讛转诐 讘讗诇讜 讚讘专讬诐 砖讗讜讻诇 驻讬专讜转讬讛谉 讘注讛"讝 讜讛拽专谉 拽讬讬诪转 诇讜 诇注讛"讘 讛讬讬谞讜 诪砖讜诐 讚讗转讬' 诪拽"讜 诪讙诪讬诇讜转 讞住讚讬诐 讻讚讗诪专 专' 讗诇注讝专 诇拽诪谉 讚祝 诇"讘 讙讚讜诇讛 转注谞讬转 讬讜转专 诪谉 讛爪讚拽讛 砖讝讛 讘讙讜驻讜 讜讝讛 讘诪诪讜谞讜 讻谞"诇:


砖诐 讗诪专 专' 讛讜谞讗 讻诇 讛诪转驻诇诇 讗讞讜专讬 讘讛"讻 讻讜'  讜驻专砖"讬 讻诇 驻转讞讬 讘转讬 讻谞住讬讜转 讛讬讜 讘诪讝专讞 讜讛讻讬 转谞讬讗 讘转讜住驻转讗 讚诪讙讬诇讛 讻讜' 诪注讬谉 诪拽讚砖 讜诪砖讻谉. 讜诇讻讗讜专讛 讻诇 讛讗专讬讻讜转 讘讚讘专讬 专砖"讬 讘讝讛 讛诐 诇诪讜转专 砖讛专讬 讗驻讬' 讗诐 讛讬讜 驻转讞讬 讘转讬 讻谞住讬讜转 讘诪注专讘 讻诪讜 砖诇谞讜 讗讜 讘讗讬讝讛 爪讚 砖讬讛讬讛 砖讬讬讱 谞诪讬 讛讱 诪讬诪专讗 讚专讘 讛讜谞讗 讻讬讜谉 砖注讬拽专 讛讗讬住讜专 讛讜讗 砖诇讗 诇讛转驻诇诇 讗讞讜专讬 讛讻讜转诇 砖讛讻诇 诪砖转讞讜讬诐 诇诪讜诇讛. 讜谞专讗讛 讘讝讛 讚注讬拽专 讻讜讜谞转 专砖"讬 诇讬讬砖讘 拽讜砖讬讬转 讛转讜住驻讜转 砖讛拽砖讜 讚讗"讻 讘诪讛讚专 讗驻讬讛 诇讘讬 讻谞讬砖转讗 讬砖 诇讗住讜专 讬讜转专 讚诪讞讝讬 讻讘' 专砖讜讬讜转 讜讘诇讗讜 讛讱 拽讜砖讬转 讛转讜住' 谞诪讬 诪住讘专讗 讬砖 诇讗住讜专 讬讜转专 讘讚诪讛讚专 讗驻讬' 讻讜' 讻讬讜谉 砖讛讻诇 诪砖转讞讜讬谉 转诪讬讚 诇爪讚 讗"讬 讜诇诪拽讚砖 讜诇讘讬转 讛讻驻讜专转 讗"讻 讘讚诪讛讚专 讗驻讬讛 讛讜讬 讗讞讜专讬讜 诇讻诇 讛谞讱 讛诪拽讜诪讜转 讛拽讚讜砖讬诐 诇讻讱 讻转讘 专砖"讬 砖诇注讜诇诐 驻转讞 讘讛"讻 讘诪讝专讞 诪注讬谉 诪拽讚砖 讜诪砖讻谉 讬砖 诇谞讜 诇注砖讜转 讚讜讙诪讗 讜讻讬 讛讬讻讬 讚讗砖讻讞谉 讘诪拽讜诐 讛诪拽讚砖 诇拽诪谉 讘住讜祝 驻' 转驻诇转 讛砖讞专 砖讻诇 讛转驻诇讜转 讛诐 讻谞讙讚 讘讬转 讛讻驻讜专转 讜讛诪转驻诇诇 讗讞讜专讬 讘讬转 讛讻驻讜专转 讬专讗讛 注爪诪讜 讻讗讬诇讜 注讜诪讚 诇驻谞讬 讛讻驻讜专转 讜驻专砖"讬 砖诐 砖诪讞讝讬专 驻谞讬讜 诇爪讚 诪讝专讞. 谞诪爪讗 讚讗注"讙 砖讻诇 讛注讜诪讚讬诐 讘注讝专讛 诪砖转讞讜讬诐 诇爪讚 诪注专讘 诪讜诇 讻讜转诇 讛诪注专讘讬 讗驻"讛 讛注讜诪讚 讗讞讜专讬 讗讜转讜 讛讻讜转诇 诪讻讜讬谉 驻谞讬讜 讻谞讙讚 讗讜转讜 讛讻讜转诇 注爪诪讜 讻讬讜谉 砖讝讛 诪拽讜诐 诪拽讜讚砖 诇诪拽讜诐 砖讻讬谞讛 讜讗"讻 讻讛"讙 讙讜驻讗 讬砖 诇谞讜 诇注砖讜转 讘讘讛"讻 砖诇谞讜 砖讛谉 讘诪拽讜诐 诪拽讚砖 讜讻讜转诇 讛诪注专讘讬 砖讘讘讛"讻 讛讜讗 诪拽讜讚砖 讘讬讜转专 讜讬砖 诇讻讜讜谉 转驻诇转讜 谞讙讚 讗讜转讜 诪拽讜诐 注爪诪讜 讻谉 谞"诇 谞讻讜谉 讘注讛"讬 讘讻讜讜谞转 专砖"讬 讜讚讘专讬 专讘讬谞讜 讬讜谞讛 讘讝讛 砖讻转讘 诇讛讬驻讱 诇驻"讚 爪专讬讻讬谉 注讬讜谉 讙讚讜诇 讜讚讜"拽 讛讬讟讘:





爪诇"讞

讗诐 诇讚讘专 诪爪讜讛 讛诇讱 讜讻讜' 讜诇讻讗讜专讛 讚讘专 讝讛 讗讬谞讜 诪专讜诪讝 讘拽专讗. 讜谞诇注"讚 讚讛讗讬 讗砖专 讚讻转讬讘 讗砖专 讛诇讱 讜讙讜' 讛讜讗 诇砖讜谉 讗诐 讚诪爪讬谞讜 讗砖专 诪砖诪砖 讘诪拽讜诐 讗诐 讚讻转讬讘 讗砖专 谞砖讬讗 讬讞讟讗 讜转专讙讜诐 讗讜谞拽诇讜住 讗诐 专讘讗 讬讬讞讜讘 讜讻谉 讻讗谉 拽专讗 讗诪专 讗诐 讛诇讱 讞砖讻讬诐 讚讛讬讬谞讜 诇讚讘专 讛专砖讜转 讗讝 讗讬谉 谞讜讙讛 诇讜 讜诪诪讬诇讗 诪驻讜专砖 讛讚讬讜拽 砖讗诐 诇讗 讛诇讱 诇讚讘专 讛专砖讜转 专拽 诇讚讘专 诪爪讜讛 谞讜讙讛 诇讜:


讛讬 讞住讬讚 讛讬 注谞讬讜. 讬诇"讚 诪讛 注谞讜讛 砖讬讬讱 讘讝讛 砖拽讜讘注 诪拽讜诐 诇转驻诇转讜 讜讗诐 讬砖 讘讜 讟专讞讛 砖爪专讬讱 诇讬诇讱 诇诪拽讜诐 讛讛讜讗 砖讬讬讱 诇拽专讜转讜 爪讚讬拽 讗讜 讞住讬讚 讗讘诇 注谞讜讛 诇讻讗讜专讛 诇讗 砖讬讬讱 讘讝讛. 讜谞专讗讛 讚注拽专 讟注诪讗 砖诇 拽讘讬注转 讛诪拽讜诐 诇驻讬 砖讛诪拽讜诐 讛讛讜讗 讻讬讜谉 砖讛转驻诇诇 砖诐 拽谞讛 讛诪拽讜诐 拽讚讜砖讛 讜砖讜讘 讻砖诪转驻诇诇 驻注诐 砖谞讬转 拽讚讜砖转 讛诪拽讜诐 诪住讬讬注 诇讜 砖转拽讜讘诇 转驻诇转讜 讜讛谞讛 诪爪讬谞讜 讘转注谞讬转 讚祝 讱"讗 注"讘 砖讗诪专讜 诇讗 诪拽讜诪讜 砖诇 讗讚诐 诪讻讘讚 讗讜转讜 讗诇讗 讛讜讗 诪讻讘讚 讗转 诪拽讜诪讜 讜讗"讻 讛诪转讙讗讛 讗讜诪专 砖讛讜讗 讗"爪 砖诪拽讜诪讜 讬讻讘讚 讗讜转讜 讚讛讬讬谞讜 砖讛诪拽讜诐 讬住讬讬注 诇讜 诇讛砖专讜转 注诇讬讜 拽讚讜砖讛 砖讬讜讻诇 诇讻讜讬谉 讘转驻诇转讜 讜讻诪讜 讻谉 砖转讜讻诇 转驻诇转讜 诇注诇讜转 诇诪注诇讛 诪专讜讘 拽讚讜砖讛 砖讘诪拽讜诐 讗诇讗 讗讚专讘讛 讛讜讗 诪讻讘讚 诪拽讜诪讜 讜讘讻诇 诪拽讜诐 砖讛讜讗 讬转驻诇诇 讬转拽讚砖 讛诪拽讜诐 诪诪谞讜 讜诇讗 砖讛讜讗 讬转拽讚砖 诪诪拽讜诪讜 讜讝讛 讙讗讜讛 讗讘诇 讝讛 砖拽讜讘注 诪拽讜诐 讛讜讗 诪讜专讛 砖爪专讬讱 住讬讜注转 拽讚讜砖转 讛诪拽讜诐 砖讬讙专讜诐 诇讜 砖诇讗 讬讘诇讘诇 转驻诇转讜 讘诪讞砖讘转 讞讜抓 讜诪住讬讬注 诇讜 砖转讜讻诇 转驻诇转讜 诇注诇讜转 诇诪注诇讛 讝讛 诪讜专讛 砖讛讜讗 注谞讬讜:


讜诪讛 砖讗诪专讜 讗诇拽讬 讗讘专讛诐 讘注讝专讜. 谞诇注"讚 注"驻讬 讚讘专讬谞讜 诇注讬诇 驻讬专讜砖讜 讚诇拽诪谉 讚祝 讬' 注"讘 讗诪专讜 讻诇 讛转讜诇讛 讘讝讻讜转 注爪诪讜 转讜诇讬谉 诇讜 讘讝讻讜转 讗讞专讬诐 讜讻诇 讛转讜诇讛 讘讝讻讜转 讗讞专讬诐 转讜诇讬谉 诇讜 讘讝讻讜转 注爪诪讜 讜讗讘专讛诐 讗讘讬谞讜 讜讚讗讬 讻诇 诪讛 砖注砖讛 诇讜 讛拽"讘讛 讘讝讻讜转 注爪诪讜 注砖讛 诇讜 讚诪讛 讝讻讜转 讗讞专讬诐 砖讬讬讱 讘讗讘专讛诐 讗讘讬谞讜 讝讻讜转 讗讘讜转 诇讗 砖讬讬讱 讗爪诇讜 讜讝讛 砖拽讜讘注 诪拽讜诐 诇转驻诇转讜 讛讬讬谞讜 砖转讜诇讛 讘讝讻讜转 拽讚讜砖转 讛诪拽讜诐 讜讗讬谞讜 转讜诇讛 讘讝讻讜转 注爪诪讜 讜讛拽讬讘讛 转讜诇讛 诇讜 讘讝讻讜转 注爪诪讜 讜讛专讬 讛讜讗 讘讝讛 讻诪讜 讗讘专讛诐 讗讘讬谞讜 讜诇讻谉 讗诪专讜 砖讗诇拽讬 讗讘专讛诐 讘注讝专讜:


讗讘诇 诇诪讬注诇 诪爪讜讛 诇诪专讛讟. 讬砖 诇讚拽讚拽 讛专讬 讘爪讚 讛讗讬住讜专 诇诪讬驻拽 拽讗诪专 驻住讬注讛 讙住讛 讜讗"讻 讛"诇 诇讗讘讬讬 讙"讻 诇讜诪专 讗讘诇 诇诪讬注诇 诪爪讜讛 诇驻住讜注 驻"讙 讜讞砖讘转讬 讘讚注转讬 讚诇专讜抓 讛讜讗 讬讜转专 诪驻住讬注讛 讙住讛 讜拽诪"诇 讘讻诇 爪讚 专讘讜转讗 讚诇诪讬驻拽 诇"诪 讚诇专讜抓 讗住讜专 讗诇讗 讗驻讬诇讜 驻"讙 讙诐 讻谉 讗住讜专 讜诇诪讬注诇 谞拽讬讟 专讘讜转讗 讚讗驻讬' 诇专讜抓 讛讜讗 诪爪讜讛. 讜讗诪谞诐 讞讝讬谞讗 诇讛诪讛专砖"讗 讘讞"讗 讘驻专拽 讜讗诇讜 拽砖专讬诐 砖讻转讘 讟注诐 砖诇讗 讚专砖讜 讙讘讬 诪注砖讜转 讚专讻讬讱 砖诇讗 讬讛讗 讛讬诇讜讻讱 砖诇 砖讘转 讜讻讜' 讚讚专讻讬 砖诪讬诐 诪讜转专讬诐 讻诪讜 砖讚专砖讜 讙讘讬 诪诪讜爪讗 讞驻爪讬讱 砖讞驻爪讬 砖诪讬诐 诪讜转专讬诐 诪砖讜诐 讚讗祝 讚讗讬住讜专讗 诇讬讻讗 住讻谞讛 诪讬讛讗 讗讬讻讗 讜讻讜' 注"砖. 讜诇讻讗讜专讛 讚讘专讬讜 住讜转专讬诐 住讜讙讬讗 讚讻讗谉 讚诇讚讘专 诪爪讜讛 讬专讜抓 讗驻讬' 讘砖讘转 讜讛专讬"祝 讘注"讬 讻转讘 讻讗谉 讚讗祝 讚驻"讙 谞讜讟诇转 讗讞讚 诪讞诪砖 诪讗讜转 诪诪讗讜专 注讬谞讬讜 讗讘诇 诇讚讘专 诪爪讜讛 砖讜诪专 诪爪讜讛 诇讗 讬讚注 讚讘专 专注 讜诇讚讘专讬 讛专讬"祝 爪"诇 讚讝讛 诇讗 诪拽专讬 砖讻讬讞讗 讛讬讝讬拽讗 讜讗诪谞诐 诇讚讘专讬 诪讛专砖"讗 拽砖讛 讻谞"诇 讜爪"诇 注"讻 诇讚讘专讬 诪讛专砖"讗 讚诇专讜抓 讗讬谞讜 讞诪讜专 讻诇 讻讱 讻诪讜 驻"讙 讜讗祝 讚驻"讙 讗住讜专 讗祝 诇讚讘专 诪爪讜讛 诪砖讜诐 住讻谞讛 诪"诪 专讬爪讛 诪讜转专转. 讜诇驻讬"讝 拽砖讬讬谉 讚讘专讬 讗讘讬讬 讚拽讗诪专 诇讗 讗诪专讜 讗诇讗 诇诪讬驻拽 讗讘诇 诇诪讬注诇 诪爪讜讛 诇诪专讛讟 讜讛专讬 驻"讙 讚讗讬讬专讬 讘诪讬驻拽 讙诐 诇诪讬注诇 诇讗 讛讜转专讛 讜住讻谞转讗 讗讬讻讗. 讜爪专讬讱 诇讜诪专 诇注谞讬谉 砖诪讜专讛 注诇 讞驻讝讜谉 砖诪专讗讛 砖谞讞驻讝 诇讝讛 讛专讬爪讛 诪讜专讛 讬讜转专 注诇 讞驻讝讜谉 讗讘诇 诇注谞讬谉 住讻谞讛 驻"讙 讙专讬注讗 讬讜转专 讜拽砖讛 诇注讬谞讬诐 讜讻讗谉 诇讻诇 爪讚 拽讗诪专 专讘讜转讗 讚诇注谞讬谉 诇诪讬驻拽 诇"诪 专讬爪讛 砖讗住讜专讛 砖讝讛 讜讚讗讬 诪讜专讛 砖谞讞驻讝 诇讘专讜讞 诪讘讛"讻 讗诇讗 讗驻讬' 诇驻住讜注 驻"讙 讙"讻 讗住讜专 诪诇讘讚 讛住讻谞讛 砖讘讚讘专 讬砖 讘讜 讙"讻 讗讬住讜专 诪爪讚 砖诪讜专讛 注讻"驻 拽爪转 讞驻讝讜谉 诇爪讗转 诪讘讛"讻 讜拽"讜 砖诇专讜抓 讗住讜专 讜拽讗诪专 讗讘讬讬 讚诇诪讬注诇 诪爪讜讛 诇诪专讛讟 讗讘诇 驻"讙 讗住讜专 诪爪讚 住讻谞讛 讗讘诇 诇讗 诪爪讚 讘讛"讻. 讜讗讻转讬 讬砖 诇讚拽讚拽 讻讬讜谉 讚注讻"驻 诇专讜抓 诇讬转 讘讬' 诪砖讜诐 住讻谞讛 讜讗祝 注驻"讻 讘砖讘转 诇讚讘专 讛专砖讜转 讗住讜专 诪爪讚 讗讬住讜专 砖讘转 讻讚诪讜讻讞 讻讗谉 讚拽讗诪专 专"讝 讚拽讗 诪讞诇讬讬谉 砖讘转讗 讜诇讚讘专 诪爪讜讛 诪讜转专 讜讗"讻 讛讚拽"诇 砖诐 讘驻专拽 讜讗诇讜 拽砖专讬诐 诇诪讛 诇讗 拽讗诪专 讙"讻 讙讘讬 诪注砖讜转 讚专讻讬讱 讚专讻讬讱 讗住讜专讬诐 讜讚专讻讬 砖诪讬诐 诪讜转专讬诐 讜讛讬讬谞讜 诇专讜抓. 讜谞专讗讛 诪砖讜诐 讚专爪讛 诇讛砖诪讬注谞讜 砖讙诐 驻"讙 讗注"驻讬 砖讗讬谞讜 诪讜专讛 讻"讻 注诇 讞驻讝讜谉 砖谞讬诪讗 诪讚谞讞驻讝 讻诇 讻讱 砖"诪 砖讛讜诇讱 诇注住拽 诪砖讗 讜诪转谉 讗驻"讛 讗住讜专讛 讘砖讘转 讙诐 诪爪讚 讗讬住讜专 砖讘转 诪诇讘讚 讛住讻谞讛 砖讬砖 讘讜 讜诇讻谉 诇讗 专爪讛 诇讜诪专 讚讚专讻讬 砖诪讬诐 诪讜转专讬诐 讚讝讛 讙诐 讘讚专讻讬 砖诪讬诐 注讻"驻 讗讬谞讜 诪讜转专 讚住讻谞转讗 讗讬讻讗 讜讗祝 讚诪砖讻讞转 诇讛 砖讬讛讬' 诪讜转专 诇砖诪讬诐 讜讗住讜专 诇讚讘专 讛专砖讜转 讚讛讬讬谞讜 诇专讜抓 诪"诪 讛讱 砖诪注转讗 讛转诐 讚讚专讬砖 诇讛谞讬 拽专讗讬 诇讗 讗讬讬专讬 诇专讜抓 讜讗讬讬专讬 讘驻"讙. 讜讗讜诇讬 讘讝讛 讬砖 诇讬讬砖讘 诪讛 讚诪讜拽讬 讛转诐 讻讚讘注讬 诪讬谞讬' 专讘讬 诪专' 讬砖诪注讗诇 讜讻讜' 讜诇讗 诪讜拽讬 诇讛 诇注谞讬谉 诇专讜抓 讘砖讘转 讜讗讬谉 讻讗谉 诪拽讜诪讜. 讜讗诐 讬讝讻谞讬 讛' 诇住讚专 讞讬讚讜砖讬讬 诇诪住' 砖讘转 讗讜诇讬 谞讘讗专 讘讝讛 讬讜转专:


诇注讜诇诐 讬专讜抓 讜讻讜' 讗驻讬' 讘砖讘转 讜讬诇"讚 讘讛讗 讚拽讗诪专 讗讘讬讬 诇注讬诇 讙讘讬 诇诪讬注诇 诪爪讜讛 诇诪专讛讟 诇诪讛 诇讗 讗诪专 砖讗驻讬诇讜 讘砖讘转. 讜谞诇注"讚 讚讗讘讬讬 诇注讬诇 诪讬讬专讬 讗驻讬诇讜 讗讬谉 讝诪谞讜 讘讛讜诇 砖讬讻讜诇 诇讘讜讗 诇讘讛"讻谞 讗驻讬诇讜 诇讗 讬专讜抓 讬讙讬注 砖诐 拽讜讚诐 砖讬转讞讬诇讜 诇讛转驻诇诇 讗驻"讛 诪爪讜讛 诇专讜抓 诇讛专讗讜转 讞砖拽讜 诇诪爪讜讛 讝讜 讜讗讝 讚讜拽讗 讘讞讜诇 诪讜转专 讗讘诇 讘砖讘转 讗讬谞讜 诪讜转专 讻讬 讗诐 讻砖诪讜讻专讞 诇专讜抓 诪讞诪转 砖讬注讘讜专 讛讝诪谉 讜讛谞讬 讚拽讗 专讛讟讗 诇驻讬专拽讗 讘砖讘转 诪讬讬专讬 砖讝诪谞讜 讘讛讜诇 砖讗诐 诇讗 讬专讜爪讜 诇讗 讬讘讜讗讜 讘转讞诇转 讛讚专讜砖:


砖谞讗诪专 讗讞专讬 讛' 讬诇讻讜 讻讗专讬' 讬砖讗讙. 讛讗 讚讛讜爪专讱 诇讛讘讬讗 讛讱 拽专讗 讜诇讗 住讙讬' 诇讬' 讘拽专讗 讚诇注讬诇 讜谞讚注讛 讜谞专讚驻讛 讛讬讬谞讜 诪砖讜诐 讚专爪讛 诇讛转讬专 讗驻讬诇讜 讘砖讘转 讜讻诪讜 讛讘讜专讞 诪讞诪转 砖讗讙转 讛讗专讬' 砖讜讚讗讬 诪讜转专 诇专讜抓 讘砖讘转 讜注讬讬谉 讘诪讛专砖"讗 讘讞"讗:


讗诪专 专"讛 讻诇 讛诪转驻诇诇 讜讻讜'. 讛谞讛 讛讗 讚诇注讬诇 讛讬讜爪讗 诪讘讛"讻 讗诪专 专' 讞诇讘讜 讗专"讛 讜讻谉 讻诇 讛谞讱 讚讘转专 讛讻讬 诇注讜诇诐 讬讛讗 讝讛讬专 讜讻讜' 讜讻诇 讛谞讬 讚诇拽诪谉 讻讜诇讛讜 讙"讻 讗诪专 专"讞 讗专"讛 讜诇讻谉 讙专住讬' 讘讻讜诇讛讜 讜讗诪专 讘讜讬"讜 讛注讬讟讜祝 讗讘诇 讛讱 讚讛讻讗 专"讛 讘注爪诪讜 讗诪专讛 讜诇讗 专"讞 诪砖诪讬' 讜诇讻谉 讙专住讬' 讻讗谉 讗诪专. 讜诇驻讬 讝讛 拽砖讬讗 诇诪讛 讛驻住讬拽 讘讗诪爪注 诪讬诇讬 讚专"讞. 讜谞专讗讛 诪砖讜诐 讚讛讱 诇注讬诇 讘注谞讬谉 讘讛"讻 讗讬讬专讬 讜讗讘讬讬 讗诪专 注诇讛 诇讗 讗诪专谉 讜讻讜' 讜讻谉 讛讱 讚讻讗谉 讘注谞讬谉 讘讛"讻 讗讬讬专讬 讜讙"讻 讗诪专 讗讘讬讬 注诇讛 诇"讗 诇讻谉 住诪讻讬谞讛讜 讬讞讚. 讜讗驻砖专 砖讝讛讜 讻讜讜谞转 专砖"讬 讘讚"讛 讗讞讜专讬 讜讻讜' 讜讛讗 讚专"讛 诪讜拽讬 诇讛 讗讘讬讬 讜讻讜' 讚诇讻讗讜专讛 诇讗 讞讬讚砖 专砖"讬 讘讝讛 讻诇讜诐 砖讛专讬 诪驻讜专砖 转讻祝 讘讙诪专讗 讛讱 讚讗讘讬讬 讜诇驻诪"砖 讻讜讜谞转 专砖"讬 讚诇讛讻讬 住诪讻讜 诪住讚专讬 讛砖"住 讛谞讱 诇讛讚讚讬:


注讜讚 谞诇注"讚 讻讜讜谞转 专砖"讬 讘讝讛 讜讛讜讗 注"驻讬 讛讙专住讗 砖讛讬' 诇讛转讜住' 讘专砖"讬 讻诪讘讜讗专 讘讚讘专讬讛诐 讘讚"讛 讗讞讜专讬 讜讻讜' 诇专砖"讬 讛讻讜转诇 砖讘讜 拽讘讜注 讛讗专讜谉 讜诇砖诐 驻讜谞讬诐 讛爪讬讘讜专 讘转驻诇转谉 讜讗讞讜专讬 讛讻讜转诇 讛讛讜讗 谞拽专讗 讗讞讜专讬 讘讛"讻谞 讜讘讚诇讗 诪讛讚专 讗驻讬' 诇讘"讻 讗祝 注"驻讬 砖讗讝 讛讜讗 注讜诪讚 讜驻谞讬讜 讻诇驻讬 讬专讜砖诇讬诐 讻诪讜 讛爪讬讘讜专 讗注驻"讻 谞拽专讗 专砖注 讜讘诪讛讚专 讗驻讬' 诇讘"讻 讗祝 砖驻谞讬讜 讛诐 诇讛讬驻讱 诪驻谞讬 讛爪讘讜专 诪"诪 讻讬讜谉 砖驻讜谞讛 诇讘"讻 砖驻讬专 讚诪讬. 讜讗讜诪专 讗谞讬 讛讜讻讞讛 诇驻讬专讜砖 讝讛 讜住转讬专讛 诇驻讬专讜砖 讛转讜住' 讚讛讗 拽砖讛 讘讛讱 拽专讗 砖诪讘讬讗 专讘 讛讜谞讗 专讗讬' 讻转讬讘 住讘讬讘 专砖注讬诐 讬转讛诇讻讜谉 讗"讻 诪砖诪注 讘讻诇 住讘讬讘讜转 讘讛"讻 诪讬 砖注讜诪讚 砖诐 讜讗讬谞讜 谞讻谞住 诇讘讛"讻 谞拽专讗 专砖注 讜讗"讻 诇诪讛 讝讛 谞拽讟 专"讛 讘诇砖讜谞讜 讗讞讜专讬 讘讛"讻 讙"讻 讛"诇 诇专"讛 诇诪讬诪专 住转诐 讻诇 讛诪转驻诇诇 住讘讬讘 讘讛"讻 谞拽专讗 专砖注 讜讗诪谞诐 诇驻讬专讜砖讜 砖诇 专砖"讬 讛谞"诇 诇专讘讜转讗 拽讗诪专 讚讘讗诪转 讛讗 讚拽专讗讜 专砖注 讛讜讗 诪讟注诐 砖讻讬讜谉 砖讘讬讚讜 诇讞讝讜专 驻谞讬讜 诇讘讛"讻 讜讛讜讗 讗讬谞讜 注讜砖讛 讻谉 讛讜讗 诪讘讝讛 讗转 讘讛"讻 讜讗"讻 专"讛 诇讗 诪讘注讬讗 拽讗诪专 诇"诪 讘砖讗专 爪讚讚讬诐 砖讗诐 讬讛讚专 讗驻讬' 诇讘"讻 讗驻讬' 注讜诪讚 讘爪驻讜谉 讗讜 讚专讜诐 讗注驻"讻 诇讗 讬讛讬' 驻谞讬讜 讛讬驻讱 诪驻谞讬 讛爪讬讘讜专 讜讗注驻"讻 讗讬谞讜 诪讞讝讬专 驻谞讬讜 诇讘"讻 驻砖讬讟讗 砖讛讜讗 专砖注 讜拽"讜 讗诐 注讜诪讚 讘讗讜转讜 爪讚 砖讛驻转讞 讘讜 砖讗讝 讗诐 诪讛讚专 诇讘"讻 讛讜讗 讙"讻 驻讜谞讛 讬讞讚 诪诪砖 注诐 讛爪讘讜专 讜讗注驻"讻 诇讗 诪讛讚专 讜讚讗讬 砖讛讜讗 专砖注 讗诇讗 讗驻讬诇讜 注讜诪讚 讗讞讜专讬 讘讛"讻 砖讗讝 讗诐 讬讛讚专 讗驻讬' 诇讘"讻 讬讛讬' 驻讜谞讛 讛讬驻讱 诪诪砖 诪诪讛 砖驻讜谞讬诐 讛爪讘讜专 讜讛讜讛 讗诪讬谞讗 砖讘讝讛 诇讗 讬讛讬' 诪讞讜讬讘 诇讗讛讚讜专讬 讗驻讬' 诇讘"讻 拽诪"诇 专"讛 讗讞讜专讬 讘讛"讻 讙"讻 讛讜讗 专砖注. 讜讝讛讜 讻讜讜谞转 专砖"讬 砖讛讬' 拽砖讛 诇讜 讛专讬 讘拽专讗 讻转讬讘 住讘讬讘 讜诇诪讛 驻讬专砖 讜专"讛 讗讞讜专讬 讘讛"讻 讜拽讗诪专 专砖"讬 讚讛讱 讚专"讛 讛讬讬谞讜 讘讚诇讗 诪讛讚专 讗驻讬' 讜诇讻讱 谞拽讟 讗讞讜专讬 诇专讘讜转讗 讗讘诇 诇驻讬专讜砖 专"讬 拽砖讛 讻谞"诇. 讜讚注 讚讛讱 讗讜拽讬诪转讗 讚讗讘讬讬 谞专诪讝 讘讚讘专讬 专"讛 注爪诪讜 讚拽讗诪专 讛诪转驻诇诇 讗讞讜专讬 讘讛"讻 讜诇讗 拽讗诪专 讛注讜诪讚 讗讞讜专讬 讘讛"讻 讜诪转驻诇诇 讗"讜 砖讛讬讬谞讜 讚讜拽讗 砖讛讜讗 诪转驻诇诇 讗讞讜专讬 讘讛讻"谞 砖驻谞讬讜 驻讜谞讬诐 诇讗讞讜专讬 讘讬转 讛讻谞住转:


讜讚注 讚讗祝 讚诇驻讬 驻讬专讜砖 讛谞"诇 讛讜讗 驻讜谞讛 讛讬驻讱 诪谞讙讚 讬专讜砖诇讬诐 诪"诪 诇讗 拽砖讬' 诪诪讛 砖砖谞讬谞讜 讘驻专拽 转驻诇转 讛砖讞专 讚祝 诇' 注"讗 砖讻诇 讬砖专讗诇 诪讻讜讜谞讬' 讗转 诇讘诐 诇诪拽讜诐 讗讞讚 讜诇专砖"讬 讛专讬 讝讛 讗讬谞讜 驻讜谞讛 诇诪拽讜诐 讛讛讜讗 讚讛专讬 讙诐 砖诐 讘诪砖谞讛 讚祝 讱"讟 注"讘 砖谞讬谞讜 讜讗诐 讗讬谞讜 讬讻讜诇 诇讛讞讝讬专 驻谞讬讜 讬讻讜讬谉 讗转 诇讘讜 讻谞讙讚 讘讬转 拽讛"拽 讜驻讬专讜砖 专讘讬谞讜 讛专诪讘"诐 讘驻讛"诪 砖讬驻谞讛 诇讘讜 讜专注讬讜谞讬讜 讜讬讞砖讜讘 讘诇讘讜 砖驻谞讬讜 讻谞讙讚 拽讛"拽 注"砖 讜砖驻讬专 讗诪专讬谞谉 讘讘专讬讬转讗 讛谞"诇 砖讻诇 讬砖专讗诇 诪讻讜讜谞讬诐 讗转 诇讘诐 诇诪拽讜诐 讗讞讚 讛专讬 砖诇讗 拽讗诪专 砖诪讻讜讜谞讬诐 驻谞讬讛诐 诇诪拽讜诐 讗讞讚 讗诇讗 诇讘诐 讜讻谉 讛拽专讗 砖诪讘讬讗 砖诐 讚祝 诇诪讚 转诇驻讬讜转 砖讻诇 驻讬讜转 驻讜谞讬诐 砖诐 诇讗 拽讗诪专 砖讻诇 驻谞讬诐 驻讜谞讬诐 砖诐 讗诇讗 讻诇 驻讬讜转 讚讛讬讬谞讜 砖讻诇 讛转驻诇讜转 驻讜谞讬诐 砖诐 砖讻诇 讗讞讚 诪讻讜讬谉 讘转驻诇转讜 砖讚专讱 砖诐 转注诇讛 转驻诇转讜 讜讛讬讻讬 讚讗驻砖专 砖诪驻谞讛 讙诐 驻谞讬讜 诇砖诐 诪讜讟讘 讜讛讬讻讬 讚讗讬 讗驻砖专 讗讝 讗讞专 讻讜讜谞转 讛诇讘 讛谉 讛讚讘专讬诐 讜讗"讻 讙诐 讻讗谉 讻讬讜谉 砖诪讞讜讬讘 诇讗讛讚讜专讬 讗驻讬' 诇讘讬 讻谞砖转讗 讛专讬 讛讜讗 讘讻诇诇 讗诐 讗讬 讗驻砖专 诇讛讞讝讬专 驻谞讬讜 砖砖谞讬谞讜 砖诐 讘诪砖谞讛 讜讙诐 诪讛 砖砖谞讬谞讜 砖诐 讘讘专讬讬转讗 讛谞"诇 住讜诪讗 讜诪讬 砖讗讬谞讜 讬讻讜诇 诇讻讜讬谉 讛专讜讞讜转 讬讻讜讬谉 诇讘讜 讻谞讙讚 讗讘讬讜 砖讘砖诪讬诐 讙"讻 驻讬专讜砖讜 讻谞讙讚 拽讛"拽 砖砖诐 讛讜讗 诪砖讻谉 砖诇 讗讘讬讜 砖讘砖诪讬诐 讜注讬讬谉 讘诇讞"诪 驻"讛 诪转驻诇讛 讛诇' 讙':


讜砖诐 讜讻讬讜谉 砖讛讞诪讛 讝讜专讞转 注诇讬讜 诪转讛驻讱 诇讻诪讛 讙讜讜谞讬谉 讛讗 讚拽讗诪专 讜讻讬讜谉 砖讛讞诪讛 讝讜专讞转 讜诇讗 拽讗诪专 住转诐 讻专讜诐 砖诪讜 讜诪转讛驻讱 诇讻诪讛 讙讜讜谞讬谉 谞诇注"讚 讚诪讛 砖驻谞讬讜 砖诇 讗讚诐 诪砖转谞讬谉 讻砖谞爪专讱 诇讘专讬讜转 讛讬讬谞讜 讻砖讝讛 砖谞讜转谉 诇讜 诇讗 谞转谉 诇讜 诪转谉 讘住转专 专拽 谞转谉 诇讜 讘专讘讬诐 讗讘诇 讗诐 谞转谉 诇讜 诪转谞讛 讻讚讬谞讜 讜讗"讬 诇诪讬 谞转谞讛 讜讻讜' 讗讬谉 讻讗谉 讘讜砖转 讜讘驻' 诪砖驻讟讬诐 讘驻住讜拽 讗诐 讝专讞讛 讛砖诪砖 注诇讬讜 转专讙诐 讗讜谞拽诇讜住 讗诐 注讬谞讬 讚住讛讚讬讗 谞驻诇转 注诇讜讛讬 讛专讬 砖专讗讬讬转 讛讗谞砖讬诐 谞诪砖诇 诇讝专讬讞转 讛砖诪砖 讜诇讻谉 讙诐 讻讗谉 拽讗诪专 讘讛诪砖诇 砖诇 注讜祝 讜讻讬讜谉 砖讛讞诪讛 讝讜专讞转 注诇讬讜 诪转讛驻讱 诇讻诪讛 讙讜讜谞讬谉 讻谉 讝讛 讛诪拽讘诇 爪讚拽讛 讗诐 讛砖诪砖 讝专讞讛 注诇讬讜 砖谞转谉 诇讜 讘专讘讬诐 讗讝 驻谞讬讜 诪砖转谞讬谉 讻讻专讜诐:


砖讛专讬 讗诇讬' 诇讗 谞注谞讛 讜讻讜' 注谞谞讬 讛' 注谞谞讬 讜讻讜'. 诇讻讗讜专讛 讗讬谉 注谞讬谉 讛讱 驻讬专讜砖讜 讚讛谞讬 注谞谞讬 诇诪讬诪专讗 讚专"讞 讻讬 讗诐 诇驻专砖 讛拽专讗. 讜讗诪谞诐 谞诇注"讚 讚砖讬讬讱 诇讚诇注讬诇 讚讛谞讛 讘砖诇讛讬 讛谞讞谞拽讬谉 讗诪专讬谞谉 谞讘讬讗 诪讜讞讝拽 砖讗谞讬 讚讗诇转"讛 讗诇讬' 讘讛专 讛讻专诪诇 讛讬讻讬 住诪讻讬 注诇讜讛讬 讜注讘讚讬 砖讞讜讟讬 讞讜抓 讜讻' 砖诐 讛转讜住' 讜讝"诇 诪砖诪注 讚讘砖诐 讛拽"讘讛 讛讬' 诪转谞讘讗 讜讻讜' 诪讬讛讜 讘拽专讗讬 诪砖诪注 砖注 驻谉 讛讚讘讜专 注砖讛 讚讻转讬讘 讜讘讚讘专讱 注砖讬转讬 讜讙讜' 讜谞专讗讛 诇讜诪专 讜讻讜' 讜注讬"诇 讚讛讗 讚拽讗诪专 讗诇讬' 讜讘讚讘专讱 注砖讬转讬 诇讗 砖讗诪专 诇讜 讛拽"讘讛 讗诇讗 诪拽专讗 讛讬' 讚讜专砖 讚讻转讬讘 讙讜讬 讜拽讛诇 注诪讬诐 讜讚专砖讬谞谉 注转讬讚讬谉 讘谞讬讱 诇注砖讜转 诪注砖讛 讙讜讬诐 诇砖讞讜讟 讘讞讜抓 讜讻讜' 注"砖 讘转讜住' 讜讗谞讬 讗诪专转讬 砖讗祝 讗诐 谞讬诪讗 讜讘讚讘专讱 诪诪砖 砖讛拽"讘讛 爪讜讛 诇讜 诇讛拽专讬讘 讘讞讜抓 讗驻砖专 砖诇讗 注转讛 讘砖注转 诪注砖讛 讗诪专 诇讜 砖讬注砖讛 讻谉 讗诇讗 拽讜讚诐 讛讝诪谉 讛讛讜讗 讻讘专 讛讘讟讬讞讜 砖讬注砖讛 注"讬 谞住 诇讛讜专讬讚 讗砖 诇拽讘诇 拽专讘谞讜 讘讞讜抓 讜讬砖 讛讜讻讞讛 诇讝讛 诪讚讛讜爪专讱 诇讛转驻诇诇 砖讬注谞讛讜 讛砖诐 讘讗砖 讜讗诐 讛拽"讘讛 爪讜讛讜 注转讛 砖讬注砖讛 讻谉 诪讛 爪专讬讱 诇转驻诇讛 讘讝讛 讗讘诇 讗诐 拽讜讚诐 诇讝讛 讛讘讟讬讞讜 讜诇讗 拽讘注 诇讜 讬讜诐 讜诇讗 讝诪谉 讛讜爪专讱 诇讛转驻诇诇 砖讬注砖讛 讻谉 讘讬讜诐 讛讛讜讗 讜讗讜诇讬 讬砖 诇驻专砖 诪讛 砖讗诪专 讛讬讜诐 讬讜讚注 讜专讝"诇 讚专砖讜 诪讝讛 砖讗讞专 讗讜转讜 讛讬讜诐 转诪讛 讝讻讜转 讗讘讜转 讜讗谞讬 诇驻讬 讚专讻讬 讛谞讝讻专 讬砖 诇驻专砖 砖讛转驻诇诇 砖诪讛 砖讗谞讬 诪讜讘讟讞 诪诪讱 注谞讬转 讛讗砖 讘讞讜抓 讜讗诪谞诐 诇讗 讛讙讘诇转 诇讬 讛讬讜诐 讗谞讬 诪转驻诇诇 砖讬拽讜讬诐 讝讛 讛讬讜诐 讛讝讛 讜诇讻谉 讗诪专 讛讬讜诐 讬讜讚注. 讜讛谞讛 讬砖 注讚讬讬谉 诪拽讜诐 诇驻专砖 讻讚注转 讛转讜住' 讘住谞讛讚专讬谉 讘砖讬谞讜讬讬讗 拽诪讗 砖讘讗讜转讜 砖注讛 讛讬' 讛讚讬讘讜专 讜注"驻讬 讛讚讬讘讜专 注砖讛 讜诪讛 砖讛讜爪专讱 诇讛转驻诇诇 诇讗 注诇 爪讜专讱 讬专讬讚转 讛讗砖 讛讜爪专讱 诇讛转驻诇诇 专拽 注拽专 转驻诇转讜 砖讬讚注讜 讛注诐 讛讝讛 讜讙讜' 砖诇讗 讬讗诪专讜 诪注砖讛 讻砖驻讬诐 讛诐 讗讱 讻讬讜谉 讚讻转讬讘 讘' 驻注诪讬诐 注谞谞讬 讜讗"讻 注"讻 讞讚 讛讜讗 诇讛讜专讬讚 讛讗砖 讜讻讚诪驻专砖 讻讗谉 讜注"讻 砖诇讗 讛讬' 诇讜 注转讛 讘砖注转 诪注砖讛 讚讬讘讜专 讗讜 爪讜讬 诪讛拽"讘讛 讜讛谞讛 讗诐 谞讬诪讗 砖讘讜 讘讬讜诐 讛讬' 诇讜 讛爪讜讬 诪讛拽"讘讛 讗"讻 讗驻砖专 砖讗诪专 诇讜 讘驻讬专讜砖 砖讬注砖讛 讻谉 讘注诇讜转 讛诪谞讞讛 讜讻讬讜爪讗 讘讝讛 诪爪讬谞讜 砖讛谞讘讜讗讛 拽讜讘注转 讝诪谉 诇注砖讬讬转 讛谞住 讜讻诪讜 讘讚讜讚 讛诪诇讱 砖诪讜讗诇 讘' 讛' 讘砖诪注讱 拽讜诇 爪注讚讛 讜讻讜' 讗讝 转讞专抓 讻讬 讗讝 讬爪讗 讛' 诇驻谞讬讱 讜讙讜' 讜讗讬谉 专讗讬' 砖诇讗 谞注谞讛 讗诇讗 讘转驻诇转 讛诪谞讞讛 讗讘诇 讗诐 讛讚讬讘讜专 讗诇讬讜 诇讗 讛' 讘讬讜诐 讛讛讜讗 讻诇诇 讘讝讛 讜诇讗 拽讘注 诇讜 砖讜诐 讝诪谉 讜讗诇讬' 讘注爪诪讜 讛诪转讬谉 注讚 注诇讜转 讛诪谞讞讛 诪讜讻讞 砖诪谞讞讛 讛讜讗 注转 专爪讜谉 砖讬讛讬' 谞注谞讛 讗讝 讘转驻诇转讜 讜诇讻谉 砖驻讬专 砖讬讬讱 讻讗谉 讛住诪讬讻讜转 讚拽讗诪专 诇注讜诇诐 讬讛讬' 讝讛专 讘转驻诇转 讛诪谞讞讛 讜讻讜' 砖诇讗 转讗诪专 讚讗诇讬' 讛讬' 诇讜 讛讝诪谉 诪讜讙讘诇 诪讛拽"讘讛 讜诇讻谉 拽讗诪专 注谞谞讬 注谞谞讬 注谞谞讬 砖转专讚 讗砖 讜讻讜' 讜诪讚讛讜爪专讱 诇讛转驻诇诇 注诇 讝讛 诪讜讻讞 砖诇讗 讛讜讙讘诇 诇讜 讛讝诪谉 讛讛讜讗 讜讻谞"诇:





驻转讞 注讬谞讬诐

讗"专 讞诇讘讜 讗"专 讛讜谞讗 讻诇 讛拽讜讘注 诪拽讜诐 诇转驻诇转讜 讜讻讜' 讬砖 诇讛讘讬谉 讻诇 诇讗转讜讬讬 诪讗讬 讜转讜 诇转驻诇转讜 诇转驻诇讛 讛讬讛 诇讜 诇讜诪专. 讜讗驻砖专 讘诪砖讝"诇 讙讚讜诇讬诐 谞诪讜讻讬 讛专讜讞 诇驻谞讬 讛拽讘"讛 讜讻讜' 讜诇讗 注讜讚 讗诇讗 砖讗讬谉 转驻诇转讜 谞诪讗住转 讜驻讬专砖讜 讛诪驻专砖讬诐 讚讘转驻诇转 讛爪讘讜专 讻转讬讘 讛谉 讗诇 讻讘讬专 诇讗 讬诪讗住 讗讘诇 讘转驻诇转 讬讞讬讚 讻转讬讘 驻谞讛 讗诇 转驻诇转 讛注专注专 讻诪"砖 讘讝讛专 讜讝讛讜 诪注诇转 讛注谞讬讜 砖讗讬谉 转驻诇转讜 讘讬讞讬讚 谞诪讗住转 讜讛讟注诐 砖讛砖讻讬谞讛 砖讜专讛 注诇讬讜. 讜讛拽讜讘注 诪拽讜诐 讛讜讗 注谞讬讜 讜讻诪"砖 讚讗讜诪专讬诐 诇讜 讗讬 讞住讬讚 讗讬 注谞讬讜.讜讛诪驻专砖讬诐 谞转谞讜 讟注诐 讚砖讬谞讜讬 诪拽讜诐 诪讟专讬讚 讛诪讞砖讘讛 讜讝讛 拽讜讘注 诪拽讜诐 诇讛讜专讜' 讻讬 讚注转讜 拽爪专讛 讜砖驻诇讛 讚讘诪注讟 砖讬谞讜讬 诪拽讜诐 诪讟专讬讚 讜讝"砖 讻诇 讛拽讜讘注 诪拽讜诐 讜讻讜' 诇讗 诪讬讘注讬讗 讘拽讜讘注 诪拽讜诐 讘转驻诇讛 讘讘讬转 讛讻谞住转 讚讬砖 讘讜 讻诪讛 诪注诇讜转 讟讜讘讜转 讗诇讗 讗祝 诪讬 砖讛讬讛 讘住驻讬谞讛 讗讜 讗谞讜住 讜拽讜讘注 诪拽讜诐 诇转驻诇"转讜 讚讬讬拽讗 讘讬讞讬讚 讗诇讛讬 讗讘专讛诐 讘注讝专讜 诇讛驻讬抓 讜诇讛讚讬讞 讻诇 讛诪拽讟专讙讬诐 注诇 转驻诇转 讬讞讬讚 讜诪拽讘诇 转驻诇转讜 诪驻谞讬 砖讛讜讗 注谞讬讜 讜讻讚讗诪专谉:


讗讘诇 诇诪讬注诇 诪爪讜讛 诇诪专讛讟 讜讻讜' 驻讬专砖 讛专讘 砖诇"讛 讚诇诪讬注诇 讛讬讬谞讜 讗诐 讬讜爪讗 诪讘讬转 讛讻谞住转 诇讞讝讜专 讜诇讬讻谞住 诇讘讬转 讛诪讚专砖 讗讜 诇讘讬转 讛讻谞住转 注爪诪讜 讜讗讝 诪爪讜讛 诇专讜抓 注"砖 讜讗驻砖专 砖讛讜讗 谞专诪讝 诪拽专讗 讚讬诇讬祝 讚讻转讬讘 讜谞讚注讛 谞专讚驻讛 诇讚注转 讗转 讛' 讛专讬 讚讘讬谉 砖转讬 讬讚讬注讜转 讻转讬讘 谞专讚驻讛 诇诇诪讜讚 讚讛讬讻讗 砖诇诪讚 讜讛转驻诇诇 讜讬讜爪讗 注"诪 诇讚注转 讛' 讗讝 讜谞专讚驻讛 讘讬谉 砖转讬 讬讚讬注讜转:


谞拽专讗  讙讝诇谉 砖谞讗诪专 讜讗转诐 讜讻讜' 讙讝诇转 讛注谞讬. 驻讬专讜砖 讚专讬砖 讛注谞讬 讻讗诇讜 讻转讬讘 注谞讬讛 讚诪讜住讬驻讬谉 讜讙讜专注讬谉 讜讚讜专砖讬谉 诪砖讜诐 讚拽"诇 讚讛讜诇"诇 讙讝诇 讛注谞讬. 讻谉 驻讬专砖 讘住' 拽诇讜专讬转 诇注讬谉:





讬讚 讚讜讚

讘砖注讛 砖讛拽讘"讛 讘讗 诇讘讛"讻 讜诇讗 诪爪讗 讘讛 注砖专讛 砖讜"转 专砖讘"讗 住讬诪谉 谞':


讻诇 讛诪转驻诇诇 讗讞讜专讬 讘讬转 讛讻谞住转 注专讜讘讬谉 讬"讞 讚"讛 讜诇讗 讗讞讜专讬:


诇注讜诇诐 讬讛讗 讗讚诐 讝讛讬专 讘转驻诇转 讛诪谞讞讛 讝讛讘 砖讘讗 驻住讞讬诐 拽"讝 讚"讛 住诪讜讱 诇诪谞讞讛:


专砖"讬 讚"讛 讗讞讜专讬 讘讛"讻 转讜诇讚转 讬爪讞拽:


讘讗讚讬讘讜转 驻谞讬谞讬诐 - 讛住驻专讬讬讛 讛讞讜驻砖讬转 pninim.org | 诇转谞讗讬 讛专讬砖讬讜谉, 讛拽讚砖讜转 讜诪讬讚注 谞讜住祝





讝讻专 讬讛讜住祝

讗诐 诇讚讘专 诪爪讜讛 : 讚诪讻诇诇讗 讚讚讘专 讛专砖讜转 讬讚注讬谞谉 讛讛讬驻讱 砖讛诇讱 讘讚专讱 谞讜讙讛 讜注讬壮 诇讗状讝 专砖状讗: 讘砖注讛 砖讘讗 讻讜壮. 诪拽砖讬诐 讚诇注讬诇 注状讗 讗诪专 讚讘注砖专讛 拽讚诪讛 讜讗状诇 砖诇讗 诪爪讗 诪讬讚 砖讗讬谉 诪诪讛专讬谉 诇讘讗 讘讝诪谉 转驻诇讛 讜讛"讚 讚拽讚诪讛 砖讘讗 注诪讛诐 诪讬讚 讻砖讘讗讬谉 拽讜讚诐 砖讬转驻诇诇讜 讜讻状讻 讘诪驻专砖讬诐 讜讛讻讬 诪讜讻讞 诪诪状讚 转诇转讗 注讚 讚讬转讘讬 , 讗讘诇 诪诇砖讜谉 专砖状讬 诇讗 诪砖诪注 讻谉 砖讻转讘 诇讛讚讬讗 拽讜讚诐 砖讬讘讗讜 讬壮: 讜注砖讜状转 专砖讘状讗 住讬壮 谞壮 讜注讬壮 讘诇状注 讚谞状讞. 讜注讬壮 讘讝讜讛专 驻壮 诪拽抓 讚状讛 讜讬讗住专 讘讚讗砖转诪讟 讞讚 诪讬讚 讻讜壮 讜讗状砖 讜注讬状诇 讚讘讘讛讻状谞 讛拽讘讜注 诇专讘讬诐 拽讚诪讛 讘讝诪谉 转驻诇讛 讜讗祝 砖诇讗 讘讗讜 注砖专讛 讜专壮 讬爪讞拽 诪讬讬专讬 讘住转诐 注砖专讛 砖诪转驻诇诇讬谉 讜注讬壮 讘讚讗状专 驻专拽 讘壮 讜砖讜拽讚 注诇 讛讬讻诇讜转 注讛讻状讗 讗砖专讬 砖讜拽讚 讻讜壮: 讜注壮 讬专讜砖' 讘专讻讜转 驻状讚 讝讛 砖讛讜讗 讛讜诇讱 诇讘讛讻状谞 爪专讬讱 诇讛拽诇 讗转 专讙诇讬讜 讜讻砖讛讜讗 讬讜爪讗 爪专讬讱 诇讛诇讱 拽讬诪注讗 砖谞讗诪专 讗转 爪注讚讬 转住驻讜专 讜讘专讬状祝 讘注状讬 讛讙讬壮 诇讗 讗诪专谉 讗诇讗 讘讚谞驻讬拽 讗讘诇 讘讚注讬讬诇 讻讜壮 讜讛讗 讚驻专砖状讬 诪砖讜诐 诪砖讗讜讬 讜诇讗 诪砖讜诐 砖诇讜讞讬 诪爪讜讛 讗状谞讜诇状诇 讚讝讛 讛讜讬 砖讻讬讞 讛讝讬拽讗 诪讚讗专状讝 讻讬讜谉 讚砖诪注谞讗 讻讜壮 讜诪讜讻讞 讚讗驻讬壮 驻住讬注讛 讙住讛 砖专讬 讬状诇 讚讝讛 讚讜拽讗 讛讬讻壮 砖讛诪爪讜壮 讗状讗 诇讛转拽讬讬壮 讘注状讗 讜诇讛讻讬 诇状讗 讜讗驻讬壮 讘砖讘壮 讚讝讛 讗住讜专 诪砖讜诐 驻住讬注讛 讙住讛 讜专状讝 诪讬讬专讬 讛讬讻讬 砖讛讜壮 诪讗讞专 诇讛砖讬讙 讘转讞诇转讜 : 讚讘讬 讟诪讬讗, 诇讛讬状诪 讘讬转 讗讘诇 讜注讬壮 专砖状讬 诇拽诪谉 谞状讟 讗壮 讬讜砖讘 讜讚讜诪诐 讜讝讘讞讬诐 拽讟状讜 讘壮 驻注诪讬诐 砖诪拽讘诇 砖讻专 讛砖转讬拽讛 讜诇拽诪谉 讬状讞 讗壮 讬讜砖讘 讜讚讜诪诐 讜住状讗 讗壮 讚讬住讜专讬 砖转讬拽讜转讗 : 讜注讬壮 转砖讜讘转 讙讗讜谞讬诐 拽讚诪讜谞讬诐 住讬壮 注状讚 讚讙专讬住 讘讬 讟注诪讗 讜注讬壮 砖状讘 讜砖诐 讛讙讬专住讗 诪专 讝讜讟专讗. 爪讚拽转讗 注讬壮 转讜住驻讜' 诪讙讬诇讛 专讬壮 驻专拽 讙壮 :


转讜住驻' 讚"讛 讗讞讜专讬, 讘转专"讬 讛讘讬讗 讘砖诐 专砖状讬 砖讛驻转讞讬诐 诇爪讚 诪注专讘 讜讗谞讜 诪砖转讞讜讬谉 诇诪讝专讞 砖讛讜讗 爪讚 讛讛讬讻诇 讜讛讜讗 注讜诪讚 讗讞讜专讬 讘讛讻状谞 讜诇讗 诪讛讚专 讗驻讬壮 诇讘讬转 讛讻谞住转 诪砖转讞讜讛 诇诪注专讘. 讜讝讛讜 讻驻讬专讜砖 专砖状讬 砖诇驻谞讬谞讜 专拽 讚诇驻讬专讜砖讜 诪讬讬专讬 讘讘讛讻状谞 砖诇讛诐 砖讛讬讜 诪转驻诇诇讬谉 讘诪注专讘 讜专讬讛状讝 讛砖讬讙 讚讗讞讜专讬 讘讛讻状谞 诇讗 谞拽专讗 讗讜转讜 砖诇 爪讚 讛驻转讞 讜诇讻谉 诪驻专砖 讗讬驻讻讗 砖注讜诪讚 讻诇驻讬 诪讝专讞 讜讻讚诪讛讚专 讗驻讬壮 诇讘讬 讻谞讬砖转讗 讻讬讜谉 砖讙诐 讛讜讗 诪讟讛 驻谞讬壮 讻诇驻讬 讛讛讬讻诇 诇状诇 讘讛. 讜讗状讻 诇讛讙讬壮 砖诇驻谞讬谞讜 讘驻专砖状讬 讚诪讬讬专讬 讙诐 诇注谞讬谉 讘讛讻状谞 砖诇讛诐 砖讛讬壮 诪砖转讞讜讬诐 诇爪讚 诪注专讘 讜驻谞讬讛诐 诇诪讝专讞 讜讗状讻 诇驻讬壮 转专状讬 讬状诇 砖讛讜讗 讻驻讬壮 讛转讜住驻讜壮 诪诪砖 讜讛讗 讚讗诪专 讗讞讜专讬 讘讛讻状谞 讛讬讬谞讜 讻谞讙讚 讛驻转讞 讚讛讗 讙诐 诇驻讬壮 注状讻 讛状讚 讛诪转驻诇诇 讗讞讜专讬 讘讛讻状谞 讛讬讬谞讜 诇爪讚 讛驻转讞 讗讘诇 诇驻讬壮 专讬讛状讝 讬状诇 讚讛状讚 讗讞讜专讬 讘讛讻状谞 讛讬讬谞讜 诇爪讚 诪注专讘 讜讻砖注讜诪讚 讗讞讜专讬 讛讻讜转诇 诇讻谞讙讚 讛驻转讞 讜讗讬谞讜 诪讞讝讬专 驻谞讬讜 诇讛转驻诇诇 讙状讻 诇爪讚 砖讛爪讘讜专 诪转驻诇诇讬谉 讗住讜专 讗讘诇 讘讚诪讛讚专 讗驻讬壮 诇爪讘讜专 讜诪转驻诇诇 讛讛讬驻讱 讛爪讘讜专 住讙讬 讘讛讗 , 讜谞壮 砖讛转讜壮 驻讬壮 讻谉 讘讚专砖状讬 砖诇驻谞讬谞讜 讚讛"讚 讗讞讜专讬 讘讛讻状谞 讛讬讬谞讜 讛讻讜转诇 砖注讜诪讚 讘诪注专讘 诪讚讛讜爪专讱 诇讛讘讬讗 诇讛讻讬谉 讛讬壮 驻转讞讬 讘讛讻状谞 砖诇讛诐 讜注状讻 讚住讜讘专 讻专讬讛状讝 讜讻诪状砖 讘专砖状讬 转专讜诪讛 注讛状讻 讜住专讞 讛注讜讚祝 讘讚状讛 讗讞讜专讬 讛诪砖谞谉 讜讘讚状讛 讜诇讬专讻转讬 讚驻谞讬 讛讘讬转 讛讜讬 诇爪讚 讛驻转讞 讻谞讙讚 驻谞讬讜 讜注讬壮 专砖状讬 诇拽诪谉 诇状讛 讘壮 讜诪讬讛讜 诇拽诪谉 讞状讘 转讘讜讗专 讚诪拽专讗讬 谞诪讬 讛驻转讞 诇讗讞讜专讬 讘讛讻状谞 讚讗诪专 专壮 讬讛讜砖注 讘谉 诇讜讬 讗住讜专 诇注讘讜专 讗讞讜专讬 讘讛讻状谞 讜讗诪专 讗讘讬讬 诇讗 砖谞讜 讗诇讗 讛讬讻讬 讚诇讬讻讗 驻转讞讗 讻讜壮 讜注状砖 讘专状讬 砖诪讬讬砖讘讜 讙状讻 讜讬砖 讟状住 讘诪"砖 讜讛讗 讚专状讬 讘诪讙讬诇讛 讜讛讜讗 讚专讬讘状诇 诇拽诪谉 讞状讘 讜讚住状讗 : 讙诪壮 讗祝 转驻诇转 砖讞专讬转 注讬壮 诇拽诪谉 诇状讗 注状讗 :

